Maama - vNews.mv\nއަންވަރު އިބްރާހީމް 30 April 2019, 12:01\nމާޒީގެ ހަނދާންތައް މުސްތަގުބަލަށް ގެންދިއުމަށް އެކި މީހުން ކުރަނީ އެކި ކަންކަމެވެ. އަހަރެންގެ މާމަ ކުރި އެންމެ މުހިންމު އެއް ކަމަކީ ޑައިރީ ލިޔުމެވެ. މާމަ ކުރި ކޮންމެ ކަމެއް، އެ ޑައިރީގައި ރައްކާކުރުމެވެ. އަހަރެންނަށް ލިބުނު އެންމެ އަގުބޮޑު އެއް ހަދިޔާއަކީ އެ މާމަގެ ލޯބި ލޯބި ޑައިރީއެވެ.\nމާމަގެ ޑައިރީން އަހަރެންނަށް އެންމެ ފާހަގަ ކުރެވުނު އެއް ސަފުހާއަކީ 2027 ވަނަ އަހަރުގެ އެޕްރީލް މަހުގެ 19 ވަނަ ދުވަހު މާމަ ލިޔެފައިވާ މާމަގެ ހަނދާންތަކެވެ. އޭގެ ތެރެއިން ވެސް އެންމެ ފާހަގަކުރެވެނީ މަޖީދިއްޔާގައި ވަޅުލި ޓައިމް ކެޕްސޫލުގައި މާމަގެ ތާރީޚު ވަޅުލި ވާހަކައެކެވެ. އެކަން ކުރިގޮތާއި އެކަމުގައި ބައިވެރިވެ ކުރިހާ ކަންކަމުގެ ވާހަކަތަކެވެ. އެ މާމަގެ މާމަދަރިންނަށް ދޭން ބޭނުންވި މެސެޖު އެ ކެޕްސޫލުން ދީފައިވާނެ ވާހަކައެކެވެ. އަހަރެން އިންތިޒާރު މި ކުރަނީ ޖެހިގެން އޮތް އެ ދުވަހަށެވެ. އިރާދަކުރެއްވިއްޔާ މާމަގެ އެތައް ހަނދާނެއް އަހަރެންގެ އަތަށް އަރާނެއެވެ.\nއަހަރެންނަށް އިނދެވުނީ ވިސްނާށެވެ. މާމަ އޭގައި ލިޔެފައި ހުންނާނީ ކޮން ވާހަކަތަކެއް ބާއެވެ. އެ ކެޕްސޫލު ވަޅުލިއިރު މާމަގެ އުމުރުންވަނީ އެންމެ 15 އަހަރެވެ. އެ އުމުރުގައި މާމަދަރިންނަށް ސިޓީއެއް އިބާރާތްކުރާނީ މުސްތަގުބަލަށް ހާދަހާ ފޮނި އުންމީދުތަކެއް ކުރީތީއެވެ. އެ ސިޓީ ކިޔަން ހުރި ހަމައެކަނި މާމަ ދަރިއަކީ އަހަރެންނެވެ. އިރާދަކުރެއްވިއްޔާ އެ ސިޓީ ކިޔޭނެއެވެ. އެ ފުރުޞަތު އަހަރެންނަށް ލިބޭނެއެވެ. ޚިޔާލީ ދުނިޔެއަކަށް ގެއްލިފައިވާ އަހަރެންނަށް ހޭވެރިކަންވީ ހަގު ދަރިފުޅު ރާހަތު އައިސް ކޮޓަރިއަށް ވަނުމުންނެވެ.\n"މާދަމާއަކީ ބޮޑު ދުވަހެއްތާ؟ މާދަމާ ހެނދުނު އެބަ އޮތް މަޖީދިއްޔާގެ ޓައިމްކެޕްސޫލް ނެގުމުގެ ރަސްމިއްޔާތު. ސްކޫލުގައި ބޮޑު ޖަލްސާއެއްވެސް ބާއްވާ" ރާހަތު ދިނީ އުފާވެރި ޚަބަރެކެވެ.\n"ކިހިނެއް ދަރިފުޅަށް އެނގުނީ؟" އަހަރެންނަށް ކުރެވުނީ ސުވާލެކެވެ.\n"އެ އޮތީނު ނޫހުގައި ޖަހާފައި. އެ ޖަލްސާއަށް ސްކޫލުން ކިޔެވި ދަރިވަރުންނަށް ދައުވަތު ދީފައި ވެސް އެބައޮތް. ބައްޕަ ވެސް ދާންވާނެއްނު" ރާހަތު ވާހަކަދެއްކީ ވަރަށް އުފަލުން ހުރެއެވެ.\n"ބައްޕަ ކޮންމެހެން ވެސް އެ ރަސްމިއްޔާތަށް ދާން ބޭނުން. ދަރިފުޅުމެން ވެސް އެތަނަށް ދާންވާނެ. ހުރިހާ ކާފަ ކުދީންވެސް އެތަނަށް ދާންވާނެ. ހުރިހާ ކުދިންނަށް ގުޅާފައި ބުނޭ މާދަމާ ހެނދުނު އެތަނަށް ދާންވާނޭ. ބައްޕަވެސް ދާނެ ވާހަކަ ބުނާތި. އަދި މުނިމާމަ ލިޔެފައިވާ ސިޓީއެއް ލިބޭނެކަން ހަނދާން ކޮށްދޭތި" ލިބުނު އުފަލާއެކު އިތުރު މަސައްކަތެއް ރާހަތަށް ޖެއްސުވީމެވެ.\nޖެހިގެން އައި ދުވަހުގެ ހެނދުނުގެ ވަގުތެވެ. ފަތިސް ނަމާދަށް ހޭލި އިރު ހަށިގަނޑުގައި ވަރުބަލި ކަމެއް ހުއްޓެވެ. ތެދުވަން އުނދަގޫ ގޮތެއް ވެސް ހުއްޓެވެ. ދެ ފަހަރަކު މަސައްކަތް ކޮށްލުމުން ވެސް ތެދުވާނެހާ ހިތްވަރެއް ނުލިބުނެވެ. ހިތަށް އަސަރުވެސް ކުރިއެވެ. ކޮންމެހެން ތެދުވަން ޖެހޭކަން ހިތުން ކުރި ގަބޫލާއެކު އާ ހިތްވަރެއްލައި ތެދުވަން އުޅުނީމެވެ. ވަރަށް މަސައްކަތުން ތެދުވެ އިށީނީމެވެ. މިވީ ކިހިނެއް ބާއެވެ؟ މިއީ ދުވަހަކުވެސް ވީ ގޮތެއް ނޫނެވެ. ކުޑަކޮށް ބިރުވެސް ގަތެވެ. ހާސްވެސް ވިއެވެ. އިރުކޮޅަކު އެނދުގައި އިނުމަށްފަހު ފާޚާނާއަށް ވަނީމެވެ.\nއަށެއް ޖަހާއިރު އޮންނަ ރަސްމިއްޔާތަކަށް އަހަރެން ތައްޔާރުވެ ނިމުނު އިރު އަދި7ޖަހަނީއެވެ. ސައިބުއީ ވެސް ތައްޔާރުވެގެންނެވެ. އެއަށްފަހު ފަހަރަކު ކުއްޖަކަށް ގުޅީމެވެ. އެ ކުދީން ތައްޔާރުވިތޯ ބެލީމެވެ.\nރަސްމިއްޔާތު އޮތީ މަޖީދިއްޔާގައެވެ. އެ ތަރީޚީ ބިނާ ވަނީ ގައުމީ ދިދައާއި މަޖީދިއްޔާގެ ދިދައިން ޒީނަތްތެރި ކުރެވިފައެވެ. އަހަރެންގެ ލޮލުގައި އަޅައިގަތީ ދާރުލް ޢުލޫމެވެ. އެ މުސްކުޅި ދާރުލް އުލޫމު ހުރީ ހަމަ އެގޮތަށެވެ. އާސާރީ އެ ބިނާއަކަށް ބަދަލެއް އައިސްފައެއް ނުވެއެވެ. ހަމައެކަނި ތަފާތަކީ އެ މާލަމުގެ ވަށައިގެންވާ ސަރަހައްދުގެ ޖާގަ އިތުރުކޮށް ބޮޑުކޮށްފައިވާކަމެވެ. ކުރިއަށްވުރެ ރީތިކޮށް ފަރުމާކޮށްފައިވާކަމެވެ.\nއިންތިޒާރު ކުރި ވަގުތު ޖެހުނެވެ. ޓައިމްކެޕްސޫލުގެ މަތިގަނޑު ނެގުމުގެ މަސައްކަތްކުރީ އެންމެންގެ ކުރިމަތީގައެވެ. އެ ކެޕްސޫލު ވަޅުލާފައިވަނީ މުސްކުޅި މަޖީދިއްޔާގެ މެދުގައެވެ. ވަށައިގެން ބޯ ސިމެންތި ފާރަކުން ރައްކާތެރިކޮށްފައިވާ ކެޕްސޫލުގެ މަތިގަނޑު ނެގުމާއެކު ޖަމާވެފައިވާ މީހުންގެ އަޑުން މުޅިތަން ގުގުމާލިއެވެ. ކެމަރާތަކުންގެ ފްލޭޝްތަކުން މުޅިތަން އަލިވިއެވެ. މަޖީދިއްޔާގެ ބޭންޑުގައި ކުޅެވުނު މަޖީދިއްޔާ ސްކޫލުގެ މުސްކުޅި ލަވައިން އާރޫހެއް، ޖަމާވެފައިވާ މީހުންގެ ހިތްތަކުގައި އުފައްދައިދިނެވެ.\nޓައިމްކެޕްސޫލުގެ ތެރޭއިން އެތައް އެއްޗެއް ނެގިއެވެ. ކޮންމެ އެއްޗެއްގައި ވަނީ ނަން ޖަހާފައެވެ. ލިޔުނީ ކާކުކަމާއި ލިބެންވީ ކާކަށްކަން އެނގޭ ގޮތަށެވެ. ބައެއް ތަކެތި ހުރީ ސީދާ ދަރިވަރުންނަށް އެޑްރެސްކޮށްފައެވެ. އަނެއްބައި ތަކެތި ގޭގެއަށް އެޑްރެސްކޮށްފައި ވެސް ހުއްޓެވެ. އެތައް އިރެއްފަހުން ހ.ހާއްޔަށް އެޑްރެސްކޮށްފައިވާ ފޮށްޓެއް އިޢުލާން ކުރެވުނެވެ. އެ ނަން އިޢުލާން ކުރެވުމުން، ހުރިހާ ދަރިން ބަލައިލީ އަހަރެންގެ މޫނަށެވެ. އެ ދަރީންގެ އިޝާރާތުން އެއާ ހަވާލުވުމަށް އަހަރެން ދިއުމަށް އެދުނެވެ. އަހަރެން ތެދުވީމެވެ. އެ ފޮށްޓާ ހަވާލުވާން ދިޔައީމެވެ. އެއީ މާމަގެ ޚަޒާނާއެވެ.\nޓޭޕްއަޅައި ވަރަށް ރަނގަޅަށް ބަންދުކޮށްފައިވާ ކަޅު ފޮށި، އަހަރެން ހުޅުވާލީމެވެ. އަދި އަވަސް އަވަހަށް އެ ފޮށިން ލިޔުމެއް އަތުޖެއްސޭތޯ ބެލީމެވެ. ލޮލުގައި އަޅައިގަތީ ސިޓީ އުރައެއްގެ ބޭރުގައި "މާމަ ދަރިންނަށް" މިގޮތަށް ލިޔެފައިވާ ސިޓީއެވެ. ހިތަށް ލިބުނު އުފާވެރިކަމާއެކު އެ ސިޓީ އުރަ ކަނޑާލީމެވެ. އެއަށް ފަހު ޓައިމް ކެޕްސޫލުގައިވާ ހަނދާންތަކުން ކޮންމެވެސް ހަނދާނެއް އެއްވެފައިވާ މީހުންނާ ހިއްސާކުރަން ބެހެއްޓިފައިވާ މައިކް ދޮށަށް ގޮސް ހުއްޓުނީމެވެ. އަދި އެ ސިޓީ ކިޔަން ފެށީމެވެ.\n"ލޯބިވާ މާމަ ދަރީންނަށް\nއުފާވެރި ދުވަހެއްގެ އުފާވެރި ވަގުތު މި ސިޓީ ތިޔަ ދަރީން ކިޔަން ލިބޭނެ ކަމުގެ އުންމީދު މާމަކުރަމެވެ. އިރާދަކުރެއްވިއްތީ އެކަން މި ހަގީގަތަކަށް ވީއެވެ. ދަރިފުޅުމެން ތިޔަ ދަނީ މި ސިޓީ ކިޔަމުންނެވެ.\nދަރިފުޅުމެންނޭވެ. މާމައަކީ މި ފަޚުރުވެރި މަޖީދިއްޔާގެ ކެޕްޓަންކަން ކުރި ފުރަތަމަ އަންހެން ދަރިވަރެވެ. މަޖީދިއްޔާގެ ތާރީޚު ބަދަލުކޮށްލުމުގެ ނަސީބު މާމައަށް ލިބުނެވެ. މާމަމެން މި ސުކޫލުގައި ކިޔަވަމުން ދިޔައީ ނުހަނު އުފަލުންނެވެ. ފިސާރި ހަރަކާތްތެރިކަމާއެކުއެވެ. ފިރިހެން ކުދިންނެކޭ އެއް ސަފެއްގައި ވާދަކޮށްގެންނެވެ. މާމައަށް ސްކޫލު ކެޕްޓަންކަން ލިބުނީ ލައްކަ މަސައްކަތުންނެވެ. އެ ޝަރަފު ހޯދުނީ އަންހެން ކުދިން ގުޅިގެން ކުރި ހިތްވަރުހުރި ކެންޕޭނުންނެވެ. މި ސިޓީ ލިޔާއިރު މާމައަކީ ސްކޫލު ކެޕްޓަނެވެ.\nދަރިފުޅުމެންނޭވެ. ހަގީގަތުގައި މަޖީދިއްޔާގެ ރަން ތާރީޚު ފަވާލެވިފައިވަނީ ފިރިހެން ދަރިންގެ ކާމިޔާބުތަކުންނެވެ. އެ ޖިންސުގެ ހިތްމަތާ މިންނަތުންނެވެ. މާމަމެންނަށް މި ނަސީބު ލިބުނީ ވަރަށް ފަހުންނެވެ. މި ތާރީޚު އިތުރަށް އޮފުކުރުމުގައި ބައިވެރިވުމުގެ ނަސީބު ލިބުނީ ތައުލީމީ ނިޒާމަށް ގެނެވުނު ބަދަލުތަކަކުންނެވެ. އެ ބަދަލުތަކުގެ ސަބަބުން މަޖީދިއްޔާގެ ދޮރޯށި އަންހެން ކުދިންނަށް ވެސް ހުޅުވުނީއެވެ. އަމީނިއްޔާގެ ދޮރޯށި ފިރިހެން ކުދިންނަށް ވެސް ހުޅުވުނީއެވެ. އެ ފުރުޞަތުގެ ބޭނުން މާމަ ހިފީ މާމައަށް ހިފުނު އެންމެ ރަނގަޅަކަށެވެ. މިއަދު މި ސިޓީ މާމަ މި ލިޔަނީ މި ސްކޫލުގެ ދާރުލް އުލޫމުގައި އިނދެއެވެ. އެކަން މާމަ މި ކުރަނީ މި ސިޓީގެ ޝަރަފަށްޓަކައެވެ.\nދަރިފުޅުމެންނޭވެ. މާމަ ދަރިންނޭވެ. މުނިމާމަ ދަރިންނޭވެ. ކިޔެވުމަކީ އަޅުކަމެކެވެ. އެކަން ކުރާށެވެ. އެކަމުން ޢިލްމު ލިބިގަންނާށެވެ. އެއީ ސިކުނޑިއަށް ލިބޭނެ ހަމައެކަނި ކާނާއެވެ. ވިސްނުން ތޫނު ކޮށްދޭނެ ހަމައެކަނި ހަނެވެ. އެ ހަނުން ތިޔަ ހަތިޔާރު ތޫނު ކޮށްފިނަމަ ނުކޮށޭނެ އެއްޗެއް ނުހުންނާނެއެވެ. ފަތަހަ ނުކުރެވޭނެ މައިދާނެއް ނޯންނާނެއެވެ. ދުނިޔޭގެ ހަތަރު ބިތް ކުޑަ ލާގުޅައަކަށް ހަދައިދިނީ މި ބުނާ ޢިލްމެވެ. ދުނިޔެއިން ފެންނަހާ ހެވަކާއި ނުބައެއް ގެނެސް މުށުތެރެއަށް ލައިދިނީ ވެސް ހަމަ މި ޢިލްމެވެ. އޭގެ ބޭނުން ހެޔޮ ގޮތުގައި ހިފާށެވެ. އެއަށް ރައްކާތެރިވާށެވެ. މިސްކޫލުން މާމައަށް ދަސްކޮށްދިން އެންމެ ބޮޑު ހަދިޔާއަކީ އެއެވެ.\nދަރިފުޅުމެންނޭވެ. ކިޔެވުމަކީ ހަމައެކަނި ފޮތުން އުނގެނުމެއް ނޫނެވެ. މާމަމެން ކިޔެވީ ކުޅިވަރާއި އިތުރު ޙަރަކާތްތަކުގެ ތެރެއިންނެވެ. މާމަގެ ކާމިޔާބީގެ ހަގީގީ ސިއްރަކީ އެއީއެވެ. ކަންކަމުގައި ބައިވެރިވި ބައިވެރިވުމެވެ. ލިބުނު ފުރުޞަތުތަކުގެ ބޭނުން ހިފުމެވެ. އިސްނެގުމަށް ހުރި ފޯރިއެވެ. މާމަ ގަބޫލުކުރީ ކިޔެވުމަކީ ހަމައެކަނި ދެލިގަނޑު ދަސްކޮށް ޓެސްޓު ހެދުމެއް ނޫނެވެ. ކުރީގެ ޕޭޕަރުތައް ހަދައި އިމްތިހާނަށް ތަައްޔާރު ވުމެއް ވެސް ނޫނެވެ. އެއަށްވުރެ މުހިންމީ ދަސްކުރާ ތަކެތި އަމަލީ މައިދާނުގައި ބޭނުން ކުރާނެ ފުރުޞަތު ހޯދުމެވެ. މާމަ ގަބޫލުކުރާ ގޮތުގައި ދަސްކުރާ ތަކެތި ޢަމަލީ މައިދާނަށް ހިމުން ކޮށްދޭ މެޝިނަކީ އިތުރު ޙަރަކާތްތަކެވެ. މިކަން އަބަދުވެސް ހަނދާން ބަހައްޓާށެވެ. ދަރިފުޅުމެންގެ ދަރިންނަށް މިކަން ވިސްނައިދޭށެވެ. މާމަ މި ވާހަކަތައް މުނިމާމަ ދަރިންނަށް ވެސް ބުނެދޭށެވެ. އެ ދަރީންގެ ދަރީންނާ ހަމައަށް އުފުލައިދޭށެވެ.\nމާމަ މި ސިޓީ ލިޔާއިރު މި އުޅެނީ ގްރޭޑް 10 ގައެވެ. މާމަދަރިންނަށް ސިޓީއެއް ލިޔުމަށް ޚިޔާލުއައީ މި ސިޓީ ކިޔުމުގެ ނަސީބު ލިބޭނެކަމަށް މާމައަށް ގަބޫލުކުރެވެނީ ދަރިފުޅުމެންނަށް ކަމަށްވާތީއެވެ. މިކަން މާމަ ކުރާއިރު މަންމާއޭ ކިޔާ ގޮވާލާނީ ކިތައް ކުދިންކަމެއް، މާމާއޭ ކިޔާ ގޮވާލާނީ ކިތައް ކުދީންކަމެއް މުނިމާމައޭ ކިޔާ ގޮވާލާނީކިތައް ކުދިންކަމެއް ނޭނގެއެވެ. އެނގެނީ ކޮންމެވެސް ދުވަހަކުން މާމަ ވެސް ކުދިންތަކެއްގެ މަންމައަކަށް ވާނެކަމެވެ. ކުދިންތަކެއްގެ މާމައަށް ވެސް ވާނެކަމެވެ. މުނިމާމައަށް ވެސް ވާނެކަމެވެ. އެ ނަސީބު މިންވަރު ކުރައްވާށިއެވެ. އާމީން.\nމި ސިޓީ ލިޔާއިރު މާމަ މި އިނީ ސްކޫލު ޔުނީފޯމު ލައިގެންނެވެ. މާމަ ގަބޫލުކުރާ ގޮތުގައި މި ތާރީޚީ ފުރުޞަތު މާމައަށް ހޯދައިދިނީ މި ސްކޫލުންނެވެ. މި ލޮބުވެތި މަޖީދިއްޔާއިންނެވެ. މި ތަންދެކެ މާމަ އިންތިހާއަށް ލޯބިވަމެވެ. މާމަގެ ހިތުގައި ދާއިމީ ގަދަރެއް މި ތަނަށް ދެވިފައި ވެއެވެ.\nމާމަގެ ހުރިހާ ކުދީންނަށް ސަލާމް. މާމާގެ މި ސިޓީ ކީ އަދި އަޑުއެހި ކޮންމެ މީހަކަށް ސަލާމް. މަޖީދިއްޔާގެ ފުރަތަމަ އަންހެން ކެޕްޓަންގެ ސަލާމް. މިހާރުގެ ކެޕްޓަނަށް ވެސް ސަލާމް.\n19 އޭޕްރީލް 2027\nސާރާ އަބުދުލް ޚާލިދު\nމާމަގެ ސިޓީ ކިޔާ ނިންމާލި އިރު އަހަރެންނަށް ހުރެވުނީ އެހެން ދުނިޔެއެއްގައެވެ. ހީވީ މާމަގާތުގައި ހުރެވުނު ހެންނެވެ. މާމަގެ މެސެޖުތައް ދިޔައީ ތަކުރާރުވެ ދެ ކަންފަތްތެރޭ ގުގުމަމުންނެވެ. އެ އަސަރުން ނަފުސު ދިޔައީ ފިނިވަމުންނެވެ. އޭގެ ޖަޒުބާތުން ހިތް ދިޔައީ މަޑުވަމުންނެވެ. ދެލޮލުން ނީރުނު ކަރުނަ ތިކި އައިސް ވެއްޓުނީ ސިޓީގެ މެދަށެވެ. ތަނަށް ވެރިވެފައިވާ ހިމޭންކަމުން ބުނެދިނީ މާމަގެ މެސެޖު ކޮންމެ މީހަކަށް ވެސް ލިބުނުކަމެވެ. މާމަގެ ވާހަކަ ކޮންމެ މީހަކު ވެސް ގަބޫލުކުރިކަމެވެ. ޔަގީނުން ވެސް އަހަރެން ގަބޫލުކުރަމެވެ. އަހަރެންގެ ދަރިން ގަބޫލުކުރާނެއެވެ. މުނިމާމަ ދަރިން ވެސް އެ ވާހަކަތަކުން އިބްރަތް ލިބިގަންނާނެއެވެ.\nރަސްމިއްޔާތު ނިންމާ އަހަރެން ގެއަށް ދިޔައީ ނުހަނު އުފަލުންނެވެ. އެތައް ޖަޒުބާތެއް ސްކޫލަށް ބަންޑުންކޮށްލާފައެވެ. މާމަގެ އެތައް ހަނދާނެއް ހިފައިގެންނެވެ. ހިތަށް އަރައެވެ. މާމަ ހާދަ މޮޅެވެ. ހާދަހާ ދުރުވިސްނެއެވެ. ހާދަ ލޯތްބެވެ. އަހަރެންވެސް އަހަރެންގެ ދަރިންނަށް އެފަދަ މެސެޖެއް ރައްދުކުރާނަމެވެ. އެ ނަމޫނާ ފޯރުކޮށްދޭނަމެވެ.


Olhigen 52 karod jamaavumun ethikolheh bahattan edhefi\nއިންޑިއާގެ ބިހާރުގެ ބައެއް މީހުންގެ އެކައުންޓަށް މިހާރަކަށް އައިސް އެތައް ކްރޯޑެއް އޮޅިގެން ޖަމާވަމުން އެބަދެ އެވެ. މިފަދަ އެންމެ ފަހުގެ ހާދިސާއެއް ހިނގީ މުޒައްފަރް ޑިސްޓްރިކްޓްގެ ސިންގާރީ އަވަށުގަ އެވެ.\nއެ އަވަށުގެ ވަރަށް ދުވަސްވީ ދަނޑުވެރިއެއް ކަމަށްވާ ރާމް ބަހާދުރް ޝާހްގެ އެކައުންޓަށް ބޭންކަކަށް އޮޅިގެން 52 ކްރޯޑު ރުޕީސް ޖަމާ ކުރެވިފައިވެ އެވެ.\nމިކަން ރާމް ބަހާދުރް އަށް އެނގުނީ މިދިޔަ ހުކުރު ދުވަހު އެވެ. އޭނާގެ ޕެންޝަން ފައިސާކޮޅު ޖަމާ ވެއްޖެތޯ ބަލަން ބެންކަކަށް ދިއުމުންނެވެ.\nދުވަސްވީ މީހާގެ ބެންކް އެކައުންޓް ޗެކްކޮށްދިން ބެންކުގެ އޮފިޝަލް އަށް އެ އެކައުންޓްގައި އެހާ ގިނަ ފައިސާ ހުއްޓާ ފެނުމުން ލިބުނީ ޝޮކެކެވެ. އަދި މި ޚަބަރު ވަރަށް އަވަހަށް މުޅި އެ ސަރަހައްދަށް ފެތުރުނެވެ.\nރާމް ބަހާދުރު ބުނި ގޮތުގައި އެ އަވަށުގެ މީހުންނަކީ ވަރަށް ފަގީރު ބައެކެވެ. އެމީހުންނަށް ލިބޭ މަދު ފައިސާކޮޅު ލިބޭނީ ދަނޑުވެރިކަން ކޮށްގެންނެވެ. އެހެންވެ އޭނާ އެކައުންޓަށް އޮޅިގެން ވަދެފައިވާ ފައިސާއިން ކުޑަ އެތިކޮޅެއް އޭނާއަށް ދިނުމަށް ރާމް ބަހާދުރު ވަނީ ކަމާ ބެހޭ އިދާރާތަކުގައި އެދިފަ އެވެ.\nރާމް ބަހާދުރުގެ ދަރިފުޅު ސުޖީތު ޝާހް ބުނި ގޮތުގައި އޭނާގެ ބައްޕަގެ އެކައުންޓަށް އެހާ ގިނަ އަދަދެއްގެ ފައިސާ ޖަމާ ވުމާ ގުޅިގެން އެމީހުންނަށް ވަރަށް ގިނަ މައްސަލަތައް ކުރިމަތިވެއްޖެ ކަމަށެވެ. އެމީހުންނަކީ ދަނޑުވެރިންނަށް ވެފައި އެ މަސައްކަތުން އެކަށީގެންވާ އާމްދަނީއެއް ނުލިބޭތީ އެމީހުންނަށް އެހީތެރިކަން ފޯރުކޮށްދިނުމަށް ސުޖީތު ވެސް ކަމާ ބެހޭ އިދާރާތަކުގައި އެދުނެވެ.\nސުޖީތު ބުނީ އޭނާގެ ބައްޕަގެ ބޭންކް އެކައުންޓަށް އެ ފައިސާ ވަނީ އެމީހުންގެ ކުށަކުން ނޫން ކަމަށާއި ބެންކުގެ ކުށުން ކަމަށެވެ. އެހެންވެ ކޮންމެވެސް މިންވަރެއް އެމީހުންނަށް އޭގެން ދޭން ޖެހޭނެކަމަށް ގަބޫލުކުރާ ކަމަށެވެ.\nއެ ސަރަހައްދުގެ ޕޮލިހުން ބުނެފައިވަނީ އެފަދަ މައްސަލައެއް އުޅޭކަން އެނގިގެން އެކަން ތަހުގީގުކުރަމުންދާ ކަމަށެވެ.\nމިއީ ބިހާރުގައި މިފަދަ ކަމެއް ހިނގި ފުރަތަމަ ފަހަރެއް ނޫނެވެ. ގްރޭޑް 6ގައި ކިޔަވާ ދެ ކުއްޖެއްގެ އެކައުންޓަށް ވެސް މިދިޔަ ބުރާސްފަތި ދުވަހު އެތައް ކްރޯޑެއްގެ ރުޕީސް ޖަމާވެފައި ވެއެވެ.\nމިކަމާ ގުޅޭ ގޮތުން ބޭންކުން ބުނަނީ އެއީ ޓެކްނިކަލް އެރާ އެއް ކަމަށެވެ.\nމިގޮތަށް 5.5 ލައްކަ ރުޕީސް ޖަމާވި މީހަކު މީގެކުރިން އެ ފައިސާ ނަގައިގެން އެކި ބޭނުންތައް ކޮށްފައިވެ އެވެ. އަދި އެ ފައިސާ އަނބުރާ ދޭން ބެންކުން އެދުމުން އެމީހާ ވަނީ އެކަމަށް ދެކޮޅު ހަދާފަ އެވެ. އެ މީހާ ބުނީ އެއީ އިންޑިއާގެ ބޮޑުވަޒީރު ނަރެންދުރަ މޯދީ އޭނާއަށް ދެއްވާފައިވާ އެއްޗެއް ކަމަށް ގަބޫލުކުރާ ކަމަށެވެ.


Didi vakikuran vakikolhakah vote nudhevvee Qasim\nސުޕްރީމް ކޯޓުގެ ފަނޑިޔާރު އަބްދުﷲ ދީދީ މަގާމުން ވަކިކުރުމަށް ރައްޔިތުންގެ މަޖިލީހުގެ މިއަދުގެ ޖަލްސާގައި ނެގި ވޯޓުގައި އޭނާ މަގާމުން ވަކިކުރަން ޖުމްހޫރީ ޕާޓީގެ ލީޑަރު އަދި މާމިގިލި ދާއިރާގެ މެންބަރު ގާސިމް އިބްރާހިމް ވޯޓެއް ނުދެއްވި އެވެ.\nމިހާރު އަމަލު ކުރަމުންދާ ގާނޫނު އަސާސީގެ ދަށުން ފުރަތަމަ ފަހަރަށް ސުޕްރީމް ކޯޓުގެ ފަނޑިޔާރަކު ވަކިކުރަން މަޖިލީހުން ފާސްކުރީ 72 މެންބަރުންގެ ވޯޓުންނެވެ. ނަމަވެސް ވޯޓުގައި ބައިވެރިވެވަޑައިގެންނެވި މެންބަރުންގެ ތެރެއިން އެއް މެންބަރަކު ވަކި ކޮޅަކަށް ވޯޓެއް ނުދެއްވަ އެވެ. އެ މެންބަރަކީ ގާސިމް އިބްރާހިމެވެ.\nފަނޑިޔާރު ދީދީ ވަކިކުރަން ގާސިމް ވޯޓު ނުދެއްވިއިރު، ދީދީ ވަކިކުރަން ނިންމި މަޖިލީހުގެ ޖުޑިޝަރީ ކޮމިޓީގެ ރިޕޯޓަށް އޭނާ ބަހުސް ވެސް ނުކުރައްވަ އެވެ. ޖުމްހޫރީ ޕާޓީން ބަހުސް ކުރުމުގެ ފުރުސަތަށް އެދިގެން އެ ރިޕޯޓަށް ބަހުސް ކުރެއްވީ ކެންދޫ ދާއިރާގެ މެންބަރު އަލީ ހުސައިން އެކަންޏެވެ. އަލީ ވާހަކަ ދެއްކެވީ ފަނޑިޔާރުކަމުން ދީދީ ވަކިކުރުމަށް ތާއީދު ކުރައްވަ އެވެ.\nދީދީގެ ސުލޫކީ މައްސަލައެއް ޖުޑިޝަލް ސާވިސް ކޮމިޝަން (ޖޭއެސްސީ) އިން އިސްނަގައިގެން ބަލަން ފެށީ ފުލުހުން ފޮނުވި ސިޓީއަކާ ގުޅިގެންނެވެ. އެ ގޮތުން ފަނޑިޔާރެއްގެ މަގާމުގައި ހުންނަވައި އެމްއެމްޕީއާރުސީގެ ހިޔާނާތުގެ ފައިސާ ނެންގެވި ކަމަށް ތުހުމަތު ކުރެވެ އެވެ. އަދި މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލުމުގައި ބައިވެރިވުމުގެ ތުހުމަތު ކުރާ މީހުން ދޫކޮށްލުމުގައި ރިޝްވަތު ނެންގެވި ކަމުގެ ތުހުމަތު ކުރެވެ އެވެ.\nރައްޔިތުންގެ މަޖިލިސް ގާސިމް އިބްރާހިމް ޖޭއެސްސީ + ޝަރުއީ ދާއިރާ ޖުމްހޫރީ ޕާޓީ އަބްދުﷲ ދީދީ ޝަރުއީ ދާއިރާ ރިފޯމް ކުރުން


Nukulhedhun therikan huri meehaku jalah laafa!\n18 އޯގަސްޓު 20193ކޮމެންޓް\nނަފްސާނީ ނުކުޅެދުންތެރިކަން ހުރި މީހަކު ޖަލަށް ލާފައިވާ މައްސަލައެއް ފެންމަތިވެއްޖެ!\nނަފްސާނީ ނުކުޅެދުންތެރިކަން ހުންނަ އަދި ރަނގަޅަށް ވާހަކަ ނުދެއްކޭ މީހަކު ޖަލަށްލާ ޖަލުގެ ތެރޭގައި އޭނާއަށް އަނިޔާކުރާ ކަމަށް އާއިލާއިން ތުހުމަތުކޮށްފި އެވެ.\nއެމީހާގެ ބައްޕަ ސީއެންއެމް އަށް މައުލޫމާތު ދިން ގޮތުގައި އޭނާ ޖަލަށް ލާފައި ވަނީ މަސްތުވާތަކެތި ބޭނުންކުރާ ބަޔަކާއެކު ހުރި މައްސަލައަކާ ގުޅިގެންނެވެ. މީގެ ދެ އަހަރެއްހާ ދުވަސް ކުރިން ހިނގި އެ މައްސަލައާ ގުޅިގެން އޭނާގެ މައްޗަށް ތިން އަހަރުގެ ހުކުމެއް އައިސްފައި ވާއިރު، އޭނާ ޖަލުގައި ހުންނަތާ މިހާރު އެގާރަ މަސް ވަނީ ވެފަ އެވެ.\n"އޭނާއަކީ ކުޑައިރުއްސުރެ މޮޔަ ކުއްޖެއް. ސްކޫލު ތެރޭގައި ބުލީ ކުރާތީ ގްރޭޑު ހަތަރަކާ ހަމައަށް އޭނާ ސްކޫލަށް ދިޔައީ ވެސް. ފަހުން ނުދިޔަ ސްކޫލަކަށް ވެސް. މާލޭގެ މަގުތަކުގައި އުޅޭނެ އޭނާ އަބަދުވެސް ވިހި ރުފިޔާ ދޭށޭ ކިޔާނީ. ހަމައެއް ނުވާނެ،" އޭނާގެ ބައްޕަ ބުންޏެވެ.\nއޭނާއަކީ ނަފްސާނީ ނުކުޅެދުންތެރިކަން ހުރުމުގެ އިތުރަށް ވާހަކަ ވެސް ނުދެއްކޭ މީހެއްކަމުން އެކަމުގެ ތަހުގީގުކުރުމަށް އޭނާއާ ސުވާލުކުރެވުނު ގޮތަކާއި ޝަރީއަތް ހިންގުނު ގޮތާ މެދު ސުވާލު އުފެދޭ ކަމަށް އޭނާގެ ބައްޕަ ބުންޏެވެ.\nއޭނާގެ ދަރިފުޅަކީ ނުކުޅެދުންތެރިކަން ހުންނަ މީހެއް ކަމަށް ކަރެކްޝަނުގައި ބުނެފައި ވާތީ އެކަމުގެ ރިޕޯޓުތައް ގެންނަން ކަރެކްޝަނުން އަންގާފައިވާ ކަމަށް އެމީހާ ބުންޏެވެ.\nއެމީހާ ބުނީ އޭނާގެ ދަރިފުޅުގެ މަންމައަކީ ވެސް ނަފްސާނީ ނުކުޅެދުންތެރިކަން ހުންނަ މީހެއް ކަމުން އެ އަންހެން މީހާ މިހާރު ހުރީ ގުރައިދޫ މަރުކަޒުގައި ކަމަށެވެ.\n"ގޮޅިތަކުގައި އުޅޭ މީހުން ވެސް އެބަ ގުޅައޭ އަހަރެމެންނަށް. އޭނާއަށް ރޭގައި ވެސް އަނިޔާކޮށްގެން ނިތްކުރި މަތި ދުޅަވެފަ އޮތް ވާހަކަ ބުނި. އެތާ ތެރޭގައި ވެސް އޭނާ ހުންނަ ގޮތުން އެމީހުން ބުލީކުރޭ،" އެމީހާ ކިޔައިދިނެވެ.\nހިސާންގެ ފަރާތުން އެކަމަށް އެއްބާރުލުން ލިބޭކަން ފާހަގަކުރަމުން އެމީހާ ބުނީ، ބައެއް މިނިސްޓްރީތަކުން "މޮޔައިންގެ ކަންކަމުގައި އުޅެމުން ހިސާން ވެސް މޮޔަވެފައިވާ ކަމަށް" ބުނެ ޖޯކުވެސް ޖަހާފައިވާ ކަމަށެވެ.\nމާފުށީ ޖަލު ހާއްސަ އެހިއަށް ބޭނުންވާ މީހުން\nތި ބައްޕަގެ ނުކުޅެދުންތެރިކަން މާބޮޑުކަމަށް އަޅުގަނޑަށް ޤަބޫލުކުވެނީ.\nވާނެ ހައެތިވީމަ ކުއްޖާ މޮޔަ، ދައުލަތުންގެ ޒިންމާއެއް ކުއްޖާބެލުމަކީ. ފަރުދީ ޒިންމާ އެއީ އޮންނަ އެއްޗެއް ނޫން\nތި ވާނީ ހާބުރި ދަރި ރިފޫއަށް


Usoolaa hilaafah eh rashun aneh rashah dhathuru kurun, bodu biruveri kameh!\nނ. މަނަދޫ-- ފޮޓޯ: މަނަދޫ ކައުންސިލް\nއުސޫލާ ހިލާފަށް އެއް ރަށުން އަނެއް ރަށަށް ދަތުރު ކުރުން، ބޮޑު ބިރުވެރިކަމެއް!\n14 ސެޕްޓެމްބަރ 2020 - 09:46:57\nކޮވިޑް-19 ބަލިމަޑުކަން ރާއްޖޭގެ މީހުން ދިރިއުޅޭ ރަށްތަކަށް މިހާރު ދަނީ ފެތުރެމުންނެވެ. ގިނަ ރަށްރަށުގައި ޕޮޒިޓިވްވެފައި ވަނީ މާލޭގައި އުޅުމަށް ފަހު އެނބުރި ރަށަށް ގޮސް، ހޯމް ކަރަންޓީނުގައި ތިބި މީހުންނެވެ. ހިތާމައަކީ ކަރަންޓީނުގައި ތިބެން ޖެހޭ މީހުން ބޭރު ތެރެއަށް ނިކުމެ އުޅެނިކޮށް ޕޮޒިޓިވްވާ މައްސަލަ ބައެއް ރަށްތަކުގައި ދިމާވަމުންދާ ކަމެވެ.\nއެންމެ ފަހުން އައި މިފަދަ މައްސަލައަކީ ނ. މަނަދޫއިން ޕޮޒިޓިވްވި މީހެއްގެ މައްސަލަ އެވެ. އެ ރަށުގައި ހޯމް ކަރަންޓީނުގައި ހުރި މީހަކު ޕޮޒިޓިވްވެފައި ވަނީ މިމަހުގެ 11 ވަނަ ދުވަހު އެވެ. އެ ދިވެހި ފިރިހެން މީހާގެ ކަރަންޓީނުގެ މުއްދަތު ހަމަވުމުން، ނެގި ސާމްޕަލް ޕޮޒިޓިވްވުމުން ބެލިއިރު، އެމީހާ ގެއަކު ނެތެވެ. ފުލުހުން އޭނާ ހޯދާފައި ވަނީ ބަޔަކާ އެކު ފީނަން ގޮސް އުޅެނިކޮށެވެ.\nއެ ރަށު ހޮސްޕިޓަލުގެ މެނޭޖަރު އިސްމާއިލް ޝަފީގު އިއްޔެ ސީއެންއެމަށް ވިދާޅުވީ އެމީހާގެ ކޮންޓެކްޓް ޓްރޭސިން ހެދިއިރު، އޭނާ ނ. މާފަރަށް ގޮސްފައިވާކަން ވެސް ފާހަގަކުރެވުނު ކަމަށާއި، އެ ރަށުން މީހަކާ ކޮންޓެކްޓުވެފައިވާ ކަމަށެވެ. އޭނާ ވިދާޅުވީ މަނަދޫއިން 11 މީހުން ކަރަންޓީން ކުރަން ޖެހިފައި ވަނީ ހޯމް ކަރަންޓީނުގައި ހުރި މީހާ ނަތީޖާ ނުލިބެނީސް ބޭރު ތެރޭގައި އުޅުމުން ކަމަށެވެ.\nއެމީހާ ރަށު ތެރޭގައި އުޅެ، ހުކުރަށް ގޮސް ހެދުމުން، ރަށު ތެރެއަށް ބަލި ފެތުރިފައި ވެދާނެ ކަމުގެ ބިރު އެބަ އޮތެވެ. ފުރަބަންދު ހޯމް ކަރަންޓީނުގައި އަމަލުކުރަން އެޗްޕީއޭ އިން ކަނޑައަޅާފައި އޮންނަ އުސޫލަކީ 14 ދުވަސް ވުމުން ސާމްޕަލް ނަގައި ނަަތީޖާ ލިބެންދެން މަޑުކުރުމެވެ. ކަރަންޓީނު ނިމުމަކަށް އަންނާނީ ސާމްޕަލް ނެގެޓިވްވުމުންނެވެ.\nއެ އުސޫލާ ހިލާފުވުމުން ފުލުހުން ވަނީ އެމީހާ ޖޫރިމަނާކޮށްފަ އެވެ. އޭނާ މިހާރު ހުރީ ހޯމް އައިސޮލޭޝަންގަ އެވެ. އެ މައްސަލަ ނޫނަސް ގިނަ މިކަހަލަ މައްސަލަތަކެއް ރަށްރަށުން ވަނީ ފެންމަތިވެފަ އެވެ. އެއް ރަށުން އަނެއް ރަށަށް ދަތުރު ކުރުން މަނާ ކުރުމުން ވެސް ރަށްރަށަށް ދިޔުމުން މީގެ ކުރިން ވަނީ އެތައް ބަޔަކު ހައްޔަރުކޮށް ފިޔަވަޅު އަޅާފަ އެވެ.\nމި ފަހުން އައި މިފަދަ މައްސަލައަކީ ގދ. މަޑަވެލި މޮނިޓަރިންގައި އޮއްވާ ރަށުން ފައިބައިގެން އެހެން ރަށަކަށް ދިޔަ މީހެއްގެ މައްސަލަ އެވެ. އެޗްޕީއޭގެ ހުއްދަ ނުހޯދާ މަޑަވެލިން ބ. ދޮންފަނަށް ދިޔަ 29 އަހަރުގެ އެ މީހާ ވެސް ވަނީ ހައްޔަރުކޮށްފަ އެވެ. މިކަހަލަ ބައިވަރު ހާދިސާ ކޮވިޑް-19 ރާއްޖެއަށް އައި ފަހުން ހިނގާފައި އެބަ ވެއެވެ.\nމިފަދަ ހާދިސާތައް ހިނގުމުން ކޮންމެ ފަހަރަކު މީހަކު ހައްޔަރުކޮށް، ފިޔަވަޅު އެޅުމުން ނުފުދެ އެވެ. އުސޫލާ ހިލާފަށް އަމަލު ކުރާ މީހުންގެ ސަބަބުން ނުރައްކަލަށް ހުށަހެޅެނީ އެތައް ބައެއްގެ ފުރާނަ އެވެ. ތިމާގެ އަމިއްލަ ނަފްސާ މެދު ނުވިސްނިއަސް އަނެކާއާ މެދު ނުވިސްނަނީ ކީއްވެ ހެއްޔެވެ؟ މެދުކެނޑުމެއް ނެތި ސިއްހީ ހިދުމަތުގައި ތިބި ފްރަންޓްލައިން މަސައްކަތްތެރިންނާއި ރާއްޖޭގެ ބަލިކަށި ސިއްހީ ނިޒާމާ މެދު ނުވިސްނަނީ ކީއްވެ ހެއްޔެވެ؟\nމިއީ ހިތާ ހިތާ ކޮށްލުން ރަނގަޅު ސުވާލުތަކެކެވެ. ގޮތް ނޭނގޭ ބަލިމަޑުކަމެއް މިއީ އާދައިގެ ކަމެއްގެ ގޮތުގައި ދެކި އެންމެން އުޅެން ފަށައިފި ނަމަ، މިކަން ކޮންޓްރޯލުން ނެއްޓިގެން ހިނގައިދާނެ އެވެ. އެހެންކަމުން ކޮންމެ މީހަކު ވެސް އުސޫލަށް ތަބާވެ، އަނެކާގެ ރައްކާތެރިކަން އިސްކުރަމާ ހިނގާށެވެ.\nމާލޭގައި ހިނގި އެކްސިޑެންޓެއްގައި ޒުވާނަކު މަރުވެއްޖެ\nއިއްޔެ މަރުވި މީހާ އަމިއްލައަށް މޫދަށް އެރޭ މަންޒަރު ފެނޭ


Lanka gai hoonu gadhave fenuge dhathikamaa kurimathivefai\nލަންކާގައި ހޫނު ގަދަވެ ފެނުގެ ދަތިކަމާ ކުރިމަތިވެފައި\nލަންކާގައި ހޫނު ގަދަވުމުގެ ސަބަބުން ބިންގަނޑު ހިކި ގަސްތައް މަރުވެފައި ހިސާބެއް\nސްރީލަންކާއަށް މި ދުވަސްކޮޅު އާދަޔާހިލާފަށް ހޫނު ގަދަވެ އެތައް ބަޔަކަށް ގަދަ ހޫނާ ކުރިމަތިވެފައިވާ އެ ގައުމުގެ ޑިސާސްޓާ މެނޭޖްމަންޓް ސެންޓަރު (ޑީއެމްސީ) އިން ބުނެފި އެވެ.\nޑީއެމްސީ އިން އަންގާރަ ދުވަހު ނެރެފައިވާ ރިޕޯޓުގައިވާ ގޮތުގައި ހޫނު ގަދަވުމުގެ ސަބަބުން 121،182 އާއިލާއެއްގެ 467،328 މީހުނަށް ހޫނު ގަދަވެ ފެނަށްޖެހިފައި ވެއެވެ.\nހޫނުގެ އަސަރު އެންމެ ބޮޑަށް ކޮށްފައިވަނީ ދެކުނުގެ ޖަފްނާއަށެެވެ. ޑެލްފް އައިލެންޑާއި ކެއިޓްސް ކަރައިނަގަރް އާއި ވެލަނާއީ އަދި މަރުތަންކާނީގެ ސަރަހައްދުތަކަށް އާދަޔާހިލާފަށް ހޫނު ގަދަވުމުގެ ސަބަބުން 24،207 އާއިލާއެއްގެ 84،656 މީހަކަށް އަސަރު ކޮށްފައި ވެ އެވެ. މަންނާރުގައި 14،097 އާއިލާއެއްގެ 51،063 މީހުން ފެނަށް ޖެހިފައި ވެއެވެ.\nކަލުޓަރާގެ ކަލުގަންގާ ކޯރަށް އަޑިން ލޮނު އެރުމުގެ ސަބަބުން އައްސޭރިފަށުގެ 58،175 އާއިލާއެއްގެ 244،000 މީހުންނަށް ވެސް އޭގެ އަސަރުކޮށްފައި ވެއެވެ. އަދި ހޫނުގެ ސަބަބުން އެކި ސަރަހައްދުތަކުގެ ކޯރުތަކުގެ ފެންގަނޑު ވަނީ 28 ޕަސެންޓް އަދި 36 ޕަސެންޓަށް ހިނދިފަ އެވެ.\nލަންކާ ސަރުކާރުން ދަނީ އެ ސަރަހައްދުތަކަށް އެހީ ފޯރުކޮށްދިނުުގެ މަސައްކަތް ކުރަމުން ނެވެ. ލަންކާގެ ޑިޕާޓްމަންޓް އޮފް މީޓިއޮރޮލޮޖީން ބުނާގޮތުގައި މި މަހުގެ 15 އިގެ ނިޔަކަށް އިރު އިންނާނީ ލަންކާ މަތީގަ އެވެ.


އެކަން ތިބާގެ މަންމައަށް ތިބާ ރުހޭނެ ހެއްޔެވެ؟ – Ilm\nأبو أمامة ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ.: ހަމަ ކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމްގެ އަރިއަހަށް ޒުވާނަކު އައެވެ. އަދި ދެންނެވި އެވެ. “އޭ ﷲ ގެ ރަސޫލާއެވެ. އަހުރެންނަށް ޒިނޭ ކުރުމަށް ހުއްދަ ދެއްވާށެވެ.”\nދެން އަޞްޙާބު ބޭކަލުން އޭނާއާ ދިމާއަށް ތެދުވެ ވަޑައިގެންނެވުމުން، ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ” އޭނާ ދޫކޮށްލާށެވެ!”\nދެން އެ ޒުވާނާ ކައިރި ކުރައްވައި ފިއެވެ.\nދެން ޙަދީޘް ކުރެއްވިއެވެ. ” ކަލޭގެ މަންމައަށް އެކަން ލޯބި ކުރަން ހެއްޔެވެ؟” (އެބަހީ؛ މީހަކު ކަލޭގެ މަންމައާ ޒިނޭ ކުރުމަށް ކަލޭ ރުހޭނަން ހެއްޔެވެ؟)\nޒުވާނާ ބުންޏެވެ.” ނޫނެކެވެ. ﷲ ގަންދީ ބުނަމެވެ. ކަލޭގެފާނަށް ފިދާއަކަށް އެއިލާހު އަހުރެން ލެއްވިއެވެ.”\nދެން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ” މީސްތަކުން ވެސް އެމީހުންގެ މައިންނަށް އެކަމަށް (އެބަހީ؛ ޒިނޭއަށް) ލޯތްބެއް ނުކުރެއެވެ. ކަލޭގެ އަންހެން ދަރިއަށް ކަލޭ އެކަމަށް ލޯބި ކުރަން ހެއްޔެވެ؟ (އެބަހީ؛ މީހަކު ކަލޭގެ އަންހެން ދަރިއާ ޒިނޭ ކުރުމަށް ކަލޭ ރުހޭނަން ހެއްޔެވެ؟)\nދެން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ” މީސްތަކުން ވެސް އެމީހުންގެ އަންހެން ދަރިންނަށް އެކަމަށް (އެބަހީ؛ ޒިނޭއަށް) ލޯތްބެއް ނުކުރެއެވެ. ކަލޭގެ އުޚްތަށް ކަލޭ އެކަމަށް ލޯބި ކުރަން ހެއްޔެވެ؟ (އެބަހީ؛ މީހަކު ކަލޭގެ އުޚްތާ ޒިނޭ ކުރުމަށް ކަލޭ ރުހޭނަން ހެއްޔެވެ؟)\nދެން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ” މީސްތަކުން ވެސް އެމީހުންގެ އަންހެން ދަރިންނަށް އެކަމަށް (އެބަހީ؛ ޒިނޭއަށް) ލޯތްބެއް ނުކުރެއެވެ. ކަލޭގެ ބަފާފުށުގެ ބޮޑުދައިތައަށް ކަލޭ އެކަމަށް ލޯބި ކުރަން ހެއްޔެވެ؟ (އެބަހީ؛ މީހަކު ކަލޭގެ ބަފާފުށުގެ ބޮޑުދައިތައާ ޒިނޭ ކުރުމަށް ކަލޭ ރުހޭނަން ހެއްޔެވެ؟)\nދެން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. ” މީސްތަކުން ވެސް އެމީހުންގެ އަންހެން ދަރިންނަށް އެކަމަށް (އެބަހީ؛ ޒިނޭއަށް) ލޯތްބެއް ނުކުރެއެވެ. ކަލޭގެ މައިފުށުގެ ބޮޑުދައިތައަށް ކަލޭ އެކަމަށް ލޯބި ކުރަން ހެއްޔެވެ؟ (އެބަހީ؛ މީހަކު ކަލޭގެ މައިފުށުގެ ބޮޑުދައިތައާ ޒިނޭ ކުރުމަށް ކަލޭ ރުހޭނަން ހެއްޔެވެ؟)\nދެން ރަސޫލުﷲ ޞައްލަﷲ ޢަލައިހި ވަސައްލަމް އެކަލޭގެފާނުގެ އަތްޕުޅު އެޒުވާނާގެ ބޮލުގައި އަޅުއްވައި ދުޢާކުރެއްވިއެވެ. “އޭ ﷲ! އޭނަގެ ފާފަތައް ފުއްސަވައި، އޭނަގެ ހިތް ޠާހިރު ކުރައްވައި، އޭނާގެ ލަދުވެތި ގުނަވަން ރައްކާތެރި ކުރައްވާނދޭވެ!”\nއޭގެ ފަހުގައި މި ޒުވާނާ އެފަދަ ކަމަކަށް ކުރިމަތިލާ މީހަކު ކަމުގައެއް ނުވެއެވެ.\n✸ މިއީ އިމާމް އަޙުމަދު ، ޞައްޙަ ސަނަދުން ބަޔާން ކުރައްވާފައިވާ ޙަދީޘެކެވެ. (السلسلة الصحيحة މިފޮތް ބައްލަވާށެވެ. 1/370 )


Handhakee nurakkaa, viha thaneh! | Mihaaru\n20 ޖުލައި 2019 - 14:07 11 comments\nހަނދަން އިންސާނުން ގެންދަން ނާސާ އިން ހިންގި ކާމިޔާބު ޕްރޮގްރާމްގައި އެތައް ފަހަރަކު އެޕޯލޯ ވަނީ ހަނދަން ޖައްސައިފަ އެވެ. އިންސާނުން ގޮވައިގެން ހަނދަން ކުރި ދަތުރުތައް ކާމިޔާބު ނަމަވެސް ހަނދުގައި އިންސާނުން ހޭދަކޮށްފައި ވަނީ ވަރަށް ކުޑަ ވަގުތުކޮޅެކެވެ.\nއެޕޯލޯގެ އެކި ދަތުރުތަކުގައި 12 އެސްޓްރޮނޯޓަކު ހަނދުގައި ހިނގި އެވެ. މި ހުރިހާ އެންމެން ހަނދުގެ ބިމުގައި އުޅުނު ޖުމްލަ ވަގުތުގެ ދިގުމިނަށް ބަލާއިރު 10 ވަރަކަށް ދުވަހުގެ މުއްދަތު ހަމަވަނީ ކިރިޔާ އެވެ. އަދި އެ މީހުން ހަނދަން ދިޔަ އުޅަނދުން ފައިބައިގެން އުޅުނު ވަގުތުގެ ޖުމްލަ ދިގުމިނަކީ އެންމެ 80 ގަޑިއިރެވެ. މި ކުޑަ ވަގުތުކޮޅުގެ ތެރޭގައި އެސްޓްރޮނޯޓުންނަށް ހަނދުގެ ވިހަ މާހައުލުގެ ތަސައްވުރެއް ލިބުނެވެ. އެއީ ދިރިހުރުމާއި މަރާ ދެމެދު ހަނގުރާމަކުރަން ޖެހޭ ފަދަ މާހައުލެކެވެ.\nހަނދުގައި އިންސާނުން ހޭދަކުރާ މުއްދަތު ދަންމާލުމުގެ ވާހަކަ، އެމެރިކާގެ މިހާރުގެ ރައީސް ޑޮނަލްޑް ޓްރަމްޕް 2014 ގައި ފާޅުކުރެއްވި އިންސާނުން އަލުން ހަނދަން ގެންދިއުމުގެ ހިޔާލާ އެކު ގަދަވެއްޖެ އެވެ. އަދި މީގެ 10 ވަރަކަށް އަހަރު ފަހުން ޗައިނާ އިން ވެސް އިންސާނުންނާ އެކު ހަނދަށް ދަތުރެއް ކުރަން އަންނަނީ މަސައްކަތްކުރަމުންނެވެ.\nމިއިން ކޮންމެ ދަތުރެއްގައި ވެސް، ހަނދުން އިންސާނުންނަށް ކުރިމަތިވެދާނެ ނުރައްކަލާ މެދު ވިސްނަން ޖެހެ އެވެ. ތިރީގައި އެވަނީ އެގޮތުން ދިމާވާނެ އެންމެ ބޮޑު ފަސް ނުރައްކަލެވެ.\nހަނދަކީ ވިހަ ތަނެއް\nހަނދަން ދާން ކުރާ ދަތުރުގައި އަނދާ ރޮކެޓް ފިއުލް އާއި ގްރެވިޓީ ނުހުންނަ ހިސާބުގައި މީހާ އަށް ދިމާވާ މައްސަލަތަކާއި ހަނދަން ޖައްސާ ވަގުތުގެ ނުރައްކަލުގެ އިތުރުން ހަނދަކީ އޭގެ ޒާތުގައި ވެސް ވިހަ ތަނެކެވެ.\nހަނދުގައި ހިނގި އެސްޓްރޮނޯޓުންގެ ސްޕޭސްސޫޓުގައި ހަރުލާފައި ހުރި ހިރަފުސް، އެ މީހުންގެ ހެލްމެޓުގެ މޫނުމަތީގައި އުނގުޅި އޭގައި ކޫރުން އެޅުނެވެ. އަދި މި ހިރަފުހުގެ ސަބަބުން ލޮލުން ފެން އައިސް އަރުތެރެ ބެދުން ފަދަ ކަންކަމާ ދިމާވި އެވެ. މި ހިރަފުހުން، އެސްޓްރޮނޯޓުން ހަނދުން ހިލަ އާއި ވެލި އެޅި ފޮށިތަކުގެ ސީލް ވެސް ހަލާކުވި އެވެ. އަދި ހަނދަން ތިރިކުރި އުޅަނދުގެ ތެރޭގައި ވެސް ހުރީ ބަޑި ބޭސް ވަހެވެ.\nހަނދުގެ ވެލި ވެސް އިންސާނުންނަށް ނުރައްކާ\nހަނދުގެ ވެލި އުފެދިފައި ހުންނަނީ ސިލިކާ ފުނޑުވެ ހިމުންވެ ފުށަށް ވެގެންނެވެ. އެކަމަކު މި ފުށުން ބިއްލޫރިން ކެނޑޭހާ ފަސޭހައިން ތަންތަން ކެނޑޭނެ އެވެ. މި ކުނޑިތައް ނޭވާގެ ޒަރިއްޔާއިން ހަށިގަނޑަށް އެތެރެވުމުން ބޮޑެތި ނުރައްކާތައް ދިމާވާނެ އެވެ. އެގޮތުން، ފުއްޕާމޭގެ ބަލިތަކާއި ކެންސަރުގެ ނުރައްކާ ވެސް އޮވެ އެވެ.\nއެންމެ ފަހުން ހަނދުގައި ހިނގި ހެރިސަން ޝްމިތު ހަނދުގައި 22 ގަޑިއިރު ހޭދަކުރި އެވެ. އޭނާ އަށް ވެސް ހަނދުގެ ހިރަފުހުގެ ސަބަބުން ރޯގާ ޖެހި ހުން އައި ކަމަށް ބުންޏެވެ.\nފަހުގެ ދިރާސާއެއްގައި ބުނެފައިވާ ގޮތުގައި ހަނދުގެ މާހައުލަށް ހުށަހެޅިއްޖެ ނަމަ ފުއްޕަމޭގެ ބަލިތަކާއި ކެންސަރު ވެސް ޖެހުން ވަރަށް ކައިރި އެވެ.\nހިނގަން ފަސޭހައެއް ނުވާނެ\nއަހަރެމެންނަށް ފެންނަ ހަނދުގެ ފޮޓޯތަކުގައި ހުންނަނީ، ބަލާ ބެލުމަށް، ދުނިޔޭގައި މި ހުންނަ ވަރަށް ވުރެ އަޑިގުޑަންކަން ތަންކޮޅެއް ބޮޑުކޮށެވެ.\n"ވަރަށް ގިނަ މީހުން ހީކުރަނީ ހަނދު އޮންނާނީ ސަހަރާއެއްހެން. އެކަމަކު އެތަން ކަނޑަކާ މާ ވައްތަރުވާނެ،" ނާސާގެ ފްލައިޓް ސާޖަންއެއް ކަމަށްވާ ޑރ. ރިޗާޑް ޝެއުރިން ވިދާޅުވި އެވެ.\n"އެއީ ބިޔަ ރާޅުތައް ގޮތަށް، އެހާމެ އޮމާންކަން ހުންނަ އަޑިގުނޑަންތަކެއް."\nފެންނަ ގޮތާއި ހަނދަށް ދިއުމުން ކުރެވުނު ތަޖުރިބާ ހާސް ބައި ތަފާތު\nހަނދުގެ ފޮޓޯ އިން މި ފެންނަ އަޑިގުނޑަންތަކުގައި މާ ބޮޑު އަނދިރިކަމެއް ފާހަގަނުވިޔަސް އެއީ ހީވާ ގޮތެވެ. އެޕޯލޯ 12 ގައި ހަނދަށް ދިޔަ ޕީޓް ކޮންރަޑް އާއި އެލަން ބީން އަށް އޮތީ "ސާވެޔާ ކްރޭޓާ" ގެ ނަން ދީފައިވާ 650 ފޫޓު ފުޅާމިނުގެ ވަޅުގަނޑަށް ފޭބުމުގެ މަސައްކަތެވެ. އެކަމަކު އެ މީހުން އެ ވަޅުގަނޑުގެ ތުންފަތްމައްޗަށް ދިއުމުން އެނގުނީ އެއީ ހިނގާފައި ފޭބޭ ވަރަށް ވުރެ މާ އޮލަނބަށް އަދި ފުންކޮށް ހުރި ތަނެއް ކަމެވެ. އެކަމަކު ޓޮޕޮގްރެފިކް މެޕުން ދައްކަނީ އެއީ ފަސޭހަކަމާ އެކު ފޭބޭ ގޮތަށް، އެންމެ 21 ޑިގްރީ އަށް ކައްޗަށް ހުރި ތަނެއްގެ ގޮތަށެވެ.\nހަނދުގައި ހިނގާލުމަކީ ވެސް ނުރައްކަލުން ފުރިގެންވާ ކަމެއްކަން ހަމައެކަނި އެ ވާހަކަތަކުން ވެސް އެނގެ އެވެ.\nމީގެ އިތުރުން ހަނދަށް ބިންހެލުންތައް އާދެ އެވެ.\nހަނދުގައި ނިދުމަކީ ފަސޭހަ ކަމެއް ނޫން\nއަހަރެމެންގެ ހަށިގަނޑުގެ ގުދުރަތީ ގަޑި ނުވަތަ ބޮޑީ ކްލޮކް މަސައްކަތްކުރަނީ ރެޔާއި ދުވާލުގެ އައްޔަށެވެ. އެގޮތުން ރެޔަކާއި ދުވާލަކީ އިންސާނެއްގެ ހަށިގަނޑަށް 24 ގަޑިއިރެވެ. އެކަމަކު ހަނދުގައި މިގޮތަށް ރޭވެ އަލިވާނީ ކޮންމެ 28 ދުވަހަކުން އެއް ފަހަރު އެވެ.\nމިހެން ވުމުން ހަނދުގައި އުޅޭއިރު އިންސާނާގެ ހަށިގަނޑުގެ ނިޒާމު އޮޅުންބޮޅުންވާނެ އެވެ. ދުނިޔޭގެ ބިމުގައި އުޅޭއިރު ވެސް ހަމަ ނިދި ނުލިބުމުން މޫޑު ގޯސްވެ އުޅުމަށް ބަދަލު އަންނަނީ ވަރަށް ބޮޑަށެވެ. އެހެންކަމަށްވާ ނަމަ ހަނދުގައި މި މައްސަލަ އިންތިހާ އަށް ބޮޑުވުން ކައިރި އެވެ.\n"ހަނދަށް ދާ މީހުންނަށް ނިދީގެ މައްސަލަ ކުރިމަތިވިޔަ ނުދިނުމަކީ އެންމެ ބޮޑު ކަންތައް،" ނާސާގެ ސައިކޮލޮޖިސްޓެއް ކަމަށްވާ އަލްބާޓް އޮލާންޑް ވިދާޅުވި އެވެ.\nއޭނާ ވިދާޅުވީ ނިދި ނުލިބުމުގެ ސަބަބުން ހަނދުގައި ފުރާނަ އަށް ނުރައްކާވާނެ ކަމަށެވެ.\nރޭޑިއޭޝަނުން ފަސޭހައިން ގެއްލުންވާނެ\nނާސާ އިން 2011 ގައި މާސް އަށް ފޮނުވި ކިއުރިއޮސިޓީގެ ދަތުރުގައި، ރޭޑިއޭޝަންގެ އަސަރުކުރާ ގޮތް ބަލަން ވަނީ ދިރާސާއެއް ކޮށްފަ އެވެ. ކިއުރިއޮސިޓީގައި ހާއްސަ އާލާތެއް ބޭނުންކޮށްގެން ބެލުމުން އެނގުނީ ދުނިޔޭގެ ރައްކާތެރިކަމުގެ ވައިގެ ފަށަލަ، އެޓްމޮސްފިއާ އާއި މެގްނެޓިކް ފީލްޑުގެ ބޭރަށް ދިއުމުން ރޭޑިއޭޝަންގެ އަސަރު އެތައް ގުނައެއް ބޮޑަށް ހަށިގަނޑަށް ކުރާނެ ކަމެވެ. އެއީ ދުނިޔޭގައި ރޭޑިއޭޝަން ހުންނަ ވަރަށް ވުރެ 200 ގުނަ މަތީ މިންވަރަކަށެވެ.\nއިންޓަނޭޝަނަލް ސްޕޭސް ސްޓޭޝަނަކީ ދުނިޔެއާ މާ ދުރު ނޫން ހިސާބެއްގައި އޮންނަ އެއްޗަކަށް ވިޔަސް އޭގައި ތިބޭ އެސްޓްރޮނޯޓުންނަށް ވެސް ރޭޑިއޭޝަންގެ އަސަރު ވަރަށް ބޮޑަށް ކުރެ އެވެ. އެގޮތުން، އެސްޓްރޮނޯޓުން ލޯ މަރައިގެން ތިބޭއިރު ވެސް ކޮސްމިކް ދޯދިތައް ފެންނަވަރުވެ އެވެ. މި ދޯދިތަކުގެ ސަބަބުން ސިކުނޑި އަށް މައްސަލަތައް ޖެހުމާއި ކެންސަރު ޖެހުމާއި ހަނދާން ބަލިވުމާއި އެންޒައިޓީ އާއި ޑިޕްރެޝަން އަދި ކަންކަމުގައި ގޮތް ނިންމަން ދަތިވުމުގެ މައްސަލަ ވެސް ކުރިމަތިވެ އެވެ.\nކުދި ހިލަ، ބޮޑެތި ގޮވުން\nހަނދުގައި އޮތް އެންމެ ބޮޑު ނުރައްކަލަކީ ރޭޑިއޭޝަނެއް ނޫނެވެ. މިދިޔަ ޖެނުއަރީ 20 ގައި ދުނިޔޭގެ ހުޅަނގު ބިތަށް ހިފި ހަނދުކޭތައެއް ބެލި ބަޔަކަށް ވަނީ ކޭތައިގެ ސަބަބުން ހަނދުން ރަތްވެފައިވާ ބަޔަށް ހިލައިން "ހަމަލާދޭ" މަންޒަރު ފެނިފަ އެވެ. މިއީ ވަރަށް ކުދި އެކަމަކު ވަރަށް ބާރަށް ދަތުރުކުރާ ހިލަތަކެވެ. އެސްޓްރޮނޯޓުން މިހާރު ބޭނުންކުރާ ސްޕޭސް ސޫޓް ހަދާފައި ހުންނަނީ ނުވަ މިލިމީޓަރުގެ ހިލަކޮޅުތަކުން ރައްކާތެރިކޮށްދޭ ގޮތަށެވެ. އެކަމަކު ބާރަށް އަންނަ އެތައް ބައިވަރު ހިލަޔަކާ ދިމާވެއްޖެ ނަމަ އެ ރައްކާތެރިކަމެއް ނޯންނާނެ އެވެ.\nއިތުރު ލިޔުންތައް ނާސާ ހަނދު ހަނދަށް ދިއުން


Story: Konme Hindheh - EP34 - One Online\nކޮންމެ ހިނދެއް - 34\n"އާރިޔަން… ކީއްކުރަން ތިއުޅެނީ؟" ހިނދަކަށްފަހު ހިނދެއް އާރިޔަންގެ މޫނު އައީ އަނުމްގެ މޫނާ ގާތްވަމުންނެވެ. އަނުމްގެ އަވަސްވެފައިވާ ހިތުގެ ވިންދުގެ އަޑު އޭނާއަށް އިވެމުންދިޔައެވެ. ކަންބޮވުން އޭނާގެ ހަފަރާތުން ވަށާލައިފި އެވެ. އާރިޔަން ދުރަށްލާކަށްވެސް އޭނާ ބޭނުމެއްނުވިއެވެ.\nތަނަށް ވެރިވެގެން ދިޔަ ހަމަހިމޭންކަމުގެ ތެރޭގައި އާރިޔަންއަށް އަނުމް ގޮވާލި އަޑު އިވުނަސް އޭނާގެ ހިތާއި ސިކުނޑި އެދެމުން ދިޔައީ އެހެން ކަމަކަށެވެ. އޭނާ އެތެރެހަށީގައިވާ އުދާސްވެރިކަމަށް މިވަގުތު އޮތް ހަމައެކަނި ފަރުވާއަކީ އަނުމްއެވެ. އަނުމް މިރޭ އެކޮޓަރިއަށް ނައި ނަމަވެސް އާރިޔަން ހުރީ އަނުމްގެ ކޮޓަރިއަށް ދާގޮތަށެވެ.\n"އާރިޔަން…!! ތިއީ ރަނގަޅުގޮތެއް ނޫން… އަހަރެން ވާހަކައެއް…" އަނުމްއަށް ބުނެވުނީ އެވަރަށެވެ. އާރިޔަންގެ ހޫނު ނޭވާތަކުގެ ތެރޭގައި އަނުމްގެ މުޅި ނަފްސު ކަސްތޮޅު އަޅުވާލައިފިއެވެ. ސިކުންތަކަށްފަހު ސިކުންތެއް ފާއިތުވަމުން ދިޔައިރު ކުރެވެމުން ދިޔަ މުޅިން އާ އިހުސާސްތަކެއްގެ ސަބަބުން އަނުމްއަށް އާރިޔަންގެ ބޮލުގެ ކަނދުރާއާއި ހަމައިގާ އަތްތިލަ ޖައްސާ ގާތަށް ދަމައިލެވިއްޖެއެވެ. އަނުމްގެ އެ އަމަލު އާރިޔަންއަށް ހިތްވަރަކަށް ވެގެން ދިޔައެވެ.\nވަރުބަލިވެ ނޭވާ ނުހިފެހެއްޓޭ ހިސާބަށް ދެވުމާއެކު ދެ ޒުވާނުން މަޑުމަޑުން ދުރުވެލިއެވެ. އެކަކު އަނެކަކަށް ބަލަހައްޓައިގެން ތިބެވުނުއިރު ބަސްމޮށުންތެރިކަމަކާއި ނުލާ އެތައް ވާހަކައެއް ދައްކަމުން ދިޔައެވެ. އަނުމްގެ ދެލޮލަށް އަމާޒުވެފައިވާ އާރިޔަންގެ ދެލޮލުން އަނުމްއަށް އެތައް ވާހަކައެއް ކިޔައިދީފިއެވެ.\n"އާ…އާރިޔަން… އަހަރެން…." އަނުމް ވާހަކަދެއްކޭތޯ މަސައްކަތް ކުރިއެވެ. އާރިޔަން ވަގުތުން އަނުމްއަށް ފުރަގަސްދިނެވެ.\n"ސޮރީ… އަމް ސޮރީ…. އެކުރެވުނީ އަހަރެން ކުރަން ބޭނުންވި ކަމެއްނޫން. އަހަރެންނަށް އިހުސާސްތައް ނުހިފެހެއްޓުނީ…. އަމް ސޮރީ…" އަނުމްއަށް އަނގަ މަތީގައި އަތް އަޅާލެވުނެވެ. އެހާ އަވަހަށް އާރިޔަން އެކަން ކުށްވެރި އެކުރީ ކީއްވެގެން ހެއްޔެވެ؟ އެކަމުން އާރިޔަންއަށް ހިތްހަމަޖެހުމެއް ނުލިބުނީ ހެއްޔެވެ؟ ނުވަތަ މަޖުބޫރީ ކައިވެންޏެއް ކުރިމަތީގައި އޮތުމުން ހިތަށް ލިބެމުންދިޔަ ނުތަނަވަސްކަން ފިލުވާލަން އަނުމް ހަތިޔާރަކަށް ހެދީ ހެއްޔެވެ؟\nއަނުމްއަށް ރޮވިއްޖެއެވެ. އޭނާ ލަސްލަހުން އާރިޔަން އާ ދުރަށް ފިޔަވަޅު އަޅަމުން ދިޔައެވެ. އާރިޔަން ބޭނުންވާގޮތެއް އޭނާއަށް ނޭނގުނެވެ. ބޭނުންނަމަ އެ ކައިވެންޏަށް ދެކޮޅު ހެދިދާނެ ނޫންހެއްޔެވެ؟\n"އާރިޔަން… ތިކައިވެނި ނުކުރޭ… ޕްލީޒް…." އަނުމް ބުނެލައިފިއެވެ. އޭނާގެ އަޑުގައިވި ވޭނާ ކެކުޅުން އާރިޔަންއަށް އިހުސާސް ކުރެވި ދެފައިގެ ކަކުލުހުޅުން ވާގި ދޫވެ އޭނާ ޓައިލްސް ތަކުގެ މައްޗަށް ތިރިވެއްޖެއެވެ.\n"ޕްލީޒް އާރިޔަން…." އަނުމް ދެވަނަ ފަހަރަށް ބުނެލިއެވެ. އާރިޔަންގެ ފުށުން ޖަވާބެއް ނުލިބުމުން އަނުމް އެކޮޓަރިން ނިކުމެ އޭނާގެ ކޮޓަރިއާއި ދިމާލަށް ދުއްވައިގަތެވެ. އަނުމްއަށް ނޭނގުނީ އެވަގުތުގައި އާރިޔަންގެ ހިތް ވިރިގެން ފައިބަމުންދާ ކަމެވެ. އާރިޔަންގެ ހިތުގައި ހެދިފައިވާ ޒަހަމްތަކުގައި ލޮނުމިރުސް ލެވެމުންދާ ކަމެވެ.\nފަތިސްނަމާދަށްފަހު ގޯތިތެރޭގައި އޮތް ހުސް ޖާގައިގާ މާހިލްއާއި ޝާނިމް ޖޮގިން ޖެއްސިއެވެ. އަމާޔާ ބަދިގޭގައި އުޅުނުއިރު އާވާ އަދި ކޮޓަރިން ނުނިކުމެއެވެ. އެއްފަރާތުގައި ވަކިން ހަދާފައިވާ ބޮޑު ކުޑައިގެ ދަށުގައި މާހިލްއާއި ޝާނިމް ޖައްސާލި މަންޒަރު އައިސް އަލަމާރިން އެއްޗެއް ނަގަން ކައިރިވެލި އަމާޔާއަށް ފެނުނެވެ. އޭނާ ދެ ތައްޓަށް ކޮފީ އަޅައިގެން އެދިމާލަށް ހިނގައިގަތެވެ.\n"ކޮބާ އެވީ…!" އަމާޔާ އެކަނި އައުމުން މާހިލް އަހައިލި އެވެ.\n"މާހިލްސަރ ކައިރީގަ ތިހެން އަހަން އުޅެނިކޮށް ތިއެހީ" އަމާޔާ ބުނެލިއެވެ.\n"ކޯޗެއް އަހަން" މާހިލް ބުނެލިއެވެ.\n"އެވީ ނުފެންނާތީ. ތިރިއަކަށް ނާދޭ އަދި" އަމާޔާ ބުނެލިއެވެ.\nމާހިލް މޫނުމަތިން ހައިރާންކަން ފެނުނެވެ. އޭނާ ތިރިއަށް ފޭބިއިރު އާވާ ފާހާނާއިގަ އުޅުނެވެ.\n"އެބަ އަންނަން ބަލާލައިފަ. ބިރުގަނެއްޖެ ތިރިއަށް ނުފައިބައޭ ބުނީމަ" މާހިލް އެތެރެއަށް ވަންނަން ހިނގައިގަތެވެ.\nއެތެރެއަށް ދޮރު ހުޅުވިގެން ދިޔުމާއެކު މާހިލްގެ ދެލޯ މުޅި ކޮޓަރި ތެރެއަށް އަވަސް އަވަހަށް ހިންގައިލިއެވެ. އޭނާގެ ނަޒަރު ހުއްޓުނީ ޑްރެސިންޓޭބަލް ކައިރީގައި ފުނާ ހިފައިގެން އިނދެ އިސްތަށިގަނޑުގައި ފުނާ އަޅަމުންދިޔަ އާވާ އަށެވެ. ހެޔޮ ހާލުގައި އާވާ އިންތަން ފެނުމުން މާހިލްގެ ތުންފަތަށް ހިނިތުންވުމެއް ވެރިވިއެވެ. އޭނާގެ ހިތުގައި ހަފަރާތުން ވަށާލެވުނު ނުތަނަވަސްކަން ހިނދުކޮޅެއްގެ ތެރޭގައި ފިލައިގެން ދިޔައެވެ.\n"އެވީ….!! ހާދަ އިރެކޭ… ތިރިއަށް ނުފޭބީމަ ކަމެއް ވީކަމަށް ހީކޮށްފަ މިއައީ" މާހިލް ވާހަކަދައްކަމުން ކުރިއަށް ހިނގައިގަތެވެ.\n"ހިނގާދާން. ވަރަށް ލަސްވެއްޖެ ދޯ. މާހިލް ނިކުތްފަހުން ފޯނެއް އައީ ދާމްގެ. ދޮންތަ މިހާރުވެސް ފަތިސް ނަމާދަށްފަހު ނިދާތޯ ޗެކްކޮށްލަންށޯ މިގުޅީ… ހެހެހެ… ފަހުން ފޯނާ ކުޅެން އޮށްވަ ނިދުނީ" އާވާ ވާހަކަދެއްކިއެވެ. މާހިލް ހީލަމުން އެހެން ދިމާލަކަށް ބަލައިލި ވަގުތު އާވާގެ މޫނުމައްޗަށް ހިތާމައިގެ ފަރުދާއެއް ވައްޓާލި ކަހަލައެވެ.\n"ހިނގާ ދާން…" އާވާ ބުރުގާ އަޅައި ނިމުމުން މާހިލް ބުނެލިއެވެ.\nއާވާއާއި އަމާޔާ ހެނދުނުގެ ނާސްތާ ކުރީ ޝާނިމްއާއި މާހިލް ނާސްތާކޮށް ނިމުނު ފަހުންނެވެ. އެދެމީހުން މިހާރު ވާނީ ލައިބްރަރީއަށް ހާއްސަކޮށްފައިވާ ބައިގައި އޮފީސް މަސައްކަތް ކުރުމުގައެވެ. އެވަގުތުތަކުގައި އާވާވެސް އަމާޔާވެސް މަސައްކަތްކުރަނީ އެތަނަށް ނުވަދެވޭތޯއެވެ. އެހެނީ ދުވާލުގެ ބޮޑުބައި އެ ދެމީހުން ހޭދަކުރަނީ އެތާ ތެރޭގައެވެ.\nއެއް ސުފުރާމަތީގައި ސައިބޯން އިނަސް އާވާ ބަސްމަދުވެފައި އިންކަން އަމާޔާއަށް ފާހަގަވިއެވެ. ބިސްގަނޑެއް ކާން އާވާ ފެށިފަހުން މިހާރު ތިރީހަކަށް މިނިޓް ވެގެން ހިނގައްޖެއެވެ. އަދިވެސް އިނީ އުލުގެ ކޮޅުން އެ ހާވާލަ ހަވާލައެވެ. ކައިރީގައި އަމާޔާ އިންހެންވެސް އާވާއަށް ހިއެއް ނުވެއެވެ. އާވާއަށް ބަދަލުތަކެއް އައިސްފައިވާކަން އަމާޔާއަށް މިހާރު ވިސްނިއްޖެއެވެ. އޭނާއަށް ވިސްނާލަން ނޭނގުނީ އެ ބަދަލުގެ ފަހަތުގައިވާ ސަބަބެވެ.\nތަށި ހިފައިގެން ޒިންކު ކައިރިއަށް ގޮސް ދޮވެގެން އައިސް އަމާޔާ އަލުން ކުރިން އިންތަނުގައި އިށިން އިރުވެސް އާވާ ހަމަ އެގޮތުގައި އިނެވެ. ތައްޓަށް ފެން އަޅައިގެން އިނދެ އަމާޔާ އެބޮމުން ދިޔައީ އާވާގެ މޫނަށް ބަލަހައްޓައިގެން އިނދެ ލަސްލަހުންނެވެ. އެހުރިހާއިރުވެސް އާވާގެ ނަޒަރު ހުއްޓިފައިވަނީ ބިސްގަނޑު ލާފައިވާ ތައްޓަށެވެ.\n"އެވީ…!!" އަމާޔާ ގޮވައިލިއެވެ. އާވާއަށް އަޑެއް ނީވުނެވެ.\n"އެވީ….!!" ދެވަނަ ފަހަރަށް އަމާޔާ ގޮވައިލީ ތަންކޮޅެއް ބާރަށެވެ.\nއާވާއަށް ތެޅިގަނެވުނެވެ. އޭނާއަށް ހީވީ ފުން ހުވަފެނެއްގައި އޮވެފައި ވަރަށް އުނދަގުލުން ދެލޯ ހުޅުވާލެވުނު ހެންނެވެ.\n"މާޔާ…!! އެއްޗެއް ބުނިންތަ؟ ނިމުނީ ދޯ…. ލަސްވެފަ ދޯ ތިހިރީ" އަމާޔާ ބަލަހައްޓައިގެން ހުރިގޮތުން އާވާ ބުނެލިއެވެ.\n"ކޮން ދުނިޔެއްގަ. ތެދަށް އިނގޭ ބުނާނީ. އެއްވެސް ކަމެއް ނުވެއޭ ބުންޏަސް އަހަރެންނަށް ގަބޫލެއްނުކުރެވޭނެ" އަމާޔާ ވާހަކަދެއްކިއެވެ.\n"ހެހެހެ… މާބޮޑުކަމެއްނުވޭ… ހިތަށް އަރަނީ ހުވަފެނަކީވެސް ހާދަ ފާޑެއްގެ އެއްޗެކޭ. ކިތަންމެ ހިތްނޭދޭ ހުވަފެނެއްވެސް ފެނިދާނޭ" ތަށި ހިފައިގެން ޒިންކު ކައިރިއަށް ދަމުން އާވާ ބުނެލިއެވެ.\n"ހޫމް… ދެން ތި ހުވަފެނުގަ ކިހިނެކޭވީ" އަމާޔާ އަހައިލިއެވެ.\n"އެއީ އަހަރެންގެ ހަޔާތުން އަހަރެންނަށް ފެނުނު އެންމެ ބިރުވެރި ހުވަފެން. ހިތުން ފިލުވާލަން އުޅެއުޅެ ފިލުވައެއް ނުލެވުނު" އާވާ ބުނެލިއެވެ.\n"ޖިންނި ހުވަފެނެއްތަ؟" އަމާޔާ އަހައިލިއެވެ.\n"ނޫން. އެކަމަކު ޖިންނިއަކަށް ވުރެވެސް ނުރައްކާތެރި" ތަށި ހަރުގައި އަޅުވާލާފައި ފެންފުޅިން ބިއްލޫރި ތައްޓަށް ފެންއަޅަމުން އާވާ ބުނެލިއެވެ. ފެންބޮއެ ނިމިގެން އާވާ ކުރިން އިށިން ގޮނޑީގައި އިށީނެވެ. އަދި އަމާޔާގެ މޫނަށް ބަލައިލި އެވެ.\n"ކުޑަކުޑަ ހިނދުކޮޅެއް. އެކަމަކު ބިރުވެރި މަންޒަރެއް" އާވާ ބުނެލިއެވެ.\n"ދެން ނުތަޅުވާ ބުނެބަލަ" އަމާޔާ ބުނެލިއެވެ.\n"މާހިލް… މާހިލް އުޅުނީ އަހަރެން މަރާލަން. އަހަރެން މަރުވިކަމެއް މަރުނުވާ ކަމެއް ނޭނގޭ. އޭނާ އަހަރެންގެ ކަރުގައި ހިފާ އިމާރާތަކުން ތިރިއަށް ވައްޓާލަން ބޭރަށް ވަރަށް ބޮޑަށް އަރިކޮށްގެން ހުރީ. އަހަރެން ރޮމުން ހަޅޭއްލަވަމުން ދިޔައީ. މާހިލްގެ އެއްފަރާތުން އަންހެންކުއްޖެއްވެސް އަހަރެން ދުށިން. އެކަމަކު މިހާރު އެކުއްޖާގެ މޫނެއް ހަނދާނެއްނުވޭ…" އާވާ ކިޔައިދިނެވެ. އަދިވެސް އޭނާގެ ދެއަތުން ހުރީ ހީބިހި ނަގައިފައެވެ.\n"ކިހާއިރަކު ފެނުނީ…؟ މީހުން ބުނޭ ވަކި ގަޑިތަކެއްގަ ފެންނަ ހުވަފެން ސީދާވާނޭ" އަމާޔާ ބުނެލިއެވެ.\n"ނޯ މާޔާ… ހުވަފެން ސީދާވަނީ ފެންނަ ގަޑިއެއްގެ ސަބަބަކުން ނޫން. އަހަރެން ހަނދާނެއްނުވޭ އެއީ ކޮންގަޑިއެއް ކަމެއް. އިނގޭ އެއްޗަކީ މާހިލްއާ ކައިވެނިކޮށްގެން މިގެއަށް އައިފަހުން އަހަރެންނަށް ވަރަށް އެހެންކަހަލަގެ ހުވަފެން ފެންނަކަން" އާވާ ބުނެލިއެވެ.\n"ދެން މާބޮޑަށް ނުވިސްނާ. ހުވަފެނަކީ ބިލާހެއް" އާވާ ހިތްހަމަޖައްސައި ދިނުމަށްޓަކައި އަމާޔާ ބުނެލިއެވެ.\n"ވިސްނާކަށް ބޭނުމެއްނޫން. އެކަމަކު ހިތަކުން ނުފިލާ. މިސާލަކަށް މާޔާއަށް މިކަހަލަ ހުވަފެންތައް ފެންނަނަމަ ހަމަޖެހިގެން ހުރެވޭނެތަ؟ ހުވާ މާޔާ އަހަރެން ވަރަށް ހިތްބިރުގަނޭ. ހިތަށް އަރަނީ ވަރަށް ބޮޑުކަމެއްވާށޭ އެއުޅެނީ" އާވާ ވާހަކަދެއްކިއެވެ.\n"އެވީ…! އައި އަންޑަސްޓޭންޑް. އެކަމަކު ރަނގަޅޭ ހިތަށް އެރުވީމަ ހުރިހާކަމެއްވެސް ދާނީ ރަނގަޅަށް" އަމާޔާ ބުނެލިއެވެ.\nމެންދުރުފަހު މާހިލް ކޮޓަރިން ބޭރަށް ނިކުތްއިރު އާވާއަށް ނިދިފައި އޮތެވެ. ޝާނިމްވެސް ފެންނާކަށް ނެތެވެ. ބަދިގެއިން ކޮފީ ހިފައިގެން ނިކުމެ މާހިލް ވަނީ ޓޮމީއަށް ހާއްސަކޮށްފައިވާ ކޮޓަރިއަށެވެ. އޭނާ ފެނުމާއެކު ފެންބޯން އޮތް ޓޮމީ ބަލައިލިއެވެ. އަދި ހަމަ އެހާ އަވަހަށް ދުވެލާފައި މާހިލް ކައިރިއަށް އައެވެ. އެއް އަތުން ޓޮމީ އުރާލައިގެން އަނެއް އަތުން ކޮފީތަށި ހިފައިގެން އައިސް މާހިލް އިށީނީ ސޯފާގައެވެ. އަދި ޓީވީ ހުޅުވާލުމަށްފަހު ކޯވީޑް 19 އާއި ގުޅިގެން ގެނެސްދެމުން ދިޔަ ޕްރެސް ކޮންފަރެންސްއަށް ލިއެވެ. ކައިރީގައި ޓޮމީ ބާއްވައިގެން ޓީވީއަށް ޝައުގުވެރިކަން ހުއްޓާލައިގެން އިންދާ އޭނާ ސިހުނީ ބޮލުގެ އިސްތަށިގަނޑުގައި މީހަކު ފިރުމާލުމުންނެވެ. ބަލައިލިއިރު ހެވިފައި އާވާ ހުއްޓެވެ.\n"ނިދާފައި އޮތީމަ ނުގޮވާ ނިކުތީ. އަދިވެސް ހޮޑުލަވާތަ؟" އާވާ އަތުގައި ހިފައިގެން ޓޮމީ އޮތް ފަޅި ނޫން އަނެއް ފަޅީގައި ބައިންދަމުން މާހިލް އަހައިލިއެވެ.\n"މިހާރު ރަނގަޅުހެން ހީވަނީ. އަސްލު ފުރަތަމަ މޭނުބައި ކުރަންފެށީމަ ހީކުރީ ޕްރެގްވީކަމަށް. ނެގެޓިވްކަން އިނގުނީމަ ވަރަށް ދެރަވި. އަސްލު އެހެން ހީކުރީވެސް މިފަހަރުގެ ސައިކަލްވެސް މިސްވެފަ އިނީމަ. އަދިނުވޭ ވިއްޔާ މިހެން. މިފަހަރު ކީއްވެތަ މިހެން މިވީ" އާވާ ވާހަކަދެއްކިއެވެ.\n"މޭނުބައި ތިކުރަނީ އެއީ ގޭސްހެން ހީވަނީ. ތި ޕީރިއަޑް ކަންތައް ވެދާނެއްނު އެވީ ކަންތައްތަކާ މާބޮޑަށް ވިސްނަނީ ކަމަށްވެސް. ދެން އެއްޗެއް ބުނަން އިނގޭނީ ޑޮކްޓަރަކަށް. ހިނގާ ދައްކަމާ ޑޮކްޓަރަށް" މާހިލް ބުނެލިއެވެ.\n"ދައްކަން މަށަށްވެސް ފެންނަނީ. އެކަމަކު މާލެ މިވަގުތު އޮތް ހާލަތުން. މިއަންނަ ވީކް ގަ ދައްކާނީ ދޯ. އެކަމަކު ވަރަށް ބޮޑަށް ދަށްބަނޑުގަ ރިއްސާ" އާވާ ވާހަކަދެއްކިއެވެ.\n"އެވީ ތަންކޮޅެއް ބޮޑަށް ރެސްޓްކުރަން ފެންނަނީ. ބޭކާރު ވިސްނުންތައް ވެސް މިކުޑަކުޑަ ސިކުނޑިން ނެރެބަލަ" އާވާގެ ބޮލުގައި އިނގިލިން ޖައްސާ ފިއްތާލަމުން މާހިލް ބުނެލިއެވެ. އާވާ ހީލަމުން މާހިލްގެ ގައިގައި ބައްދައިލިއެވެ. އޭނާ ކުޑަކޮށް ދުރުވެލީ އަނެއްފަރާތުގައި އޮތް ޓޮމީ ބަލަހައްޓައިގެން އޮތްތަން ފެނުމުންނެވެ.\nދެމަފިރިން އެކުގައި ސޯފާއިން ތެދުވެގެން ކޮޓަރިއާއި ދިމާލަށް ހިނގައިގަތްތަނާ ބޭރު ދޮރު ބެލްއަޅަން ފެށި އަޑު އިވުނެވެ. އާވާގެ ހިތުގައި ނުތަނަވަސްކަމެއް ހިނގާލީ އެއީ ނާދިޔާ އޭ ހިތަށް އަރާފައެވެ. އާވާ ދޮރުހުޅުވަން ދާން އުޅުމުން މާހިލް އެކަން މަނާކޮށް އާވާ ސޯފާގައި ބައިންދާފައި ދޮރާއި ދިމާލަށް ހިނގައިގަތެވެ.\nއެތެރެއަށް ހުޅުވިގެން ދިޔަ ދޮރާއެކު ކުރިމަތީގައި ތިބި ޒެރީންއާއި ކިޔާން ފެނުމުން މާހިލްގެ ތުންފަތަށް ހިނިތުންވުމެއް ވެރިވިއެވެ. މާހިލް ބޮޑަށް ދޮރު ހުޅުވާލުމުން ޒެރީންއާއި ކިޔާން އެތެރެއަށް ވަނެވެ. އެދެމައިން މާހިލްއަށް ހިނިތުންވުމެއް ދިނަސް އަނގައިން ނުބުނެއެވެ.\n"އެވީ… ދަރިފުޅާ…!" ޒެރީން ގޮވައިލި އަޑަށް ޓީވީއަށް ބަލަހައްޓައިގެން އިން އާވާ ސިހުނެވެ. ބަލައިލިއިރު ޒެރީން އައިސް އަރާ ހަމަކޮށްފިއެވެ.\n"ނުބުނާތި ކޮން ދަތުރެއްހޭ… މިތާ ކައިރި ފިހާރައަކަށް އައިއްސަ ދަމުން ހިތަށް އެރީ މިގެއަށް ވަދެލާނަމޭ. ދަރިފުޅު ކައިވެނިކޮށްގެން ވަކިވިފަހުން އަދި މިގެއަށް ނާދެވޭތީއާ ވެސް އެއްކޮށް" ޒެރީން އާވާގެ މޫނުގައި ފިރުމާލަމުން ބުނެލިއެވެ.\n"ވަރަށް އުފާވެއްޖެ. އެއްޗެއް ބޯލައިގެންނު ދާންވާނީ" އާވާ ބުނެލިއެވެ.\n"މިއަދު މިހިރީ ރޯދައަށް. ކިހިނެއްތަ ކަންތައްތައް؟" ޒެރީން އަހައިލިއެވެ.\n"ވަރަށް ރަނގަޅު. އަލްހަމްދުލިﷲ" އާވާ ބުނެލިއެވެ.\nމާހިލް ވަކިން ގޮސް ލައިބްރަރީ ބަޔަށް ވަން މަންޒަރު ފެނުމުން އާވާ ކަންބޮޑުވިއެވެ. އެކަމަކު މާހިލްއަށް އެމީހުންގެ ދުރުކަން އިހުސާސް ކުރެވޭތީ ކައިރީގައި ހުންނަން ނުކެރުނީ ކަމުގައި އާވާ ނިންމިއެވެ. ވަކިން ހުރި ސޯފާގައި ކިޔާން އިނަސް އާވާ އެންމެފަހަރަކުވެސް ކިޔާންއަށް ބަލައިނުލައެވެ. އެހެންނަމަވެސް ކިޔާންގެ ނަޒަރު އާވާގެ މޫނުން ސިކުންތަކަށްވެސް ނުނެއްޓެއެވެ.\nކިޔާން ޒެރީންގެ މޫނަށް ބަލައިލި ވަގުތު ލޮލުގެ އިޝާރާތުން ޒެރީން ވާހަކަތަކެއް ދައްކައިފިއެވެ. ކިޔާން ބޯޖަހާލުމަށްފަހު އާވާއަށް ބަލައިލިއެވެ.\n"އެވީ…!" ކިޔާން އާވާއަށް ގޮވައިލިއެވެ. އާވާ ބަލައިލިއެވެ.\n"އަހަރެންނަށް ކަންތައްކުރެވުނު ގޮތުން ވަރަށް ލަދުގަނޭ މިހާރު. ދެރަވެސްވޭ. އަހަރެން މިއައީ އެވީ ކައިރީގައި ސޮރީ ބުނަންވެގެން. ދެން ދުވަހަކުވެސް އަހަރެން އެކަހަލަ ކަމެއް ނުކުރާނަން. އަހަރެން ބޭނުންވަނީ އެންމެކުރިންވެސް އޮތް އެކުވެރިކަން. އެނޫން އެއްވެސް އެއްޗެއް އަހަރެން ބޭނުމެއްނޫން" ކިޔާން ވާހަކަދެއްކިއެވެ. އާވާ އިނީ ގަބޫލުނުކުރެވިފައެވެ. ހަޤީޤަތުގައިވެސް ކުރެވުނު ކަންތަކާ ކިޔާން ދެރަވެފައި އިން ކަން އެ މޫނަށް ބަލައިލިޔަސް އާވާއަށް އިނގެއެވެ.\n"އެވަރުކަމެއް ނޫން. އެޕޮލޮޖީ އެކްސެޕްޓެޑް. އުފާވެއްޖެ ކިޔާންއަށް ވިސްނުނީމަ" އާވާ ބުނެލިއެވެ.\n"ވަރަށް އުފާވެއްޖެ މިއަދު. ތިދެކުދިން އަނެއްކާވެސް ދެ އެކުވެރިންނަށްވީމަ. އެވީ! ދެން މިވަގުތު މިދަނީ އިނގޭ. ގޭ އެއްވެސް މީހަކަށް ނޭނގޭނެ މިގެއަށް އައިކަމެއް" ޒެރީން ބުނެލިއެވެ.\n"ހިނގާދާން. އެކަމަކު ވަރަށް ބޮޑަށް ފާހާނާއަށް ދާން ބޭނުންވެފަ މީނީ…" ތެދުވެލަމުން ކިޔާން ބުނެލިއެވެ.\n"ދޭ މައްޗަށް. ކަނާތް ފަރާތުން ފުރަތަމައަށް އެއީ އަހަރެމެން ކޮޓަރި" އާވާ ކިޔާންއަށް ކޮޓަރި ދައްކައިލިއެވެ.\nކިޔާން ސިޑިން އަރައިގެން ދާން ފެށުމުން އަނެއްކާވެސް އާވާއާއި ޒެރީން ވާހަކަދައްކަން ފެށިއެވެ. ކިޔާން ވަޒީފާއަކަށް ދާން އުޅޭ ވާހަކައާއި ލޯބީގެގޮތުން ކުއްޖަކާ ގުޅިގެން އުޅޭ ވާހަކަވެސް ޒެރީން އާވާ ކައިރީގައި ބުންޏެވެ. އަދި ކިޔާން ވަރަށް އަވަހަށް ކައިވެންޏެއް ކުރަން ތައްޔާރުވަމުންދާ ވާހަކަވެސް ބުންޏެވެ. މާގިނައިރެއް ނުވެ ކިޔާން ސިޑިން ފައިބައިގެން އަންނަތަން ފެނުނެވެ. އާވާއާއި އަރާ ހަމަވެފައި ކިޔާން އާވާއަށް ތަފާތު ބެލުމަކުން ބަލައިލިއެވެ.\n"ދަނީ އިނގޭ. މަދުމަދުން ގުޅާލާފައި ހާލު ބަލާލާނަން އިނގޭ. އެވީގެ ތިކައިވެނީގައި ބަރަކާތް ލައްވާށި…" ކިޔާން ބުނެލިއެވެ. އާވާ ހިނިތުންވެލިއެވެ.\n"ދިޔުމުގެ ކުރިން އަދި ވަރަށް ބޮޑު ވާހަކައެއް ބުނަންތަ. ހިތަށް އެރީ އެވީގެ މައެއްގެ ހައިސިއްޔަތުން ބުނެލާނަމޭ" ޒެރީން ބުނެލިއެވެ. އާވާ ޝައުގުވެރިކަމާއެކު ޒެރީންއަށް ބަލައިލިއެވެ.\n"އެހާ އަވަހަށް ދަރިއަކު ނުހޯދާތި. އެވީގެ ތި ރީތިކަން ގެއްލިދާނެ. އަދި މީ މަޖާކުރަންވީ ދުވަސްކޮޅެއްނު" ޒެރީން އާވާއަށް އެކަނި އިވޭ ވަރަށް ބުނެލިއެވެ. ބުނާނެ އެއްޗެއް ނޭނގިފައި އާވާ ބަލަހައްޓައިގެން ހުއްޓާ ޒެރީން އާވާގެ ގައިގައި ބައްދާލުމަށްފަހު ހިނގައިގަނެއްޖެއެވެ.\nހަފްތާއެއް ފާއިތުވެގެން ދިޔައިރުވެސް އާރިޔަން އަނުމް ކުރިމައްޗަށް ނާރައެވެ. އޭނާގެ ކެއިންބުއިމުގެ ހުރިހާ ކަމެއް ހަމަޖައްސަނީ ފުލުހުންގެ މަރުކަޒުންނެވެ. އަނުމްއަށް އެކަން އިނގި އޭނާގެ އުޅުމަށް ބަދަލުތަކެއް އަންނަމުން ދިޔައެވެ. ކެއިން ބުއިމާއި މުޅިންހެން ދުރުވެއްޖެއެވެ. ރަނގަޅަށް ނުނިދޭތީ އޭނާގެ ބޮލުގައި ވަނީ ނުފިލާ ރިހުމެއް އުފެދިފައެވެ. ގޭތެރޭގައިވެސް ރަނގަޅަށް މަސައްކަތެއް ނުކުރެވެއެވެ. ސިޓިންގްރޫމަށް ނިކުމެވިޖިއްޔާ ހުރެވެނީ އާރިޔަންގެ ކޮޓަރިއާއި ދިމާލަށް ބަލަހައްޓައިގެންނެވެ. އާރިޔަންގެ ކޮޓަރި މަރާމާތުކުރަން ބަޔަކާ ހަވާލުކޮށްގެން އުޅޭތާ ދެ ދުވަސް ވެއްޖެއެވެ. އެމީހުން ކޮޓަރި ތެރޭގައި ހަރަކާތްތެރި ވާއިރުވެސް އަނުމް އާރިޔަން ފެނޭތޯ ހޯދާ ބަލައެވެ. އޭނާއަށް އަދި ކާމިޔާބުވެފައެއް ނުވެއެވެ. ފޯނަށް ގުޅިޔަސް އާރިޔަން ފޯނަށް ޖަވާބެއް ނުދެއެވެ.\nދެ ދުވަސް ވަންދެން ގެއަށް ނައިސް ހުރުމަށްފަހު އާރިޔަން ގެއަށް އައީ އެއްދުވަހު އިރުއޮށްސުނު ވަގުތުގައެވެ. އެގަޑީގަ އަނުމް ކޮޓަރިން ބޭރަށް ނުނިކުންނާނެކަން އާރިޔަންއަށް ރަނގަޅަށް އިނގޭތީ އޭނާ ގެއަށް އަންނަން ބޭނުންވި ގަޑިއަކީ އެއީއެވެ. އެރެޔަކީ އޭނާއާއި އިންނަން ޙަމްނާ ރަންކިޔަންވެސް ހަމަޖެހިފައިވާ ރެއެވެ. އަނުމްގެ ކޮޓަރިއާއި ދިމާލަށް ބަލަމުން ގޮސް އޭނާ ހުއްޓުނީ ފަލަކްނާޒް ކޮޓަރި ދޮރުމަތީގައެވެ.\nއެއްފަހަރު ޓަކި ޖަހާލުމާއެކު ފަލަކްނާޒް ދޮރު ހުޅުވައިފިއެވެ. އޭނާ އިނީ އަލަމްއަށް ފިލާވަޅު ދަސްކޮށްދޭން އެނދުމަތީގައެވެ. އާރިޔަން ފެނުމުން ފަލަކްނާޒްގެ ތުންފަތަށް ފުޅާ ހިނިތުންވުމެއް ވެރިވިއެވެ.\n"އާޔަން…. މަންމައަށް ހީވި މިރޭ އަންނާނޭ… ހެކިވެރިންނަށް މަންމަ ހޯދި ދެ ފިރިހެނުން މިރޭ އަށެއް ޖަހާއިރަށް ދާނެ އެގެއަށް" ފަލަކްނާޒް ބުނެލިއެވެ. އޭނާ ވާހަކަދައްކަމުން ގޮސް އެނދުގައި އިށީނުމާއެކު އާރިޔަން ފަހަތުގައި ހުރެ ގޮސް ފަލަކްނާޒް ކައިރީގައި ޓައިލްސްތަކުގެ މަތީގައި އިށީނދެއްޖެއެވެ.\n"މާދަމާއަށް ކޮޓަރި ނިމޭނެ. އާޔަން ނުޖެހޭނެ އެއްވެސް ބިލަކާ ހަވާލުވާން. ނާސިހް ބުނި ތިމަންނަ ހުރިހާ ބިލަކާ ހަވާލުވެއްޖައީމޭ" ފަލަކްނާޒް ވާހަކަދެއްކިއެވެ. އާރިޔަން އިންގޮތުން އޭނާ މަ ގަޔާވާހެން ހީނުވާތީ ގަސްދުގައި އާރިޔަން ވާހަކަދައްކަން ފުރުސަތު ނުދޭން އުޅޭ ކަހަލައެވެ.\n"ދޮންބެ ކީއްވެ މާ ދެރަވެފަ ތީނީ. ދޮންތި ނެތީމަތަ؟" އަލަމް އަހައިލިއެވެ.\n"އަލަމް އަކާ ބެހޭކަމެއް ނުވެއެއްނު. ދޭބަލަ އޭނދަ ގޮނޑިއަށް މަންމަ ކިޔާދިންތަން އަމިއްލައަށް ދަސްކޮށްލަން" އަލަމްގެ ފަން އިސްތަށިކޮޅާ ކުޅެލަމުން ފަލަކްނާޒް ބުނެލިއެވެ. އަލަމް ހީލާފައި މަންމަގެ ބަސްއަހައިގެން އެނދުން ފޭބިއެވެ.\nއަލަމް ގޮސް ގޮނޑީގައި ހަމަޖެހިލުމާއެކު ފަލަކްނާޒްގެ ނަޒަރު އާރިޔަންއަށް ހުއްޓުނެވެ.\n"ކީކޭ ބުނަން ބޭނުންވެގެން ތިގޮތަށް ބަލަހައްޓައިގެން ތިއިންނަނީ" ފަލަކްނާޒް އަހައިލިއެވެ.\n"މަންމާ!! މި ކައިވެނިކުރަން އަހަރެން ބޭނުމެއްނޫން. އަހަރެންގެ ހިތަށް ތިގޮތަށް އަނިޔާ ނުދީ" އާރިޔަން ބުނެލިއެވެ.\n"މޮޅެތި ވާހަކަތައް ދައްކާނެކަމެއް ނެތް. މި ކައިވެނިކޮށްގެން ރަނގަޅު ގޮތް މެދުވެރިވާނީ މަށަކަށް ނޫން. އާރިޔަންއަށް" ފަލަކްނާޒް ތެދުވެގެން ގޮސް އަލަމާރި ކައިރީގައި ހުއްޓި ފަތް ޖަހާފައިވާ އެއްޗެހި ބަހައްޓާފައި ހުރިތަނުން އަލަމްގެ ޕިޖާމާ ނަގަމުން ބުނެލިއެވެ.\n"ކޮބާތަ އަހަރެންގެ ކުށަކީ؟ މަންމަ ކީއްވެތަ އަހަރެންނަށް ކައިވެންޏެއް ކުރަން މަޖުބޫރު ތިކުރަނީ" އާރިޔަން ކޮޅަށް ތެދުވެ އަހައިލިއެވެ. ދުރުގައި އިން އަލަމްގެ ނަޒަރު އިރުކޮޅަކާ އެދިމާލަށް ހުއްޓެއެވެ.\n"މިހާރު އާރިޔަން ކޮންކަމެއް ބޭނުންވެގެން ފާޑުފާޑުގެ ވާހަކަ ތިދައްކަނީ. އެގެއަށް ގޮސް އެމީހުންނާ ބައްދަލުކޮށް ރަންކިޔާ ވަގުތު އައިސް ޖެހުނީމަތަ އިންކާރުކުރަން އިނގުނީ؟ ތިއުޅެނީ އަހަރެން ލަދެއްގަ ބައްދާލާނެ ގޮތެއް ނޭނގިގެންތަ؟" ފަލަކްނާޒް ވާހަކަދެއްކިއެވެ.\n"އަހަރެން އެ އަންހެންކުއްޖާއަށް ކުޑަވެސް ޝައުގުވެރިކަމެއް ނެތް. އަހަރެން ލޯތްބެއްނުވޭ. ނުވެސް ވެވޭނެ" އާރިޔަން ބުނެލިއެވެ.\n"މަށަށް މިހާރު އިނގޭ ވެގެންތިއުޅޭ ގޮތް. މިގޭ ރަންނަމާރި ކޮންމެސް އެއްޗެއް ކިޔައިފި. އެ އަނުމް ކޮން ޖާދުލެއް ޖައްސައިގެން ތިއުޅެނީ އާރިޔަންއަށް. މުސީބާތެއް ކަހަލަ ދައިތަގަނޑެއް. އަހަރެން ހިތަށް އަރާ ކަރުގައި ހިފާ އެއްފަހަރުން މަރާލަންވީއޭ…." ފަލަކްނާޒް ހަޅެއްލަވައިގަތެވެ. އާރިޔަންއަށް ދެލޯ މަރާބާރުކޮށްލެވުނީ ދެލޮލަށް ޖަމާވަމުން އައި ކަރުނަތައް ހިފަހައްޓާލުމަށެވެ. އަނުމް އާ ބެހޭގޮތުން އެފަދަ ބަދު ބަސްތައް އެއްވެސް އިންސާނެއްގެ ދުލުން ބޭރުވާކަށް އޭނާއެއް ނޭދޭއެވެ.\n"މަންމާ…! އަނުމް މަންމައަށް ކޮން ދެރައެއްތަ ދިނީ؟ އަހަރެން މި ކައިވެންޏަށް އިންކާރު މިކުރަނީ އަނުމް އާ އެއްވެސް ގުޅުމެއް އޮވެގެނެއްނޫން. އަހަރެންގެ ހަޔާތަށް ދުވަހަކުވެސް އަނުމް ނުގެންނާނަން. ހަމައެކަނި އަހަރެން މި ކައިވެނިން ސަލާމަތްކޮށްދީ. އަހަރެންނަށް ނުއުފުއްލެވޭވަރުގެ ބޮޑެތި ޒިންމާ އަހަރެންގެ ބޮލުގަ ނާޅުވާ" އާރިޔަން ވާހަކަދެއްކިއެވެ.\n"ބޭކާރުވާހަކަ ނުދައްކާ. އާރިޔަން ޖެހޭނީ މިކައިވެނި ކުރަން. އެހެންނޫނީ އާރިޔަންއަށް ފެންނާނީ އަހަރެންގެ ފުރާނަ ނެތް މަސްގަނޑު" ފަލަކްނާޒް ބުނެލިއެވެ


MATATO Travel Award ah kurimathili faraaiythakah vote lumuge furusathu hulhuvaalaifi | Mihaaru\nމަޓާޓޯ ޓްރެވަލް އެވޯޑްގެ އަލަށް ޑިޒައިންކުރި ލޯގޯ އާއި އެވޯޑްގެ ޓްރޮފީ: އަންނަ ނޮވެމްބަރު މަހު ބަނޑޮސް އައިލެންޑް ރިސޯޓުގައި ބާއްވާ މި އެވޯޑަށް ކުރިމަތިލި ފަރާތްތަކަށް އޮންލައިން އަދި އެސްއެމްއެސް މެދުވެރިކޮށް ވޯޓު ލުމުގެ ފުތުސަތު މިހާރު ވަނީ ހުޅުވާލާފައި.\nމަޓާޓޯ ޓްރެވެލް އެވޯޑަށް ކުރިމަތިލި ފަރާތްތަކަށް ވޯޓުލުމުގެ ފުރުސަތު ހުޅުވާލައިފި\n18 ސެޕްޓެމްބަރ 2016 - 14:51\nތިންކް އެޑްވަޓައިޒިން އިން އިންތިޒާމް ކޮށްގެން ބާއްވާ ރާއްޖޭގެ އެންމެ ބޮޑު ޓްރެވަލް އެވޯޑު، މޯލްޑިވްސް އެސޯސިއޭޝަން ފޯ ޓްރެވަލް އެސޯސިއޭޝަން އެންޑް ޓުއާ އޮޕަރޭޓާސް (މަޓާޓޯ)ގެ ޓްރެވަލް އެވޯޑަށް ކުރިމަތިލި ފަރާތްތަކަށް ވޯޓުލުމުގެ ފުރުސަތު ހުޅުވާލައިފި އެވެ.\nތިންކުން ނެރުނު ބަޔާނެއްގައި ބުނެފައިވަނީ އެވޯޑަށް ކުރިމަތިލި ފަރާތްތަކަށް، އެވޯޑަށް ހާއްސަ ކޮށްފައިވާ ވެބްސައިޓް www.travelawards.mv އަދި އެސްއެމްއެސް މެދުވެރިކޮށް ވޯޓު ލެވޭނެ ކަމަށެވެ.\n"އެސްއެމްއެސް މެދުވެރިކޮށް ވޯޓުލާ ފަރާތްތަކުން ޖަހަން ޖެހޭ ކޯޑުތަކާއި އެފަދަ އިތުރު މައުލޫމާތު އެވޯޑުގެ ވެބްސައިޓުގައި ޝާއިއު ކޮށްފައި ވާނެ،" ބަޔާނުގައި ވެ އެވެ.\nއަންނަ ނޮވެމްބަރު މަހު ބާއްވާ ހަފްލާގައި އެވޯޑު ލިބޭ ފަރާތްތަކާ އެވޯޑު ހަވާލު ކުރާނީ އޮންލައިން އަދި އެސްއެމްއެސް ވޯޓުގެ އިތުރުން ޕްރެޒެންޓޭޝަންތަކާއި އޮންސައިޓް ވިޒިޓްތަކަށް ބިނާކޮށް އެންމެ މަތިން ސްކޯ ލިބޭ ފަރާތްތަކަށެވެ.\nސްކޯ ގުނަން ކަނޑައާޅާފައި ވަނީ އަމިއްލަ ކުންފުންޏެއް ކަމަށްވާ ކޭޕީއެމްޖީ އޮޑިޓް ފާމަށެވެ.\nމި އެވޯޑުގެ 35 ކެޓަގަރީއަށް 246 ފަރާތަކުން ކުރިމަތިލާފައިވެ އެވެ. މިއީ މި އެވޯޑު ދޭން ފެށި ފަހުން މިހާ ގިނަ ބަޔަކު އެވޯޑަށް ކުރިމަތިލި ފުރަތަމަ ފަހަރެވެ.\nމީގެ އިތުރުން، މަޓާޓޯއިން ވަނީ އަލަށް ތައާރަފް ކުރާ ފަސް ދާއިރާއަކުން އެވޯޑު ދޭން ނިންމައިފަ އެވެ. އެ ދާއިރާތަކަކީ ލީޑިން މާކެޓިން ޕްރޮގްރާމް، ލީޑިން ހިއުމަން ރިސޯސް މެނޭޖްމަންޓް، ލީޑިން ގެސްޓްހައުސް އައިލެންޑް، ލީޑިން އެފްއެންޑްބީ އައުޓްލެޓް އަދި ލީޑިން އެއާޕޯޓް ލައުންޖް އެވެ.\nމިއަހަރުގެ އެވޯޑުގެ މައި ސްޕޮންސަރަކީ މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އެވެ. އެވޯޑުގެ އިތުރު ޕާޓްނަރުންގެ ތެރޭގައި އެލައިޑް އިންޝުއަރެންސާއި ފިއުލް ސަޕްލައިސް މޯލްޑިވްސް، ޕީއެސްއެމް އާއި ދިރާގު އަދި ކޮކާކޯލާ ހިމެެނެ އެވެ. އެވޯޑުގެ އޮންލައިން މީޑިއާ ޕާޓްނަރަކީ "މިހާރު" އެވެ.\nމަޓާޓޯ ޓްރެވަލް އެވޯޑަކީ ރާއްޖޭގެ ފަތުރުވެރިކަން ތަރައްގީކޮށް ކުރިއަރުވަން މަސައްކަތް ކުރާ އަދި ރާއްޖެ އާއި ރާއްޖޭން ބޭރުން ފަތުރުވެރިކަމުގެ ދާއިރާ އިން ހޮވޭ ފަރާތްތަކަށް ދޭ އެވޯޑެކެވެ.\nއިތުރު ލިޔުންތައް މަޓާޓޯ ބަނޑޮސް އައިލެންޑް ރިސޯޓް ތިންކް އެސޯސިއޭޓްސް މަޓާޓޯ މޯލްޑިވްސް ޓްރެވަލް އެވޯޑްސް\nޓްރެވަލް އެވޯޑްސް މިރޭ: ފުރިހަމަ އަށް ތައްޔާރުވެފައި


ތަނަވަސްކަމާ ޞިއްޙަތާ ދެ ނިޢްމަތުން މުސްލިމުން އިސްކަން ދޭނީ ކޮން ނިޢްމަތަކަށް؟\nތަނަވަސްކަމަކީވެސް ﷲ ތައާލާ ދެއްވަވާ ނިޢްމަތެކެވެ! ޞިއްޙަތަކީވެސް ހަމަ ﷲ ތައާލާ ދެއްވަވާ ނިޢްމަތެކެވެ! ދެ ނިޢްމަތުން ކުރެ އެމީހަކު ބޭނުން ނިޢްމަތެއް އިޚްތިޔާރުކުރަން ޖެހިއްޖެ ޙާލަތުގައި މުސްލިމަކު އިޚްތިޔާރުކުރާނީ ކޮން ނިޢްމަތެއް ހެއްޔެވެ؟ އަދި އެއީ ކީއްވެގެން ހެއްޔެވެ؟\nއެއްވެސް ޝައްކެއް ނެތް ގޮތުގައި ދުނިޔެ ދޫކުރަންޖެހޭ ފަދަ ބަލި ޙާލުގައި އޮތް މީހަކު އިޚްތިޔާރުކުރާނީ ޞިއްޙަތެވެ. އެހެންކަމުން މިދައްކަނީ އެ ޙާލަތުގެ ވާހަކައެއް ނޫނެވެ. މިދައްކަނީ މައިބަދައިގެ މައްސަލަ ނުވަތަ ކަކުލު ހުޅުގެ މައްސަލަ ނުވަތަ އެނޫންވެސް އެ ބައްޔަކާއިއެކު ތިމާއަށް ދިރިއުޅެވޭފަދަ ބަލިތަކުގެ ވާހަކައެވެ.\nލޮބުވެތި އަޚުންނާއި އުޚުތުންނޭވެ! މުސްލިމުން އަބަދުވެސް އިޚްތިޔާރު ކުރާނީ ޞިއްހަތެވެ. އެއީ ފުރިހަމަ ޞިއްހަތެއްގައި ނެތި އެމީހަކަށް ރަނގަޅު ގޮތުގައި އަޅުކަން ނުކުރެވޭނެތީއެވެ. ﷲ ތަޢާލާ އާއި ކުއްތަންވެ، ﷲ ތަޢާލާގެ ރުހިވޮޑިގަތުން ހޯދަން ކުރަން ޖެހޭ މަސައްކަތްތައް ނުކުރެވޭނެތީއެވެ. މިސާލަކަށް މައިބަދައިގައި މައްސަލަ ހުރުން، ކަކުލުހުޅުގައި މައްސަލަ ހުރުން ފަދަ ޙާލަތުގައި އެމީހަކަށް ފުރިހަމަ ގޮތުގައި ރުކޫޢު، ސުޖޫދުވެސް ނުކުރެވޭނެތީއެވެ!\nމިހުންނަނީ މުސްލިމުންނަށް ޤަބޫލުކުރެވޭނެ ކަންކަމެއް ނޫނެވެ! ޞިއްޙަތު ތަން ނުދިނުމުން ނުކުރެވޭ ހާލަތުގައި މުސްލިމުންނަށް އެކުރާ އަސަރު އިޙްޞާޞް ކުރެވޭނީ ހަމަ އެފަދަ ޙާލަތެއް ކުރިމަތިވުމުންނެވެ.\nލޮބުވެތި އަޚުންނާއި އުޚުތުންނޭވެ! ތަނަވަސްކަން ކިތންމެ ބޭނުންވި ނަމަވެސް ތަނަވަސްކަމާއި ނުލައި ދުނިޔޭގައި އުޅެ އާޚިރަތް ހޯދިދާނެއެވެ! ސުވަރުގެ ވައްދަވާނެ މީހުންގެ ތެރޭގައި ފަޤީރުންގެ ޢަދަދު ގިނަވުމައި މުއްސަނދިންނަށްވުރެ 500 އަހަރު ކުރިން ފަޤީރުން ސުވަރުގެ ވައްދަވާކަން އެއީ މިކަމުގެ ދަލީލަކަށް ފުދެއެވެ.\nއެންމެ މުހިންމީ އާޚިރަތް ހޯދުމެވެ. އާޚިރަތް ހޯދަން ކުރަންޖެހޭ މަސައްކަތްތައް ކުރުމެވެ. ވީމާ ތަނަވަސްކަން ދެއްވެވުން އެދި ދުޢާކުރާވަރަށްވުރެ ގިނައިން ދުޅަހެޔޮ ޞިއްޙަތެއް ދެއްވެވުން އެދި ދުޢާކުރުން ގިނަކުރާށެވެ!


Raees'ge dhathurufulhakee India ge dhauvathakah kuravvaa...\nރައީސްގެ ދަތުރުފުޅަކީ އިންޑިއާގެ ދައުވަތަކަށް ކުރައްވާ ދަތުރުފުޅެއް، ޚަރަދުތައްވެސް އެ ޤައުމުން!\nމިއީ އިންޑިއާގެ ކްރިކެޓްގެ ބޯޑްގެ ދައުވަތަކަށް ކުރައްވާ ރަސްމީ ދަތުރުފުޅެއް\nކ. މާލެ 20 އޭޕުރިލް 2019 | ހޮނިހިރު 20:36 7,095\nރާއްޖެއާއި އިންޑިޔާއާ ކުޅޭ އެކުވެރިކަމުގެ ކްރިކެޓް މެޗުގައި ރައީސުލްޖުމްހޫރިއްޔާ ބައިވެރިވެވަޑައިގަތުން - އެމްއެންޑީއެފް\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، އިންޑިއާއަށް ކުރައްވާ ދަތުރުފުޅަކީ އެ ޤައުމުގެ ކްރިކެޓް ބޯޑްގެ ދައުވަތަކަށް ކުރައްވާ ދަތުރުފުޅެއް ކަމަށާއި، އެ ދަތުރުފުޅުގެ ޚަރަދުތައްވެސް ބަލަހައްޓާނީ އެ ޤައުމުން ކަމަށް ރައީސް އޮފީހުން ބުނެފިއެވެ.\nރާއްޖެ.އެމްވީއަށް މައުލޫމާތުދެއްވަމުން ރައީސް އޮފީހުގެ ތަރުޖަމާން އިބްރާހިމް ހޫދު ވިދާޅުވީ ކްރިކެޓް މެޗް ބައްލަވާލެއްވުމަށް ރައީސް ސޯލިހް އިންޑިއާއަށް ކުރައްވާ ދަތުރުފުޅަކީ އެ ޤައުމުގެ ކްރިކެޓް ބޯޑްގެ ރަސްމީ ދައުވަތަކަށް ކުރައްވާ ދަތުރުފުޅެއް ކަމަށެވެ. އަދި އެ ދަތުރުފުޅުގެ ޚަރަދުތައްވެސް ކުރުމަށް ހަމަޖެހިފައިވަނީ އެ ޤައުމުން ކަމަށް ހޫދު ވިދާޅުވިއެވެ.\nއިންޑިއާއަށް ކުރައްވާ ދަތުރުފުޅުގައި ރައީސް ސޯލިހް ފުރާވަޑައިގެންނެވުމަށް ހަމަޖެހިފައިވަނީ އާދިއްތަ ދުވަހު ހެނދުނެވެ. ރައީސް ސޯލިހްގެ އަރިހުގައި، މި ދަތުރުފުޅުގައި ފޮރިން މިނިސްޓަރ އަބްދުﷲ ޝާހިދާއި، ޔޫތު މިނިސްޓަރ އަހުމަދު މަހުލޫފްވެސް އެ ޤައުމަށް ވަޑައިގަންނަވާނެއެވެ.\nދަތުރުފުޅު ނިންމަވާލެއްވުމަށްފަހު ރައީސް ސޯލިހް، އެނބުރި ރާއްޖެ ވަޑައިގެންނެވުމަށް ހަމަޖެހިފައިވަނީ ހޯމަ ދުވަހުއެވެ.\nހޫދު ވިދާޅުވީ، ރައީސް ސޯލިހްގެ މި ދަތުރުފުޅުގައި ރަސްމީ ބައްދަލުވުންތަކެއް ކުރިއަށްގެންދެވުމަށް ހަމަޖެހިފައި ނުވާ ކަމަށެވެ. ނަމަވެސް އެމަނިކުފާނު އިންޑިއާގައި ދިރިއުޅުއްވާ ދިވެހިންނާއި ބައްދަލުކުރައްވާނެކަމަށް ހޫދު ވިދާޅުވިއެވެ.\nއިންޑިއާގެ ކްރިކެޓް ބޯޑްގެ ދައުވަތަށް ކުރައްވާ މި ދަތުރުފުޅުގައި ރައީސް ސޯލިހް ބައްލަވާލެއްވުމަށް ހަމަޖިފައިވަނީ އިންޑިއަން ޕްރިމިއަރ ލީގު (އައިޕީއެލް) ގައި ރޯޔަލް ޗެލެންޖަރސް ބެންގަލޯރ އާއި ޗެންނާއީ ސުޕަރ ކިންގްސް ބައްދަލުކުރާ މެޗެވެ. އެ މެޗް ކުޅުމަށް ހަމަޖެހިފައި ވަނީ އާދިއްތަ ދުވަހުގެ ރޭ އިންޑިއާ ގަޑިން 8:00 ގައި ބެންގަލޫރުގައެވެ.\nއިންޑިއާގެ ކްރިކެޓް ބޯޑްގެ ދައުވަތަކަށް ރައީސް ސޯލިހް، އެ ޤައުމަށް ދަތުރުފުޅެއް ކުރައްވާއިރު، ކްރިކެޓް ދަނޑެއް އަޅައިދިނުމަށް ދިވެހި ސަރުކާރުން ވަނީ އިންޑިއާ ސަރުކާރުގައި އެދިފައެވެ. އަދި އެކަމުގެ މަޝްވަރާތައް މިހާރު ދެ ޤައުމުން ދަނި ކުރަމުންނެވެ.


އިންނަމާދޫ އެފްސީ އަތުން މޮޅުވެ އުނގޫފާރު އެފްސީން ފައިނަލްގެ ފުރުސަތު ބޮޑުކޮށްފި – Ungoofaaru\nބަނޑޭރިގަނޑު/ޚަބަރު/އިންނަމާދޫ އެފްސީ އަތުން މޮޅުވެ އުނގޫފާރު އެފްސީން ފައިނަލްގެ ފުރުސަތު ބޮޑުކޮށްފި\n0 674 މިނެޓެއް ނުވަނިސް ކިޔާލެވޭ\nއިންނަމާދޫ މެޗަށް ނިކުތް އުނގޫފާރު އެފްސީގެ ފުރަތަމަ 11 ކުޅުންތެރިން / ފޮޓޯ: އިބްރާހީމް މަންސޫރު\nމީދޫގައި މިހާރު ކުރިއަށްދާ މިނިވަންޗެމްޕިއަންޝިޕް 2018 ގެ ރ އަތޮޅުބުރުގައި އިއްޔެ ހަވީރު ކުޅުނުމެޗު ކާމިޔާބުކޮށް އުނގޫފާރު އެފްސީން މުބާރާތުގެ ފައިނަލްގެ ފުރުސަތުބޮޑުކޮށްފިއެވެ. އިންނަމާދޫ އެފްސީ އާއި ބައްދަލުކުރި މިމެޗު އުނގޫފާރު އެފްސީން ކާމިޔާބުކުރީ 3-0 ނެވެ.\nމެޗުގެ ފުރަތަ ލަނޑު7ވަނަ ނިމެޓްގައި ކާމިޔާބު ކޮށްދިނީ ހުސައިން ރިމާޒްއެވެ. ދެވަނަ ލަނޑު ސައުދުﷲ ކާމިޔާބު ކޮށްދިނީ 31 ވަނަ މިނެޓްގައެވެ. ތިންވަނަ ލަނޑު 79 ވަނަ މިނެޓްގައި ކާމިޔާބު ކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެންނިކުތް އަލީ މިމްރާހްއެވެ.\nމިމެޗު ކާމިޔާބުކޮށް ލިބުނު ތިން ޕޮއިންޓާއެކު އުނގޫފާރު އެފްސީން ވަނީ ފައިނަލްގެ ފުރުސަތު ބޮޑުކޮށްފައެވެ. އުނގޫފާރު އެފްސީ ދެން ބައްދަލުކުރާނީ އަލިފުށީ އެސް ސީއާއެވެ. މިމެޗުން މޮޅުވާ ޓީމަކަށް ފައިނަލްގެ ދެވަނަ ޖާގަ ލިބޭނެއެވެ. އެއްވަރު ވެއްޖެނަމަ ފައިނަލްގެ ދެވަނަ ޖާގަ ލިބޭނީ އަލިފުއްޓަށެވެ.\nރ.އުނގޫފާރު އިންނަމާދޫ އެފްސީ އުނގޫފާރު އެފްސީ މިނިވަން ޗެންޕިއަންޝިޕް 2018


vnews - Bahrain balikoh raajjeyfe Junior tennis team ah bodu kaamiyaabee eh\nބަހުރޭން ބަލިކޮށް ރާއްޖޭގެ ޖޫނިއަރ ޓެނިސް ޓީމަށް ބޮޑު ކާމިޔާބީއެއް\nމުބާރާތުގައި ވާދަކުރާ ދިވެހި ޓީމުގެ ކުޅުންތެރިން\nސްރީލަންކާގައި މިހާރު ކުރިޔަށްދާ ޖޫނިއާ ޑޭވިސް ކަޕްގެ ކޮލިފައިންގައި ބަހުރޭން އަތުން ރާއްޖޭގެ ޓެނިސް ޓީމުން ބޮޑު ކާމިޔާބެއް ހޯދައިފިއެވެ.\nބަހުރޭންއާ ދެކޮޅަށް ރާއްޖޭގެ 16 އަހަރުން ދަށުގެ ފިރިހެން ޓީމު ކުޅުނު ގޭމުން މޮޅުވެފައިވަނީ 2-1 ގެ ނަތީޖާއަކުންނެވެ. ބަހުރޭނާ ދެކޮޅަށް ކުޅުނު ފުރަތަމަ މެޗުގައި ރާއްޖޭގެ ޔޫސުފް ވަނީ ބަހުރޭން އަތުން 6-1، 7-5 އިން ބަލިވެފައެވެ. އެ މެޗުން ޔޫސުފް ބަލިވި ނަމަވެސް ފުރަތަމަ ސެޓުގައި އޭނާގެ ފަރާތުން މޮޅު ކުޅުމެއް ފެނިގެންދިޔައެވެ.\nދެވަނަ މެޗުގައި ރާއްޖޭގެ ދާއިން ވަނީ ފަސޭހަކަމާއެކު ބަހުރޭން ކުޅުންތެރިޔާ ބަލިކޮށްފައެވެ. މޮޅު ކުޅުމެއް ދެއްކި ދާއިން އެ މެޗު ކާމިޔާބުކުރީ 6-2، 6-2 އިންނެވެ. ތިންވަނަ މެޗެއްގެ ގޮތުގައި ކުޅުނު ޑަބަލްސް މެޗަށް ރާއްޖެއިން ނުކުތީ ދާއިންއާއި ހުމައިދެވެ. އެ މެޗު 6-2، 6-3 އިން ރާއްޖެ ވަނީ މޮޅުވެފައެވެ.\nރާއްޖޭގެ 16 އަހަރުންދަށުގެ އަންހެން ޓީމު ވަނީ ފެޑެރޭޝަން ކަޕުގައި ވާދަކޮށްފައެވެ. ވިއެޓްނާމްއާ ދެކޮޅަށް ކުޅުނު ގޭމުގައި ރާއްޖޭގެ ޓީމުން ރަނގަޅު ކުޅުމެއް ދެއްކި ނަމަވެސް، ލިބުނު ފުރުސަތުތަކުގެ ބޭނުން ހިފިފައެއް ނުވެއެވެ. އެ ގޭމުން ރާއްޖެ ބަލިވީ 3-0 ގެ ނަތީޖާއަކުންނެވެ.\nޖޫނިއާ ޑޭވިސް ކަޕުގެ ތެރެއިން\nފުރަތަމަ މެޗުގައި ވިއެޓްނާމް އަތުން ރާއްޖޭގެ ޔޫމީ ބަލިވެފައިވަނީ 6-1، 6-1 އިންނެވެ. ދެވަނަ މެޗުގައި ރާއްޖޭގެ ޓީމުން ކުޅެން ނުކުތް ހަޝްމާގެ ބަލިވެފައިވަނީ 6-1، 6-1 އިންނެވެ. ޑަބަލްސް މެޗަށް ރާއްޖެއިން ނުކުތީ ހަޝްމާއާއި ޔޫމީއެވެ. އެ މެޗުންވެސް ރާއްޖެ ބަލިވެފައިވަނީ 6-1، 6-1 އިންނެވެ.\nމާދަމާ ރާއްޖޭގެ އަންހެން ޓީމު ނުކުންނަން ޖެހޭނީ ސްރީލަންކާއާ ދެކޮޅަށެވެ. އެ ގޭމުގައި ރާއްޖޭގެ ޓީމުން ފުރަތަމަ ޔާލާ ނުކުންނަ އިރު، ދެވަނަ މެޗުގައި ނުކުންނާނީ ހަޝްމާއެވެ. އަދި ޑަބަލްސް މެޗަށް ނުކުންނަ ދެ ކުޅުންތެރިން ކަށަވަރުވާނީ ފުރަތަމަ ދެ މެޗުގެ ނަތީޖާއަށް ބެލުމަށްފަހުއެވެ. ޑޭވިސް ކަޕްގެ ކޮލިފައިންގައި ވާދަކުރާ ރާއްޖޭގެ ފިރިހެން ޓީމު، މާދަމާ މެޗެއް ކުޅޭކަށް ނުޖެހޭނެއެވެ. ޑޭވިސް ކަޕުގެ މެޗުތައް ކްލޭ ކޯޓުގައި ކުޅޭ އިރު، ފެޑެރޭޝަން ކަޕްގެ މެޗުތައް ކުޅޭނީ ހާޑް ކޯޓުގައެވެ\nސްރީލަންކާގައި ކުރިއަށްދާ އެ މުބާރާތަކީ ދުނިޔޭގެ އެންމެ ވަރުގަދަ ގައުމުތަކުން ވާދަކުރާ މުބާރާތެކެވެ.


ހާބަރު ފުޑްކޯޓުން ދެ ޔުނިޓެއް ކުއްޔަށް ދޫކުރުމަށް އިއުލާން ކޮށްފި | | Sangu News\nހާބަރު ފުޑްކޯޓުން ދެ ޔުނިޓެއް ކުއްޔަށް ދޫކުރުމަށް އިއުލާން ކޮށްފި\n10 ސެޕްޓެމްބަރ 2019 - 08:22\nފޮޓޯ: ސަން އޮންލައިން/ ފަޔާޒް މޫސާ --- ހާބަރު ފުޑް ކޯޓުގެ ޔުނިޓެއް\nހާބަރު ފުޑް ކޯޓުތަކުގެ ތެރެއިން ހިދުމަތް ނުދީ ހުރި ދެ ޔުނިޓަކަށް ބިޑް ހުށަހެޅުމަށް އެސްޓީއޯއިން ހުޅުވާލައިފިއެވެ.\nމާލޭގެ ހުޅަނގު ދެކުނު ހާބަރު ސަރަހައްދުގައި ޒަމާނީ ފެންވަރަށް ހަދާފައި ފުޑް ކޯޓްތައް ރާވެރިބޭ ކޮއްތުވެނިގެ ނަމުގައި ހުޅުވާފައިވަނީ މިދިޔަ ޖުލައި މަހުގައެވެ.\nގާތްގަނޑަކަށް 30 މިލިޔަން ރުފިޔާ ހަރަދުކޮށްގެން އާ ހާބަރު ސަރަހައްދުގައި އެސްޓީއޯ އިން ހެދީ ތިން ސައިޒެއްގެ ކެފޭތަކެކެވެ.\nއޭގެ ތެރޭގައި ހިމެނެނީ 960 އަކަފޫޓުގެ ތަންތަނާއި 1226 އަކަފޫޓު އަދި 1،760 އަކަފޫޓުގެ ކެފޭތަކެވެ.\nފުޑް ކޯޓުގައި ހިދުމަތް ދިނުން ހުއްޓާލާފައިވާ ތިން ޔުނިޓެއް ހުރިއިރު އެތަނާއި ބެހޭ މައުލޫމާތު ހިއްސާކޮށް އެސްޓީއޯއިން އާއްމުކޮށްފައިވާ އިއުލާނެއްގައި ބުނެފައިވަނީ ޔުނިޓަށް ބިޑް ހުށަހެޅުމުގެ ފުރުސަތު މި މަހުގެ 18 ވަނަ ދުވަހުގެ ނިޔަލަށް އޮންނާނެކަމަށެވެ. ކުއްޔަށް ދޫކުރަނީ ފުޑް ކޯޓުތައް ހުރި އިއްޒުއްދީން މަގާ ވީ ފަޅީގައި ހުރި ޔުނިޓް ނަމްބަރު 20 އާއި ޔުނިޓް ނަމްބަރު 26 އެވެ. މި ދެ ޔުނިޓަކީވެސް 960 ޖާގައިގެ ތަނެކެވެ.\nފުޑް ކޯޓުތައް ދޫކުރުމަށް ހަމަޖެހިފައިވަނީ އަކަފޫޓެއް 53 ރުފިޔާގެ ރޭޓުންނެވެ. އެސްޓީއޯ އިން ބުނީ ޕްރޮޕޯޒަލް ހުށަހަޅާއިރު، އަގު ހުށަހަޅަންވާނީ އަކަފޫޓަކަށް އެންމެ ކުޑަ ރޭޓު 53 ރުފިޔާ ނުވަތަ އެއަށްވާ ޑޮލަރުގެ ރޭޓުން ކަމަށެވެ.\nބިޑް ކާމިޔާބުކޮށް އެތަނުގައި ފުޑް ކޯޓުތައް ހިންގާ ފަރާތްތަކުން އަމަލު ކުރަންޖެހޭ ބައެއް އުސޫލުތަކާއި ޝަރުތުތަކެއްވެސް އޮވެއެވެ.\nމީގެ އިތުރުން ފުޑް ކޯޓަކީ މުޅިން ހުޅުވާލައިފައި އޮންނަ ތަނަކަށް ވާތީ އެތަނުގައި ދުންފަތުގެ އިސްތިއުމާލްކުރަން، ދުންފަތް ކޮންޓްރޯލްކުރުމާ ބެހޭ ގާނޫނުގެ ދަށުން އެކަމަކަށް ހުއްދައެއް ނޯވެއެވެ.\nއެ ގާނޫނުގައިވާ ގޮތުން ކެއިންބުއިމުގެ ހިދުމަތް ދޭ ތަނެއްގައި ދުންފަތުގެ އިސްތިއުމާލް ކުރެވޭނީ އެހެން މީހުންނަށް ދުމުގެ އަސަރު ނުކުރާ ގޮތަށް ހާއްސަކޮށްފައި ހުންނަ ވަކި ބައެއްގައެވެ.\nމަޝްހޫރު ކަޑަ ތައް ހުރި ސަރަހައްދު ހުސްކޮށް މި ތަނުގައި ޒަމާނީ ފުޑް ކޯޓު ތަކެއް ހަދާފައިވަނީ ރައީސް އަބްދުﷲ ޔާމީންގެ ވެރިކަމުގައި އަދި މިތަން ހަދާފައިވަނީ ދުނިޔޭގެ އެހެން ގައުމުތަކުގައި ވެސް ފުޑް ކޯޓުތައް ހުންނަ ޑިޒައިނަށެވެ.\nފުޑް ކޯޓުތައް ކުއްޔަށް ނަގާ ފަރާތްތަކަށް، އެތަނަށް އެއްވެސް ބަދަލެއް ގެނެވޭނީ އެސްޓީއޯގެ ހުއްދަ ލިބިގެން ކަމަށާއި ފުޑްކޯޓުތަކުގައި ބޭނުންކުރާނެ ގޮނޑި މޭޒު ފަދަ ތަކެތި ދޭނީ އެސްޓީއޯ އިން ކަމަށްވެސް އިއުލާނުގައި ބުނެފައިވެ އެވެ.\nމީގެ އިތުރުން ހަލާކުވާ ގޮނޑި، މޭޒު ފަދަ ތަކެތި ބަދަލު ކުރުމަށް ކުއްޔަށް ނަގާ ފަރާތުން ދައްކާ ސެކިއުރިޓީ ފައިސާ ބޭނުން ކުރާނެ ކަމަށްވެސް އެ އިއުލާނުގައި ބުންޏެވެ.


ރައީސުލްޖުމްހޫރިއްޔާ ދިއްލީ 2010 ކޮމަންވެލްތް ގޭމްސްގެ ކްއީންސް ބެޓަންއާއެކު ރާއްޖެއަށް ޒިޔާރަތް ކުރެއްވި ކޮމަންވެލްތްގެ ވަފްދާ ބައްދަލުކުރައްވައިފި – Maldivian Democratic Party\nރައީސުލްޖުމްހޫރިއްޔާ ދިއްލީ 2010 ކޮމަންވެލްތް ގޭމްސްގެ ކްއީންސް ބެޓަންއާއެކު ރާއްޖެއަށް ޒިޔާރަތް ކުރެއްވި ކޮމަންވެލްތްގެ ވަފްދާ ބައްދަލުކުރައްވައިފި\n“ދިއްލީ 2010 ކޮމަންވެލްތް ގޭމްސް”ގެ ކުއީންސް ބެޓަންއާއެކު ރާއްޖެއަށް ޒިޔާރަތް ކުރެއްވި ކޮމަންވެލްތް ގޭމްސް ފެޑެރޭޝަންގެ ވަފްދާ ރައީސުލްޖުމްހޫރިއްޔާ މުޙަންމަދު ނަޝީދު މިއަދު ބައްދަލުކުރައްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި ބައްދަލުކުރެއްވުމުގައި، ރައީސުލްޖުމްހޫރިއްޔާ ދެއްކެވި ވާހަކަފުޅުގައި މިފަދަ ބޮޑު ކުޅިވަރު މުބާރާތެއް ކާމިޔާބުކަމާއެކު ބޭއްވުމުގެ ޤާބިލްކަމާމެދު ޝައްކެއް ނުކުރައްވާ ކަމުގައި ވިދާޅުވިއެވެ. އަދި ކޮމަންވެލްތް ގޭމްސް އިތުރަށް ފުރިހަމަ ކުރުމަށް ރާއްޖެއަށް ވެދެއްވެން ހުރި މިންވަރަކުން އެހީތެރިކަން ފޯރުއްވައިދެއްވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމީގެއިތުރުން، ރާއްޖޭގައި ކޮމަންވެލްތް ގޭމްސްއަށް މަޤްބޫލުކަން އިތުރުކުރުމުގެ މުހިންމު ކަމުގެ މައްޗަށް އަލިއަޅުއްވާލައްވައި ވާހަކަފުޅު ދައްކަވަމުން، މިއީ، ރާއްޖޭގެ އެތްލީޓުންނަށްވެސް އެކަމުގެ ފައިދާ ލިބޭނެ ކަމެއް ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމާލޭގައި އިއްޔެ ހެނދުނު ބޭއްވުނު ކްއީންސް ބެޓަންގެ ރިލޭގައި ރައީސުލްޖުމްހޫރިއްޔާވަނީ ބައިވެރިވެވަޑައިގެން، މާލެ ވަށައި ބޭއްވުނު ބެޓަން ރިލޭ ފުރިހަމަ ކުރައްވާފައެވެ.\nމި ވަފްދުގެ ބޭފުޅުން ދެއްކެވި ވާހަކަފުޅުގައި، ރައީސުލްޖުމްހޫރިއްޔާ، މި ރިލޭގައި ބައިވެރިވެ ވަޑައިގެންނެވުމަކީ، ކްއީންސް ބެޓަންގެ ދަތުރަށް ލިބިގެންދިޔަ އިތުރު ޝަރަފެއްކަން ފާހަގަކުރެއްވިއެވެ. އަދި މިއީ ޤައުމެއްގެ ވެރިއަކު ކްއީންސް ބެޓަންއާއެކު ދުވެވަޑައިގެންނެވި އެންމެ ދުރުމިން ކަމުގައި ވިދާޅުވިއެވެ.\nރާއްޖެއަކީ، 29 އޮކްޓޯބަރ 2010ގައި އިނގިރޭސިވިލާތުގެ ބަކިންގހަމް ޕެލަސްއިން ފެށިގެން ކޮމަންވެލްތްގެ ހުރިހާ ޤައުމަކަށް ކުއީންސް ބެޓަން ގެންދިއުމަށް ކުރާ ދަތުރުގެ 67 ވަނަ މަންޒިލެވެ. ރާއްޖެއިން ފުރަތަމަ ބައިވެރިވެފައިވަނީ 1986 ވަނަ އަހަރު އެޑިންބަރާގައި ބޭއްވުނު ކޮމަންވެލްތް ގޭމްސްގައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ވަޙީދު ޙަސަން މަނިކާއި، ސްޕެޝަލް އެންވޯއީ އޮފް ދަ ޕްރެޒިޑެންޓް އިބްރާހީމް ޙުސައިން ޒަކީއާއި، އިންޑިޔާއިން ރާއްޖެއަށް ކަނޑައަޅުއްވާފައި ހުންނަވާ ސަފީރު ޑީ. އެމް. މުލޭއާއި، މޯލްޑިވްސް އޮލިމްޕިކް ކޮމިޓީގެ ރައީސް އިބްރާހީމް އިސްމާޢީލް ބައިވެރިވެވަޑައިގެންނެވިއެވެ.


BREAKING: Shahid Afridi Ah Covid-19 Jehije - Vaguthu\nޝާހިދު އަފްރިދީއަށް ކޮވިޑް-19 ޖެހިއްޖެ\nPakistani captain Shahid Afridi with coach Waqar Younis during Practice Sessionaday before their World Cup T20 match against Australia at PCA IS Bindra Stadium in Mohali on Thursday, March 24 2016. Express Photo by Kamleshwar Singh *** Local Caption *** Pakistani captain Shahid Afridi with coach Waqar Younis during Practice Sessionaday before their World Cup T20 match against Australia at PCA IS Bindra Stadium in Mohali on Thursday, March 24 2016. Express Photo by Kamleshwar Singh\nޕާކިސްތާނުގެ ކުރީގެ މަޝްހޫރު ކްރިކެޓް ކުޅުންތެރިޔާ ޝާހިދު އަފްރިދީ ކޮވިޑް-19 އަށް ފައްސިވެއްޖެއެެވެ.\nއޭނާ އަކީ ޕާކިސްތާނުގެ ގައުމީ ޓީމުގެ ކުރީގެ ކެޕްޓަންއެވެ.\nއޭނާއަށް ކޮވިޑް-19 ޖެހިފައިވާކަން ހާމަ ކޮށްފައިވަނީ މިއަދު އޭނާ ކޮށްފައިވާ ޓުވިޓަކުންނެވެ. އެ ޓްވިޓުގައި އޭނާ ބުނެފައިވަނީ އޭނާ ބަލިކޮށް އުޅޭތާ2ދުވަސް ވެއްޖެ ކަމަށެވެ.\nއޭނާއަށް ބަލި ޖެހިފައިވާތީ، ކުރީގެ ކްރިކެޓް ކުޅުންތެރިންގެ އިތުރުން މިހާރު އެގައުމުގެ ކްރިކެޓް ކުޅުންތެރިވަނީ އޭނާއަށް އަވަސް ޝިފާއަކަށް އެދިފައެވެ.\nޝަހިދް އަކީ ކޮވިޑް-19 ފެތުރެން ފެށުމާއެކު ފައިސާއެއް ނުނަގާ މަޝްހޫރު ގިނަ ބްރޭންޑްތައް ޕްރޮމޯޓް ކުރުމުގައި ހަރަކާތްރިވަމުން އައިސްފައިވާ މީހެކެވެ.\nއޭނާ އަކީ 1996 ވަނަ އަހަރުން ފެށިގެން 2018 ވަނަ އަހަރާއި ހަމައަށް އެކި މުބާރާތްތަކުގައި ޕާކިސްތާނު ތަމްސީލު ކޮށްދީފައިވާ ކުޅުންތެރިއެކެވެ. މި މުބާރާތްތަކުގައި އޭނާ އަށް ވަނީ އެކި އިނާމްތައް ލިބިފައެވެ.\nޖޫން 13, 2020 16:41\nމިވެސް ބްރޭކިންގް ނިއުސް\nޖޫން 13, 2020 17:35\nމިއީ އަސްލު ބޫންބޫން\nޖޫން 13, 2020 18:47\nބޫމް ބޫމް ޝާހިދް އަފްރީދީ.\nޖޫން 13, 2020 19:07\nއަވަސް ސިފައަކައް އެދެން\nޖޫން 13, 2020 19:55\nއަވަސް ޝިފާ އަކަށް އެދެން އަފްރީދީ އަކި މޮޅު ކްރިކެޓް ކުޅުން ތެރެއެއް އަދި އަޚުލާގުވެސް ރަނގަޅު ކުޅުންތެރެއެއް


ސުލްޠާން މުޙައްމަދު ޢިމާދުއްދީނު (ހަވަނަ) - ވިކިޕީޑިއާ\nސުލްޠާން މުޙައްމަދު ޢިމާދުއްދީނު (ހަވަނަ)\nސުލްޠާން މުޙައްމަދު ޢިމާދުއްދީނު (ހަތަރުވަނަ) އަކީ 1893 އިން 1902 އަށް ދިވެހިރާއްޖޭގައި ރަސްކަންކުރެއްވި ރަދުންނެވެ.\n2 ހިނގި މުހިއްމު ކަންތައްތައް\n3 ފާހަގަކުރެވޭ ސިފަތައް\nއައްސުލްޠާން މުޙައްމަދު ޢިމާދުއްދީން އަކީ ހުރާގޭ ޚާންދާނުން ރަސްކަންކުރެއްވި9ވަނަ ރަދުންނެވެ. އެއީ އައްސުލްޠާން މުޙައްމަދު ޢިމާދުއްދީން (ހަތަރުވަނަ) ނުވަތަ މުސްކުޅި ބަންޑާރައިން ގެ އަލްއަމީރު ޙަސަން ޢިއްޒުއްދީން ނުވަތަ މާންދޫގޭ ލޯފަން މަނިއްޕުޅު އެވެ. މަންމާފުޅަކީ މާންދޫގޭ އަލްފާޟިލް މުޙައްމަދު ދީދީގެ ދޮންދީދީ އެވެ. މިރަދުން ދުނިޔޭގެ އަލިކަން ދެކެވަޑައިގަތީ7ރަޖަބު 1285 ނުވަތަ 25 އޮކްޓޯބަރ 1868 ގައެވެ. ރަސްކަމަށް އިސްވެވަޑައިގަތީ6މުޙައްރަމް 1311ހ، 20 ޖުލައި 1893 ގައެވެ. ބައެއް ލިޔުންތަކުގައި ރަސްކަމަށް އިސްކުރެވުނު ތާރީޚަކީ 21 ޖުލައި 1893 ކަމަށް ލިޔެފައި ވެއެވެ. މިރަދުން މަޝްހޫރު ވެފައިވަނީ ޙާޖީ ޢިމާދުއްދީން ގެ ނަންފުޅުންނެވެ. 20 ވަނަ ގަރުނު ފެށުނު އިރު ދިވެހިރާއްޖޭގެ ރަސްކަމުގެ ތަޚްތުގައި އިންނެވީ މިރަދުންނެވެ.\nއައްސުލްޠާން މުޙައްމަދު ޢިމާދުއްދީން (ހަވަނަ) ފުރަތަމަ ކާވެނިފުޅު ބައްލަވައިގަތީ އައްސުލްޠާން އިބްރާހީމް ނޫރައްދީންގެ އާގަނޑުވަރު ދޮށީ ގޮމަޔާ އެވެ. އެބަނޑުފުޅުން އަލި ރަސްގެފާނު ގަނޑުވަރު ގޮމަފުޅު ލިބިވަޑައިގެންނެވި އެވެ. ދެވަނަ އަށް ކާވެނި ބައްލަވައިގަތީ އެއްގަމުގޭ ޙަސަން ފާމުލަދޭރި ކިލެގެފާނުގެ އުއްމު ކުލްޘޫމް ދީދީ އާއެވެ. މިބަނޑުފުޅުން ލިބިވަޑައިގަތީ ޢަބުދުﷲ ޢިމާދުއްދީން، ޙަސަން ޢިމާދުއްދީން، އިސްމާޢީލް އިމާދުއްދީން، އަދި ގުލިސްތާން ޢިމާދުއްދީން އެވެ. ތިންވަނައަށް ކާވެނިފުޅު ބައްލަވައިގަތީ މިޞްރުގެ އަންހެނެއްކަމުގައިވާ ޝަރީފާ ހާނިމް އާއެވެ. މިބަނޑުފުޅުން ދައުލަތު ޢިމާދުއްދީން ލިބިވަޑައިގަތެވެ.\nމިރަދުންގެ ކޮލީ ނަންފުޅެއް ނޯވެއެވެ. އެއީ އެރަދުން ކޮލި ނުލާތީ އެވެ. ދިވެހިރާއްޖޭގައި މިރަދުންގެ ނަންފުޅުގައި ބޭނުންކުރާ3ނަންފުޅެއް އޮވެއެވެ. އެއީ ޙާޖީ ބަންޑާރައިން ނަންފުޅާއި، ސުވޭހު ބަންޑާރައިން މިނަންފުޅާއި، ޙާޖީ ޢިމާދުއްދީން މިނަންފުޅެވެ. މިރަދުންގެ ރަސްކަމުގައި ދިވެހިރާއްޖޭގެ ޙާލަތު އޮތީ ވަރަށް އާދައިގެ ގޮތެއްގައެވެ. އާންމުދަނީ ލިބޭނެ މާބޮޑު ވަޞީލަތެއް ނޯވެއެވެ. ވާރަށް ނަގާ ތަކެއްޗާއި ފަޅު ރަށްރަށުން ލިބޭ ތަކެއްޗަކީ ޢާންމުދަނީ އަށް ލިބޭ ތަކެއްޗެވެ.\nއައްސުލްޠާން މުޙައްމަދު ޢިމާދުއްދީން (ހަވަނަ) ގެ ރަސްކަމުގައި މާލޭގެ4އަވަށުގައި ކިޔަވައިދޭނޭ އެދުރުން ލައްވައި، އެމީހުންނަށް ހަނޑުލުން މުސާރަ ދެއްވައި، ބަންޑާރަ އެދުރުގޭގެ ނަމުގައި މަދަރުސާ އުފެއްދެވި އެވެ. އަދި ކަޅުވަކަރު މިސްކިތް އެންމެ ފަހުން އެމިސްކިތް ނެންގެވި ތަނަށް ބަދަލުކުރެއްވެވީ ވެސް މިރަދުންނެވެ. މީގެ އިތުރުން މާލޭގެ ވަށާ ތޮއްޓާއި، ބޮޑުފާރު ވެސް މަރާމާތު ކުރެއްވި އެވެ. އުސްގެ ކޮޅު އިމާރާތް ކުރައްވަން ފެއްޓެވި އެވެ. ގަނޑުވަރުތެރޭގެ ކުއްލާބު ގެއާއި، ބޮޑުކިބައިގައި އިމާރާތް ބަދަލު ކުރައްވައި، އާކުރެއްވި އެވެ. އަދި ފަހުން ހުރިގޮތަށް މާންދޫގޭ ޢިމާރާތް ކުރެއްވީ ވެސް މިރަދުންނެވެ.\nއަދި މިރަދުން ދިވެހިރާއްޖޭގެ ތާރީޚަށް ޚިދުމަތްކުރެއްވުމުގެ ގޮތުން އަލްޤާޟީ ޙަސަން ތާޖުއްދީންގެ ތާރީޚް ފޮތާއި، އަދިވެސް ބައެއް ޢިލްމުވެރީން ލިޔުއްވާފައިވާ މިމައުޟޫޢުގެ ފޮތްފޮތް ދިވެހި ބަހަށް ގެންނެވުމުގެ މަސައްކަތް އެކަށީގެންވާ ބޭފުޅުން މެދުވެރި ކުރައްވައިގެން ހިންގެވި އެވެ.\nއައްސުލްޠާން މުޙައްމަދު ޢިމާދުއްދީން (ހަވަނަ)ގެ ދުވަސްވަރު ބޮޑުވަޒީރުކަން އަދާކުރެއްވީ ކަކާގެ ސުމުއްވުލް އަމީރު މުޙައްމަދު ރަންނަ ބަނޑޭރި ކިލެގެފާނު އާއި، އަތިރީގެ ސުމުއްވުލް އަމީރު އިބްރާހީމް ދޮށިމޭނާ ކިލެގެފާނު އެވެ. ދިވެހިރާއްޖޭގެ ރަސްރަސްކަލުންނާއި ބެހޭގޮތުން، ޢަރަބި ބަހުން ފޮތެއް ލިޔުއްވައި، މިރަދުން ޝާއިޢު ކުރެއްވި އެވެ. އަދި ޢަރަބި ބަހުން ރޫމީ މައިލެއްވެސް އެކުލެއްވެވި އެވެ.\nއައްސުލްޠާން މުޙައްމަދު ޢިމާދުއްދީން (ހަވަނަ) އަކީ އިސްކޮޅުން ބޮޑު، ހައިބަތުހުރި ، ދޮންބޭފުޅެކެވެ. ތަފާތު ރޮނގުރޮނގުން ރަސްމީ ޚިދުމަތް ކުރެއްވި، އަދި އަމިއްލަ ފުޅު ގޮތުން ވެސް އެކަންކަމަށް ޝައުޤުވެރި ވަޑައިގެންނެވި ބޭފުޅެކެވެ.\nއައްސުލްޠާން މުޙައްމަދު ޢިމާދުއްދީން (ހަވަނަ) އަކީ މާންދޫގޭ އެހެން ބޭފުޅުން ފަދައިން، ޢިލްމާއި އަޚްލާޤުގައި ޝާހީ ޢާއިލާގެ ރީތި ނަމޫނާ އެކެވެ. އުރުދޫ ބަހާއި، ޢަރަބި ބަސް ދެނެވަޑައިގަންނަވައެވެ. އަދި ފަންނީ ރޮނގުން ގިނަ ކަންތައްތަކެއް ދެނެވަޑައިގަންނަވާ ފަންނުވެރި ބޭފުޅެކެވެ.\nއައްސުލްޠާން މުޙައްމަދު ޢިމާދުއްދީން (ހަވަނަ) ރާއްޖެ ދޫކުރައްވައި މިޞްރަށް ވަޑައިގެން ހުންނަވަނިކޮށް 13ޛުލްޙައްޖާ 1320ހ ، 12 މާރޗް 1903 (11މާރޗް 1903 ގައި ) ގައި ރަސްކަމުން ޢަޒުލު ކުރެވުނެވެ. އަދި 29 ޖުމާދިލް އޫލާ 1351ހ، 30 ސެޕްޓެމްބަރ 1932 ގައި އަވަހާރަވެ، ގާހިރާގައި ފަސްދާނު ލެވުނެވެ.\n1893 - 1902 ފަހުން ވަޑައިގަތީ:<br./>ސުލްޠާން މުޙައްމަދު ޝަމްސުއްދީން (ތިންވަނަ)


Olhun bolhun: Fathuruverikamuge hingun hamayakah alhuvanvee | Mihaaru\nފަތުރުވެރިންތަކެއް މާލޭގައި މަޑުކޮށްލައިގެން: ޓޫރިޒަމް ދާއިރާގައި ހުރި މައްސަލަތަކަށް ހައްލު ބޭނުންވޭ\nއޮޅުން ބޮޅުން: ފަތުރުވެރިކަމުގެ ހިންގުން ހަމަަޔަކަށް އަޅުވަންވީ\n21 ނޮވެމްބަރ 2019 - 11:386comments\nފަތުރުވެރިކަމުގެ ދާއިރާގައި ހަމައަކަށް އަޅުވަންވީ ބައިވަރު ކަންތައްތައް އެބަ ހުއްޓެވެ. ހިންގުމުގަ އެވެ. އެންމެ ބޮޑު ފައިދާއެއް ނެރުމުގަ އެވެ. ފަތުރުވެރިންނަށް ރައްކާތެރި މާޙައުލެއް ދިނުމުގަ އެވެ. ފަތުރުވެރިކަމުގެ ދާއިރާގައި މަސައްކަތް ކުރާ މީހުންނަށް އެމީހުންގެ ޙައްޤުތައް ލިބިދިނުމުގަ އެވެ.\nއަހަރުން އަހަރަށް ރާއްޖެ އަށް އަަންނަ ފަތުރުވެރިން ދަނީ ގިނަވަމުންނެވެ. ރާއްޖޭގެ އެއާޕޯޓަށް ޖައްސާ މަތިންދާ ބޯޓުތައް ދަނީ ގިނަވަމުންނެވެ. ރާއްޖޭގެ އެއާޕޯޓުގައި މަތިންދާ ބޯޓު ޖެއްސުމާއި ފުރުމުގެ ޙަރަކާތްތައް ދަަނީ އިތުރުވަމުންނެވެ. ކަނޑަށް ޖައްސާ ބޯޓުތައް، ދުނިޔޭގައި އެންމެ ގިނަ އަދި އެ ބޯޓުތަކުގެ ޙަރަކާތްތައް ދުނިޔޭގައި އެންމެ ގިނަ ގައުމަކީ ވެސް ރާއްޖެ އެވެ. ރާއްޖެ އަށް އަންނަ ފަތުރުވެރިންގެ ފެންވަރު ދަނީ މަތިވަމުންނެވެ. ދުނިޔޭގެ އެހެން ތަނެއްގައި ދީފައި ނުވާ ބައެއް ޚިދުމަތްތައް ފަތުރުވެރިންނަށް ދިނުމުގައި ވެސް ރާއްޖެ، އެންމެ ކުރި ހޯދާފައިވެ އެވެ. ކަނޑު އަޑީގެ ރެސްޓޯރަންޓް ހުޅުވުން ކަހަލަ ކަންކަމެވެ. ކޮންމެ އަހަރަކު ފަތުރުވެރިން ރާއްޖެ ގެނައުމަށް ކަމާ ބެހޭ ފަރާތުން ކަނޑައަޅާފައި އޮންނަ ލަނޑުދަނޑި ފަހަނައަޅައި ދިއުމުން، އެކަން ވެސް ކަމާ ބެހޭ ފަރާތުން ކުލަ ގަދަކޮށް ފާހަގަކުރެ އެވެ. ފަތުރުވެރިކަމަށް މަޝްހޫރު ހުރިހާ މަންޒިލްތަކެއްގައި ބާއްވާ އިޝްތިހާރުކުރުންތަކުގައި ރާއްޖޭގެ ފަތުރުވެރިކަމުގެ ދާއިރާ އިން ބައިވެރިވެ އެވެ. ރާއްޖެ އިން ދޭ ޚިދުމަތްތަކަށް، ތަފާތު ގިންތީތަކުން، ވަރަށް ގިނަ ފަހަރު އެތަންތަނުން، ތަފާތު އިނާމްތައް ވެސް ލިބިފައި ވެއެވެ. ރާއްޖޭގެ ފަތުރުވެރިކަން ރާވާ ފަރާތުން އެނދު އިތުރު ކުރުމަށް ވިސްނަނީ އެވެ. ރިޒޯޓު ގިނަ ކުރުމަށް ވިސްނަނީ އެވެ. ގެސްޓު ހައުސްތަކުގެ ވިޔަފާރި ފުޅާކުރާނެ ގޮތެއް ރާވަނީ އެވެ.\nދެން ބަލައިލަން އޮތީ ރަނގަޅު ގަވައިދަކަށް ނުވަތަ ގާނޫނަކަށް ބޭނުންވެފައި އޮތް ކަންތައްތަކުގެ މައްޗަށެވެ. ހަރުދަނާ، ތަންފީޒީ ބާރަކަށް ބޭނުންވެފައި އޮތް ބަޔަށެވެ. އެއްބަޔަކީ ފަތުރުވެރިކަމުގެ ދާއިރާގައި މަސައްކަތް ކުރާ މީހުންގެ ހައްގުތައް ރައްކާތެރިކޮށްދިނުމުގެ ބައެވެ. ދިވެހިންނާއި ބިދޭސީންގެ ތަފާތުކުރުމެއް ނެތި އެވެ. މަސައްކަތް ކުރާ މީހާގެ ވަޒީފާ އަދާކުރުމުގެ ހައްގަށް ބެލެވިގެންނެވެ. އެއް ވަޒީފާއެއްގައި، އެއް މަސައްކަތެއް، އެއްގޮތަކަށް ކުރާ މީހުންނަށް، މުސާރަ އާއި ޢިނާޔަތްތައް އޮންނަންވާނީ އެއްގޮތަށެވެ. ދިވެއްސަކު އަދާކުރާ ވަޒީފާއާ ގުޅިގެން ދޭ އިނާޔަތުން، ބިދޭސީއަކަށް ވީތީވެ، ބިދޭސީ މަސައްކަތްތެރިޔާ މަހުރޫމް ކުރެވިގެންނުވާނެ އެވެ. ފަތުރުވެރިކަން ބަލަހައްޓާ ފަރާތުން މިފަދަ ކަންކަން ހަމައަކަށް އަޅުވަންވާނެ އެވެ. މީހަކު ރިޕޯޓު ކޮށްގެންނެއް ނޫނެވެ. ޢަދުލުވެރިކޮށް ކަންތައް ކުރުމުގެ އެޖެންޑާގެ ތެރެއިންނެވެ. މިފަދަ ކަންތައްތައް ހިނގާ ކަން އަޅުގަނޑުމެން، މާ ދުރުގައި އުޅޭ، ކަމާ ނުބެހޭ މީހުންނަށް އެނގޭ ކަމުގައި ވަނީ ނަމަ ފަތުރުވެރިކަމުގެ ދާއިރާގެ ކަންތައްތައް ހިނގާ ގޮތް ބަލަން ތިބޭ މީހުންނަށް އެނގިފައި ނުއޮންނާނެ ކަމަށް ގަބޫލުކުރަން އުނދަގުލެވެ.\nފަތުރުވެރިކަމުގެ ދާއިރާގައި ބަޚްޝިޝް އަށް ނުވަތަ ޓިޕްސް އަށް ދޭ ފައިސާ އަކީ އެ މީހުން ކޮށްދޭ ޚިދުމަތަށް ދޭ ފައިސާއެކެވެ. ގިނަ ފަހަރަށް އެ ޚިދުމަތެއް ލިބިގަންނަ މީހާ އުފަލުން ދޭ ފައިސާއެކެވެ. އެ ފައިސާ ދޭން ބޭނުންނުވާ މީހާ އަށް ވެސް އެ ފައިސާ ދިނުން އޮންނަނީ ބައެއް ފަހަރު މަޖުބޫރު ވެފަ އެވެ. އެންމެން ކުރާ ރީތި އާދައެއް ކަމުގައި ގިނަ މީހުން ދެކޭތީ ވެއެވެ. މިހާރު ގިނަ ރެސްޓޯރަންޓްތަކުގައި ސާވިސް ޗާޖް އޮންނަނީ ބިލުގައި ހިމަނައިފަ އެވެ. ބައެއް ތަންތަނުން ދޭ ޚިދުމަތް ގޯސްކަމުން އެއީ އެތަނަށް ހައްގު ފައިސާއެއް ނޫންކަމަށް ޤަބޫލުކުރެވޭ ފަހަރު ވެސް މަދެއް ނޫނެވެ. ބިލުގައި އެ ފައިސާ ޝާމިލުކޮށްފައި ނުވާ ނަމަ އެ ފައިސާ ނުލިބޭނެ ފަހަރު ވެސް މަދެއް ނުވާނެ އެވެ. ރެސްޓޯރަންޓަކަށް ވިޔަސް ނުވަތަ ރިޒޯޓަކަށް ވިޔަސް އެތަނުގެ ޚިދުމަތް ލިބިގަންނަ ފަރާތަކުން އެތަނަކަށް ދައްކަން ޖެހޭ ފައިސާގެ އަދަދު ކުރިން އޮންނަނީ އެނގިފަ އެވެ. ރެސްޓޯރަންޓަށް ކާން ދާ މީހާ ކައިގެން، ބިލަށް ދައްކަން ޖެހޭ ފައިސާގެ އިތުރަށް، އޭނާ އަށް ދޭ ޚިދުމަތަށް ދޭ ފައިސާ، ޚިދުމަތް ދޭ މީހުންނަށް ނުދީ އެ ތަނެެއްގެ ވެރިފަރާތުން ބޭނުން ކުރެވިގެން ނުވާނެ އެވެ. އަދި އެގޮތަށް ދޭ ފައިސާ ކޮންމެ މަހަކު ވެސް ޢާއްމު ކުރެވިފައި އޮންނަ އުސޫލުން ބެހެން ވާނެ އެވެ. ރެސްޓޯރަންޓްގައި މަސައްކަތް ކުރާ މީހުންގެ ފަރުވާ ކުޑަކަމުން ތެޅޭ ތައްޓަށް، ނުވަތަ ގެއްލޭ އެއްޗެއްސަށް ކެނޑޭ އަދަދެއް ބޭއްވޭ ކަމުގައި ވިޔަސް އޭގެ އިތުރަށް ހުންނަ ފައިސާ ބެހެން ވާނެ އެވެ.\nބައެއް ތަނުގައި ޚިދުމަތުގެ ފައިސާ ޙައްޤު ވާކަމުގައި ވަނީ މަސައްކަތް ކުރާތާ އެއް އަހަރު ދުވަސްވުމުންނެވެ. އެހެންނަމަވެސް އެއީ ދޭ ޚިދުމަތަށް ދޭ ފައިސާ އެއްކަމުގައި ވަނީ ނަމަ އެ ފައިސާ ހައްޤު ވުން އޭނާގެ ޚިދުމަތުގެ މުއްދަތާ ގުޅިފައި އޮތުމަކީ ހަމަޖެހޭ އުސޫލެއް ކަމަކަށް ނުފެނެ އެވެ. ބައެއް ތަންތަނުގައި ފައިސާ ބެހެނީ ވެސް ވަކި ބައެއްގެ މެދުގައި ކަމުގައި ވެއެވެ. މިހާރު މިއޮތީ ފަތުރުވެރިކަމުގެ މައި މޫސުން ފެށިފަ އެވެ. އެންމެ ކުޑަ މިނުން ޚިދުމަތަށް ނެގޭ ފައިސާ ކޮންމެ މަހަކު ވެސް ބެހެންވާނެ ކަން ކަމާ ބެހޭ އޮފީހުން ރިޒޯޓްތަކަށް އެންގުމަކީ އެ ތަންތަނުގައި މަސައްކަތް ކުރާ މީހުންނަށް ކޮށްދެވޭނެ ވަރަށް ބޮޑު ހެވެކެވެ.\nބައެއް މީހުން ބުނާ ގޮތުގައި ޤަވައިދާ ޚިލާފަށް މަސައްކަތް ކުރާ ބިދޭސީން އެންމެ ގިނައިން އުޅެނީ ފަތުރުވެރިކަމުގެ ދާއިރާގެ މަސައްކަތުގަ އެވެ. ދާދި ފަހުން ސަރުކާރުގެ ކަމާ ބެހޭ ފަރާތަކުން ޢާއްމުކުރި ޚަބަރެއްގައި ބުނި ގޮތުގައި ވެސް ހިނގަމުން ދިޔަ ރިޒޯޓެއްގައި މަސައްކަތް ކުރަން އުޅުނު ގިނަ މީހުންނަކީ ގަވައިދާ ޚިލާފަށް މަސައްކަތް ކުރާ މީހުންނެވެ. އަލަށް ރިޒޯޓުތައް ހެދުމާއި އިމާރާތް ކުރުމުގެ މަސައްކަތުގައި ގަވައިދާއި ޚިލާފަށް އުޅޭ ބިދޭސީން ވަރަށް ގިނަ ކަމުގައި ވެއެވެ. އެގޮތަށް މީހުން ގެންގުޅުމުން އެ މަސައްކަތެއް ހިންގާ ބަޔަކަށް މަސައްކަތް ކުރުވުމަށް އަގު ހެޔޮވަނީ އެވެ. ވިސާ ފީ ދައްކާކަށް ނުޖެހޭނެ އެވެ. ޗުއްޓީ އަށް ރަށަށް ފޮނުވާކަށް ނުޖެހޭނެ އެވެ. އެ މީހަކު މަސައްކަތަށް ރަނގަޅު ނޫން ކަމުގައި ވަނީ ނަމަ އެ ހިސާބުން ދޫކޮށްލުމުން އެ ނިމުނީ އެވެ.\nއަޅުގަނޑުގެ ނަޒަރުގައި މި ކަމަކީ ވެސް ހަމައަކަށް އެޅުވިދާނެ ކަމެކެވެ. މިކަމާ ގުޅޭ ތިން އޮފީސް ގުޅިގެން މަސައްކަތް ކުރެވިގެންނެވެ. ދާއިމީ ގޮތެއްގައި ފަތުރުވެރިކަމުގެ މަސައްކަތްތައް ހިންގާ ތަންތަން ޗެކްކުރުމުގެ ނިޒާމެއް ގާއިމްކުރެވިގެންނެވެ. ތެދުފުޅެކެވެ. މިއީ ބޮޑު ޚަރަދެކެވެ. އެހެން ނަމަވެސް ކުރެވޭ ޚަރަދަށް ވުރެ، ބޮޑު މާލީ ފައިދާއަކާއި ރަނގަޅު ނަތީޖާއެއް، މާ ދިގު ނޫން މުސްތަޤްބަލެއްގައި ގައުމަށް ކުރާނެ އެވެ. ފަތުރުވެރިކަން ބަލަހައްޓާ އޮފީހާއި، ބިދޭސީން ރާއްޖޭގައި މަސައްކަަތް ކުރުމަށް ހުއްދަ ދޭ އޮފީހާއި ބިދޭސީ މަަސައްކަތްތެރިން ގެނައުމަށް ހުއްދަ ދޫކުރާ ނުވަތަ ކޯޓާ ވިއްކާ އޮފީހާއާ ގުޅިގެން "ޖޮއިންޓް އޮޕަރޭޝަން" އެއް ހިންގިދާނެ އެވެ. ދަތުރު ކުރުމުގެ ޚަރަދުގައި މިކަމުގައި ޝާމިލުވާ ހުރިހާ އޮފީހަކުން ހިއްސާވާ ގޮތަށެވެ. އަދި އެ އޮފީހަކުން ބައިވެރިވާ އޮފިޝަލުންނަށް ކުރަން ޖެހޭ ޚަރަދު ސީދާ އެ އޮފީހަކުން ކުރާ ގޮތަށެވެ. މި "އޮޕަރޭޝަނު" ގައި ފުލުހުންގެ ބައިވެރިވުން އެންމެ ކައިރިން ލިބެން އޮތް ގޮތަކަށް ހޯދި ދާނެ އެވެ. މިގޮތަށް މަސައްކަތް ކުރަން ފެށޭތާ ދުވަސްކޮޅެއްގެ ތެރޭގައި، ފަތުރުވެރިކަމުގެ ދާއިރާގެ މަސައްކަތުގައި ޤަވައިދާ ޚިލާފަށް އުޅޭ މީހުންގެ ކަންތައް ހައްލުވާނެ ކަމާ މެދު އެއްވެސް ޝައްކެއް ނެތެވެ. މިކަމާ ބެހޭ އޮފީސްތަކުގައި ވެސް މި ޚިޔާލު އޮވެދާނެ އެވެ. އަޅުގަނޑުމެން މި ޚިޔާލު ފައުޅުކުރަން ބޭނުން ވަނީ މިއީ ކުރެވިދާނެ ކަމެއްކަން ރައްޔިތުންނަށް ހާމަކޮށްދިނުމުގެ ނިޔަތުގަ އެވެ. ލިޔާ މީހެއްގެ ހައިސިއްޔަތުން، އެއީ އަޅުގަނޑުމެންގެ ވެސް ޑިއުޓީ އެވެ.\nއިތުރު ލިޔުންތައް ކޮލަމް ޓޫރިޒަމް ޓޫރިޒަމް މިނިސްޓްރީ އޮޅުންބޮޅުން


Drug ge masterlist gai 3,300 meehun! | Mihaaru\nޑްރަގްގެ މާސްޓާ ލިސްޓްގައި 3،300 މީހުން!\nފުލުހުން ގެއެއް ބަލާ ފާސްކުރަނީ -- ފޮޓޯ: ފުލުހުން\n15 ސެޕްޓެމްބަރ 2021 - 19:14\nފާއިތުވި ތިން އަހަރު ދުވަހަށް ބަލައި، އެކުލަވައިލި މަސްތުވާތަކެތީގެ "މާސްޓާ ލިސްޓު"ގައި 3،300 އަށް ވުރެ ގިނަ ދިވެހިން ހިމެނޭ ކަމަށް ފުލުހުން ރައްޔިތުންގެ މަޖިލީހުގެ ކޮމިޓީއެއްގައި މިއަދު ބުނެފި އެވެ. މާސްޓަ ލިސްޓުގައި ހިމެނެނީ ޑްރަގްސް އަށް ފަރުވާ ހޯދަން ބޭނުންވާ މީހުންނާއި މިހާރު ފަރުވާ ހޯދަމުން އަންނަ މީހުންނެވެ.\nފުލުހުން އެހެން ބުނީ، "ޗޭންޖް އެންޑީއޭ 2020"ގެ ޕެޓިޝަނާ ގުޅޭގޮތުން ޕެޓިޝަން ކޮމިޓީން ބޭއްވި ބައްދަލުވުމުގައި ހެލްތު މިނިސްޓްރީ އާއި ފުލުހުން އަދި ޕްރޮސެކިއުޓާ ޖެނެރަލް ހިމެނޭ ގޮތަށް ކަމާބެހޭ ގިނަ އިދާރާތައް ހާޒިރުކޮށް ސުވާލު ކުރުމުންނެވެ.\nމަސްތުވާތަކެތީގެ "މާސްޓާ ލިސްޓުގައި ހިމެނޭ މީހުންނަކީ ފަރުވާ ބޭނުންވާ މީހުން ކަމަށް ފުލުހުން ބުނެފައިވާއިރު، އެފަދަ މީހުންނަށް ފަރުވާ ދެވޭނެ އެކަށީގެންވާ ނިޒާމެއް ނެތްކަން މިއަދުގެ ކޮމިޓީގެ ބައްދަލުވުމުގައި ވެސް ކަމާ ބެހޭ ބޭފުޅުން ފާހަގަކުރެއްވި އެވެ. އެފަދަ ފަރުވާދޭ ސެންޓަރުތަކުގައި އެކަށީގެންވާ ވަސީލަތް ނެތްކަން ވެސް ޕެޓިޝަން ކޮމިޓީގެ ބައެއް މެންބަރުން ވިދާޅުވި އެވެ.\nޕޮލިސް ކޮމިޝަނަރު މުހައްމަދު ހަމީދު ވިދާޅުވީ، މަސްތުވާތަކެތީގެ މައްސަލަތައް ހައްލު ކުރަން މީގެ ކުރިން ނުކުރާ ވަރަށް މިދިޔަ ދެ އަހަރު ފުލުހުން މަސައްކަތް ކޮށްފައިވާ ކަމަށެވެ.\nމާލޭ ސަރަހައްދުގައި މަސްތުވާތަކެތި ބޭނުންކުރާ މީހުންގެ ތެރެއިން ވެސް މިދިޔަ ނޮވެމްބަރު މަހުން ފެށިގެން މިއަދާ ހަމައަށް 1،022 މީހަކު މަގުމަތިން އަތުލައިގަނެފައިވާކަން އޭނާ ފާހަގަކުރެއްވިއެވެ. އަދި މިދިޔަ ދެ އަހަރުގެ ތެރޭގައި ޓަނެއްހާ މަސްތުވާތަކެތި ހޯދާފައިވާ ކަމަށް ވިދާޅުވި އެވެ.\n"މިދިޔަ ފަސް އަހަރުގެ ސްޓެޓިސްޓިކްސް އަށް ބަލާއިރު ގާތްގަނޑަކަށް 8،937 މީހުން ތަފާތު މަސްތުވާތަކެއްޗާ ގުޅުން ހުރި، ތަފާތު އެކި ބާވަތްބާވަތުގެ ކުށްތަކާ ގުޅިގެން ފުލުހުންގެ ހައްޔަރަށް ގެނެވިފައިވޭ،" ސީޕީ ވިދާޅުވި އެވެ.\nއޭނާ ވިދާޅުވިގޮތުގައި، މަސްތުވާތަކެތި ބޭނުންކުރާ މީހުންގެ ނިސްބަތް މިދިޔަ އަހަރުތަކުގައި އިތުރުވަމުންދާކަން ފާހަގަކުރެވެ އެވެ. ސީޕީ ހަމީދު ކޮމިޓީ އަށް ހާމަކުރެއްވި މައުލޫމާތުތަކަށް ބަލާއިރު، 2019 ވަނަ އަހަރު އަލަށް 493 މީހަކު މަސްތުވާތަކެތި ބޭނުންކުރަން ފަށާފައިވާއިރު، 2020 ގައި އަލަށް 516 މީހަކު އެ ވަބާގައި ޖެހިފައި ވެ އެވެ.\nސީޕީ ވިދާޅުވީ، ފާއިތުވި ތިން އަހަރަށް ބަލައި މަސްތުވާތަކެތީީގެ "މާސްޓާ ލިސްޓް" އެކުލަވާލާފައިވާ ކަމަށާއި އެ ލިސްޓުގައި 3،348 ދިވެހިން ހިމެނޭ ކަމަށެވެ. އަދި އެއީ މުޅިން ވެސް ޑްރަގް ފަރުވާ ބޭނުންވާ މީހުން ކަމަށް ވިދާލުވި އެވެ.\nޑްރަގް ޓްރެފިކިންގެ ވެސް ވަރަށް ގިނަ މައްސަލަތަކެއްގެ ތަހުގީގު ނިންމައި ޝަރީއަތައް ހުށަހަޅާފައިވާ ކަމަށް އޭނާ ވިދާޅުވި އެވެ.\n"އޭގެ ތެރެއިން 19 ޕަސެންްޓުގެ ކޭސް މި ވަނީ ޝަރީއަތުން ގޮތެއް ނިމިފައި، 81 ޕަސެންޓުގެ ކޭސް އަދިވެސް ހުރީ ޝަރީއަތް ނުކުރެވި ނުވަތަ އޭގެ ގޮތެއް ނުނިމި،" ސީޕީ ވިދާޅުވިއެވެ.\nއޭނާ ވިދާޅުވީ މަސްތުވާތަކެތި ބޭނުންކުރުން ކޮންޓްރޯލް ކުރުމަށް ގިނަ މަސައްކަތްތަކެއް ކުރި ނަމަވެސް އެ ތަކެތި އެތެރެކުރުމާއި އޭގެ ވިޔަފާރިކުރުމުގެ ކަންކަން ހުއްޓުވުމަށް އެކަށީގެންވާ ފިޔަވަޅު އެޅޭ ތަން އަދި ނުފެންނަ ކަމަށެވެ.\nކޮވިޑަށް ވުރެ ބޮޑު ވަބާއެއް\nކޮމިޓީގައި މިއަދު ވާހަކަ ދައްކަވަމުން ހެލްތު މިނިސްޓަރު އަހުމަދު ނަސީމް ވިދާޅުވީ، މަސްތުވާތަކެތީގެ މައްސަލައަކީ މިހާރު ރާއްޖެ އަށް ކުރިމަތިވެފައިވާ އެންމެ ބޮޑު ވަބާ ކަމަށް ވާއިރު، އެ ވަބާ އިން އަރައިގަނެވޭނެ ވަރު މަސައްކަތް ކުރެވޭނެ ގާބިލު މީހުން ރާއްޖޭގައި އެބަތިބި ކަމަށެވެ. އެހެންވެ މުއައްސަސާތައް ގުޅިގެން މަސައްކަތް ކުރުން މުހިންމު ކަމަށް ވިދާޅުވި އެވެ.\n"މިއީ މާ ބޮޑު ކަމެއް ކޮވިޑަށް ވުރެ. ބިރުގަންނަ ހިސާބުގައި އުޅޭ ކަމެއް މި ކަމަކީ" ރާއްޖޭގައި މަސްތުވާތަކެތީގެ މައްސަލަ އޮތް ހާލަތާ މެދު ކަންބޮޑުވުން ފާޅުކުރައްވަމުން މިނިސްޓަރު ވިދާޅުވި އެވެ.\nމަސްތުވާތަކެއްޗަށް މީހުން ދެވިހިފުން ހައްލު ނުކުރެވިގެން އުޅެނީ އެކަމާ ގުޅުން ހުރި ހުރިހާ ކަމެއް އަދިވެސް ނޭނގޭތީ ކަމަށް އެންޑީއޭ ސްޓްރަކްޗާ ކުރުމާ ބެހޭގޮތުން ރައްޔިތުންގެ މަޖިލީހަށް މައުލޫމާތު ދެއްވަމުން ނަސީމް މިއަދު ވިދާޅުވި އެވެ.\nDrug ge massala hallu kuranvee gotheh Raajjeyge idhaaraathakah neyngey: Naseem\nރިސޯސް އެލޮކޭޝަންގެ މައްސަލަ:\nޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވިގޮތުގައި، މަސްތުވާތަކެތީގެ މައްސަލައަކީ މުޅި ކްރިިމިނަލް ޖަސްޓިސް ސިސްޓަމާއި އެ ކަމުގައި ޝާމިލުވާ އެހެން އިދާރާތަކުގެ ވެސް ދައުރު އޮވެގެން ނޫނީ ހައްލު ނުކުރެވޭނެ ކަމެކެވެ.\n"ޑްރަގް ކޯޓަށް މިދިޔަ ތިން އަހަރު ހުށަހަޅާފައި ހުރި 2،449 މީހުންގެ ތެރެއިން ކޯޓުން ހުކުމެއް ކޮށްފައި އޮތީ އެންމެ 399 މީހުންނަށް،" ޕީޖީ ޝަމީމް ވިދާޅުވި އެވެ.\nނަމަވެސް އެ ތަފާސްހިސާބުތަކުގެ ބަދަލުގައި މުހިންމީ އެކަށީގެންވާ ގޮތެއްގައި މަސްތުވާތަކެތީގެ މައްސަލަތައް ހައްލުކުރުމަށް ބޭނުންވާ ވަސީލަތްތައް ބޭނުންކުރުން ކަމަށް ޝަމީމް ވިދާޅުވި އެވެ.\nއޭނާ ވިދާޅުވީ، އެކި އަތޮޅުތަކުގައި ތިބި މަސްތުވާތަކެތި ބޭނުންކުރާ މީހުންގެ އަދަދުތައް އެނގޭ ކަމަށާއި އެހެންކަމުން ބަލަން ޖެހޭނީ ބޮޑަށް ރިސޯސް އެލޮކޭޓް ކުރަންވީ ކޮން ދިމާލަކަށްތޯ ކަމަށެވެ.\n"އަޅުގަނޑުމެން ޖެހޭނީ މި ރިސޯސް އެލޮކޭޝަން ރަނގަޅަށް ބަލައިގެން ކޮން ދިމާއަކަށްތޯ ހިދުމަތްތައް ދޭންވީ، ކޮން ދިމާލަކުންތޯ މަދުވަނީ ބަލައިގެން އެ ކަމަށް އެ މަގަށް މަސައްކަތް ކުރަން" ޝަމީމް ވިދާޅުވި އެވެ.\nއެގޮތުން ޑްރަގް ކޯޓުގައި 1،723 މީހެއްގެ މައްސަލަ އޮތް އިރު ދާދި ފަހަކާ ޖެހެންދެން ވެސް އެ ކޯޓުގައި އޮންލައިން ޝަރީއަތްތައް ނުބޭއްވޭ ގޮތަށް އޮތުމަކީ އެކަށީގެންވާ ގޮތުގައި ރިސޯސް އެލޮކޭޓް ނުކުރެވުން ކަން ފާހަގަކުރައްވައި ޕީޖީ ކަންބޮޑުވުން ފާޅުކުރެއްވި އެވެ.\n"ރާއްޖޭގައި މިދިޔަ އެއް ހަފުތާ ތެރޭގައި މަސައްކަތް ކުރެއްވި 49 ކޯޓުގައި ޖިނާއީ މައްސަލަ ހިންގެވީ. މާނައަކީ 150 ކޯޓުގައޮ ކަމެއް ނެތި އަތް އުރާލައިގެން ތިއްބަވައިފިއޭ ކްރިމިނަލް މައްސަލަ ނުބާއްވާ،" ޕީޖީ ވިދާޅުވި އެވެ.\nކޮންމެ ރަށެއްގައި ފުލުސް އޮފީހެއް ބެހެއްޓުމަކީ ކުރެވޭނެ ކަމެއް ނޫން ކަމަށް ޝަމީމް ވިދާޅުވި އެވެ. އެހެންކަމުން ހުރި ވަސީލަތްތައް އެކަށީީގެންވާ ގޮތެއްގައި ބޭނުންކޮށްގެން ނޫނީ މަސްތުވާތަކެތީގެ މައްސަލަތައް ހައްލު ނުކުރެވޭނެ ކަމަށް އޭނާ ވިދާޅުވި އެވެ.\nDrug ge faruvaa fail vumun jalah dhaan jehey meehun gina vanee\nފުލުހުން ރައްޔިތުންގެ މަޖިލިސް ޕްރޮސެކިއުޓާ ޖެނެރަލް މަސްތުވާތަކެތި އަހުމަދު ނަސީމް، ހެލްތު މިނިސްޓަރު ކޮންޓްރޯލް ޑްރަގްސް ޕޮލިސް ކޮމިޝަނަރު ނެޝަނަލް ޑްރަގް އޭޖެންސީ\n18 ކޮމެންޓް,6ރިއެކްޝަންސް\nފުވައްމުލަކުގެ މަގުތައްމަތީ ރޯމާދުވާލު ވަރަށް ފާޅުގައި މަސްތުވާތަކެތި ވިއްކަމުންދަނީ އެއްވެސް ޖެހިލުމެއްނެތި. އަދި އެމީހުންދަނީ އެމީހުންގެ ނެޓުވޯކަށް ފުވައްމުލަކުގެ ޅަކުދިން ވައްދަމުން. މިކަމާ އަޅާލާނެ މުއައްސަސާއެއް ނެތީބާ؟ ފުލުހުންގެ އޮޕަރޭޝަންތަކުގެ ޚަބަރު މާކުރީން އޮންނަނީ ކާޓެލްމީހުންނަށް ލިބިފައި. އެހެންކަމުން ދުވަހަކުވެސް އެމީހުން އަތުލައިގަނެވެ ގޮތެއްނުވޭ. ދިރިއުޅެނީ އެންމެ ބޮޑެތި މަހުޖަނުން އުޅޭ ފެންވަރުގައޭ ބުންޏަސް ދޮގަކަށްނުވާނެ.\nމިކަމާ ރަށްވެހި ފަތިހަކާ އަދި ޖަޒީރާ ރާއްޖެއަކާ ނުގުޅުވޭނެ. 1978 ގަ ވެރިމާިހާ ހުވާކޮށް 80ގެ އަހަރުތައް ފެށުނު ތަނާހެން) މަސްތުވާ ތަކެތިގެ މައްސަލައެއްގައި މޫސަޔަކާ އާމިރަކާ އެފް 12އަށް އަރުވާލި. އޭރު މާލޭގައި އެފަދަ ކަންކަން ކޮށްއުޅޭމީހުން އެއް އަތުން ގުނާލެވޭހާވެސް މަދުކަމަށް ވޭ. އޭރު އެކަން ހުއްޓުވުމުގެ ބަދަލުގައި އެކަންތައްތައް މުޅިރާއްޖެއަށް ފެތުރުވީ ސީދާ އޭރުގެ ސަރުކާރުން. އެހެންވީމާ ކަފަޔާ މާމަގެ ބޮލުގައި އެކަން އެޅުވުން މާ ރަނގަޅުވާނެތާދޯ\nވައްކަން ކުރުން އިންތިހާ އައް. ހިޔާނާތް، މެރުން، ރިބާ، ޓެކުން، ޒިނޭ، އިންތިހާއައް. ކީއްކުރަން ޑްރަގްސް މާ މުހިންމުވެގެން ހުއްޓުވަން ތިއުއުޅެނީ؟ އެހެން ގިނަ ކަންކަމުން ކުއްނުކުރާ އެތައް ބަޔަކައް ގެއްލުން ލިބޭއިރު، އަމިއްލަ އައް ޑްރަގްސް ނަގައިގެން އަމިއްލައައް ހަލާކުގެ ތެރެއައް ވެއްޓޭމީހުން ސަލާމަތް ވޭތޯ ތިއުޅެނީ؟\nނާޒިލު ތިބިލާ ވަރަށް ދެކޮޅުވާނެ\nހަމަ ޔަޤީ ތިއްދަދަށް ވުރެން ގިނަވާނެ. މަގޭ ބްރޯއެއް މަސްތުވާ ތަކެތި ބޭނުން ކުރާތާ 15އަހަރު ވެއްޖެ. ދުވަހަކުވެސް ޕޮލިހަށް ގެންގޮސްފަ ނެއް ކުށުގެ ރެކޯޑެއް ނެއް. ވައްކަން ކުރާވަރަކަށް ވަށްކަން ކުރޭ ބޯވަރަކަށް ބޮއި\nތިޔަކަމުގެ ހައްލަކީ ކޯޓުގެ ބިތުގައި އެލުވާފައި އޮތް ދުއްރަ. ދުއްރައިން އަދަބުދީގެން ނޫނީ ތިކަން ހައްލެއް ނުވާނެ. ފަރުވާއަކީވެސް ހައްލަކީވެސް ޚަރަދުކުޑަ ގޮތަކީވެސް އަވަހަށް މައްސަލަ ނިމޭނެގޮތަކީވެސް އެއީ.\nހަރުކަށި ފިކުރު. މަޑުކަށި ފިކުރު މީގެން ކޮންމެބައެއް ވެރިކަމަށް އެރިކަމުގަވިޔަސް މަސްތުވާތެކެތީން ސަލާމަތް ކުރާކަށް އެއްވެސް ބައެއް ނޫޅޭނެ. މޮޅެތި ވާހަކަ ނުދައްކާ. މި ވިޔަފާރީގަ މި ހުރިހާ ފިކުރެއްގެ މީހުން އުޅޭ.\nތިމައްސަލަތައް ތިޔަ މަޖިލީހަށް ހުށަހެޅިޔަސް ތިޔައިން އެކަކު ވެސް ހިރުވާވެސް ނުލާނެ. ބޮވެންވާނެ ބޯންދޭންވާނެ. ވިއްކަންވާނެ. ޥިއްކެންވާނެ\nމައްސަލަ ހައްލުކުރަން ޑުޓާޓޭ ގެ ސިޔާސަތު ތަންފީޒުކުރަން ފަށާ. އޭރުން ތިކަމަށް ހަފްތާއެއްވެސް ނުނަގާނެ.


Afghanistan gai hunna india ge consulate akah anehkaaves hamalaa dheefi\nއަފްގާނުގައި ހުންނަ އިންޑިއާގެ ކޮންސިއުލޭޓަކަށް އަނެއްކާވެސް ހަމަލާދީފި\nއަފްގާން ސިފައިން ހަރަކާތްތެރި ވަނީ: ގިނަ ހަމަލާތަކެއް ދަނީ ދެމުން\nއަފްގާނިސްތާނުގެ ޖަލާލް އާބާދުގައި ހުންނަ އިންޑިއާގެ ކޮންސިއުލޭޓެއްގެ ކައިރީ ޖާނުން ފިދާވެގެން ދިން ބޮމުގެ ހަމަލާއެއްގައި ހަ މީހުން މަރާލައިފި އެވެ. މިއަދު ހެނދުނު ދިން މި ހަމަލާގައި ދެ މީހަކު ޒަހަމްވެސް ވިއެވެ.\nއިންޑިއާގެ ކޮންސިއުލޭޓެއްގެ އިތުރުން 200 މީޓަރު ދުރުގައި އޮންނަ ޕާކިސްތާނުގެ ކޮންސިއުލޭޓެއްގެ ކައިރީގައި ވެސް ވަނީ ބަޑީގެ ހަމަލާތަކަކާއެކު ޖާނުން ފިދާ ވެގެން ބޮމުގެ ހަމަލާއެއް ދީފަ އެވެ. މި ހަމަލާތަކަށްފަހު އަފްގާން ސިފައިންވަނީ އިތުރު ހަމަލާއެއް އަތުވެދާނެ ކަމަށް ތައްޔާރުވެފަ އެވެ.\nރިޕޯޓުތައް ބުނާގޮތުގައި ބަޑި ހިފައިގެން ތިބި ބަޔަކު ވަނީ ޕާކިސްތާން ކޮންސިއުލޭޓާ ކައިރި ހިސާބެއްގައި ފިލަ އެވެ. ނަމަވެސް އެ ކޮންސިއުލޭޓް ހުންނަ ސަރަހައްދު މިހާރު ވަނީ އަފްޣާނުން ސިފައިން ބަންދުކޮށް ކޮންޓްރޯލް ކޮށްފަ އެވެ.\nމަންޒަރު ދުށް މީހުން ބުނާ ގޮތުގައި ބަޑީގެ އަޑުފައްގަނޑާއެކު ކައިރީގައި ހުރި ގެތަކުންނާއި ސްކޫލްތައްވަނީ މީހުން ނުކުމެ ހުސްކޮށްފަ އެވެ.\nމިދިޔަ ހަފްތާގެ އަންގާރަ ދުވަހުވެސް ޖަލާލް އާބާދުގައި ހުންނަ އިންޑިއަން ކޮންސިއުލޭޓް ކައިރީ ބޮމުގެ ހަމަލާއެއް ދީފައިވެ އެވެ. ނަމަވެސް އެހަމަލާގައި އެއްވެސް މީހަކަށް ގެއްލުމެއް ނުލިބެ އެވެ.\nލަޝްކަރޭ ތައިބާގެ ފައުންޑާ ޕާކިސްތާނުން ހައްޔަރުކޮށްފި\nއަފްޣާން ބިންހެލުމުގައި މަރުވި މީހުންގެ އަދަދު 180 އަށް\nއަފްގާނިސްތާން ބިންހެލުމުގައި އިންޑިޔާ ޕާކިސްތާނު ވެސް ގުޑުވާލައިފި


Baghdad ge America base ah rocket hamalaa tahakeh\nބަޣުދާދުގެ އެމެރިކާގެ ބޭސްއަށް ރޮކެޓް ހަމަލާތަކެއް\nބަގްދާދުގެ ޓާޖީ އަސްކަރީ ބޭސްގައި އެމެރިކާގެ ސިފައިން ހަރަކާތްތެރި ވަނީ -- ފައިލް ފޮޓޯ\nއިރާގްގެ ވެރިރަށް ބަގްދާދުގެ އުތުރުގައި ހުންނަ އެމެރިކާގެ ވައިގެ އަސްކަރީ ބޭސްއަކަށް ރޮކެޓް ހަމަލާތަކެއް ދީފި އެވެ.\nއިރާގްގެ އަސްކަރިއްޔާއިން ބުނީ، "ކަޗޫޝާ ރޮކެޓް" ގެ ހަމަލާތަކެއް އެމެރިކާގެ އަސްކަރިއްޔާގެ ޓާޖީ ކޭމްޕަށް ރޭ އަމާޒުވެފައިވާ ކަމަށެވެ. އެހެންނަމަވެސް އެއްވެސް މީހަކަށް ގެއްލުމެއް ލިބިފައެއް ނުވެ އެވެ. ބަގްދާދުގެ އުުތުރުގައި ބޭސްވެފައިވާ އެމެރިކާގެ އަސްކަރީ ބޭސް އަކީ "އިސްލާމިކް ސްޓޭޓް" ގެ ނަމުގައި ހަނގުރާމަ ކުރާ ޖަމާއަތާ ދެކޮޅަށް ހަނގުރާމަ ކުރުމަށް ތިބޭ ފޯސް އެކެވެ.\nމި ރޮކެޓް ހަމަލާގެ ޒިންމާ މިހާތަނަށް އެއްވެސް ފަރާތަކުން އުފުލާފައެއް ނުވެ އެވެ. އަމާޒުވީ ކިތައް ރޮކެޓް ކަމެއްވެސް އިރާގްގެ އަސްކަރިއްޔާއިން ބުނެފައެއް ނުވެ އެވެ.\nއިރާގްގެ އަސްކަރިއްޔާއިން އާދިއްތަ ދުވަހު ބުނެފައި ވަނީ، ބަގްދާދުގެ އުތުރު ސަރަހައްދާ 80 ކިލޯމީޓަރު ދުރުގައި ހުންނަ ބަލަދު އެއާބޭސްގެ ސިފައިން ދިރިއުޅޭ ގެތަކަށް ދިން ހަމަލާގައި ހަތަރު މީހުން ޒަހަމް ވެފައިވާ ކަމަށެވެ. އެދުވަހުގެ ހަމަލާގައި އަށް ރޮކެޓް އަމާޒުވެފައިވާ ކަމަށް އިރާގްގެ އަސްކަރިއްޔާއިން ބުންޏެވެ.\nބަގްދާދުގެ ސަރަހައްދުގައި ހުންނަ އެމެރިކާގެ އަސްކަރީ ބޭސްތަކަށް ރޮކެޓް ހަމަލާތަކެއް މި އަމާޒުވީ، މިދިޔަ ހަފުތާގައި އިރާނުން، އިރާގްގެ އަންބާރު ޕްރޮވިންސްގެ އައިނުލް އަސަދުގެ ހުންނަ އެމެރިކާގެ އަސްކަރީ ބޭސްއަށް ރޮކެޓް ހަމަލާތަކެއް ދިން ފަހުންނެވެ.\nއިރާނާއި އިރާގްގެ ސަރަހައްދުގެ މަސްރަހް ހޫނު ވެފައި ވަނީ، މި މަހުގެ ތިން ވަނަ ދުވަހު އެމެރިކާއިން އިން އިރާންގެ އެންމެ އިސް އަސްކަރީ ކޮމާންޑަރު ގާސިމް ސުލައިމާނީ އަވަހަރާކޮށްލުމުންނެވެ. އެމެރިކާގެ އަސްކަރިއްޔާއިން ސުލައިމާނީ އަވަހާރަ ކޮށްލީ އިރާގްގެ ވެރިރަށް ގަބުދާދުގެ އެއާޕޯޓް ސަރަހައްދުން އޭނާ ހުންނެވި ކާރަށް ދިން ޑްރޯން ހަމަލާއެއްގަ އެވެ.


Fathimath Jameel avahaara vejje\nޖަމީލް ދީދީގެ ދަރިކަނބަލުން ފާތުމަތު ޖަމީލް އަވަހާރަވެއްޖެ\nމުހައްމަދު ޖަމީލް ދީދީގެ ދަރިކަނބަލުން ފާތިމަތު ޖަމީލް: އެކަމަނާ މިއަދު ވަނީ އަވަހާރަވެފައި\nމުހައްމަދު ޖަމީލް ދީދީގެ ދަރިކަނބަލުން ފާތިމަތު ޖަމީލް އަވަހާރަވެއްޖެ އެވެ.\nޖަމީލް ދީދީގެ ދޮށީ ދަރިކަނބަލުން ފާތިމަތު ޖަމީލް އަވަހާރަވީ މިއަދުގެ ވަގުތެއްގަ އެވެ.\nއެކަމަނާއަކީ އަންހެނުންގެ ތަރައްގީއަށް ގިނަ މަސައްކަތްތަކެއް ކުރައްވާ، އެ ދާއިރާއާ ގުޅުންހުރި ދައުލަތުގެ މުހިންމު އެތައް މަގާމުތަކެއް ފުރުއްވާފައިވާ ބޭކަނބަލެކެވެ.\nފާތިމަތު ޖަމީލް، ބައެއް އަންހެން ބޭފުޅުންނާއެކު\nއެގޮތުް 1978 ކުން 1993 ވަނަ އަހަރަށް ރާއްޖޭގެ އަންހެނުންގެ އިދާރާގެ އެންމެ އިސްވެރިއެއްގެ ގޮތުގައި ހުންނެވީ އެކަމަނާއެވެ. އަދި 1980 ވަނަ އަހަރު އަންހެނުންގެ ގައުމީ ކޮމެޓީގެ ރައީސާކަމާ، އޮފީސް އޮފް ވިމެންސް އެފެއާޒްގެ ވެރިއެއްގެ ގޮތުގައިވެސް އެކަމަނާ ވަނީ ހިދުމަތް ކުރައްވާފައެވެ.\nއަދި 1988 ވަނަ އަޙާރު ޑިޕާޓްމަންޓް އޮފް ވިމެންސް އެފެއާޒްގެ ޑިރެކްޓަރު ޖެނެރަލްކަންވެސް ވަނީ ކުރައްވާފައެވެ. ފަހުން ރައީސް މައުމޫންގެ ވެރިކަމުގައި ވިމެންސް އެފެއާޒް މިނިސްޓްރީ އުފައްދަވާ އެ މިނިސްޓްރީގެ ޑެޕިއުޓީ މިނިސްޓަރުގެ މަގާމަށް އެކަމަނާ ވަނީ އައްޔަން ކުރައްވާފައެވެ.\nމީގެ އިތުރުން ރައްޔިތުންގެ މަޖިލީހުގައި ރައީސުލްޖުމްހޫރިއްޔާގެ މެންބަރުކަންވެސް ދިގު މުއްދަތަކަށް އެކަމަނާ ކުރައްވާފައިވެއެވެ.\nފާތިމަތު ޖަމީލް، ސަރުކާރުގެ ރަސްމިއްޔާތެއްގައި\nފާތިމަތު ޖަމީލަކީ ކުރީގެ މިނިސްޓަރު ހަސަން ޒަރީރުގެ އަނބިކަނބަލުންނެވެ. ހަސަން ޒަރީރު ވަނީ ރައީސް ނާސިރުގެ ދުވަސްވަރު އެޑިއުކޭޝަން މިނިސްޓަރުކަން އަދި ރައީސް މައުމޫންގެ ދުވަސްވަރު ޓްރާސްޕޯޓް މިނިސްޓަރުކަންވެސް ކުރައްވާފައެވެ.\nކުރީގެ އެޑިއުކޭޝަން މިނިސްޓަރު އަދި ލަންކާގެ ކުރީގެ ސަފީރު ޒާހިރާ ޒަރީރުގެ މަންމާފުޅަކީ ފާތިމަތު ޖަމީލެވެ.\nޝައިހު ހުސައިން ޔޫސުފް އަވަހާރަވެއްޖެ


Income support ah world bankun ithuru 21.6 million dollar\nއިންކަމް ސަޕޯޓް ދޭން ވޯލްޑް ބޭންކުން 21.6 މިލިއަން ޑޮލަރު ދީފި\nދިވެހި ސަރުކާރާއި ވޯލްޑް ބޭންކްއާ ދެމެދު އެއްބަސްވުމެއްގައި ސޮއިކުރަނީ -- ފޮޓޯ: އަވަސް\nކޮވިޑް-19 އިގެ ސަބަބުން ވަޒީފާއަށް އަސަރު ކޮށްފައިވާ މީހުންނާއި ވަޒީފާ ގެއްލޭ މީހުންނަށް އެހީވާން ހިންގާ އިންކަމް ސްޕޯޓް ޕްރޮޖެކްޓް އަށް ވޯލްޑް ބޭނުންކުން އިތުރު 21.6 މިލިއަން ޑޮލަރު (ގާތްގަނޑަކަށް 332,6 މިލިއަން ރުފިޔާ) ދޭން ނިންމައިފި އެވެ.\nވޯލްޑް ބޭންކް އިން ނެރެފައިވާ ނޫސް ބަޔާނެއްގައި ބުނީ އިތުރަށް ހަމަޖެއްސި މި ފައިސާގެ ތެރެއިން 12.8 މިލިއަން ޑޮލަރުއަކީ މިދިޔަ އަހަރުގެ ޖޫން މަހު ވޯލްޑް ބޭންކުގެ ޑިރެކްޓަރުންގެ ބޯޑުން ފާސްކުރި "ކޮވިޑް-19 އިމަޖެންސީ އިންކަމް ސަޕޯޓް ޕްރޮޖެކްޓް" ފުޅާ ކުރަން ދިން ފައިސާ ކަމަށެވެ.\nއެ ބޭންކުން ބުނީ، އިމަޖެންސީ އެހީގެ ފަންޑު އިތުރުކޮށްފައި ވަނީ ރާއްޖޭގައި ވެސް ވަޒީފާ ގެއްލިފައިވާ މީހުންނާއި އާމްދަނީ ލިބުން ދަތިވެފައިވާ މީހުން ގިނަވެފައި ވާތީ ކަމަށެވެ. މިއީ ކޮވިޑުން އަރައިގަތުމަށްޓަކައި ދެވޭ އެހީއެއް ކަމަށް ވެސް އެ ބޭންކުން ވަނީ ފާހަގަކޮށްފަ އެވެ. ވަޒީފާ ގެއްލި އާމްދަނީ ލިބުން ދަތިވެފައިވާ ފަރާތް ތަކަށް އިމަޖެންސީ ފަންޑުން 5000 ރުފިޔާ ލިބޭނެއެވެ.\nއިންކަމް ސްޕޯޓް އެލަވަންސް ކުރިއަށް ގެންދަނީ، ނެޝެނަލް ސޯޝަލް ޕްރޮޓެކްޝަން އެޖެންސީ އަދި މޯލްޑިވްސް ޕެންޝަން އެޑް މިނިސްޓްރޭޝަން އޮފީހުގެ އެހީތެރިކަމާ އެކު، މިނިސްޓްރީ އޮފް އިކޮނޮމިކް ޑިވެލޮޕްމަންޓް އިންނެވެ. މި މަޝްރޫ އަށް އިތުރަށް ހަރަދުކުރުމަށް ފާސްކޮށްފައިވަނީ ޖުމްލަ 21.6 މިލިއަން ޑޮލަރެވެ.\nމި ފައިސާ ހަމަޖެހިފައިވަނީ، ތަރައްގީވަމުން އަންނަ ޤައުމްތަކަށް ލުއި ގޮތްތަކެއްގެ މަތިން އެހީތެރިކަން ފޯރުކޮށްދިނުމަށް ހާއްސަ ވާލްޑް ބޭންކްގެ ގޮފި ކަމަށްވާ އިންޓަނޭޝަނަލް ޑިވެލޮޕްމަންޓް އެސޯސިއޭޝަން (އައިޑީއޭ) އިން ދޭ ހިލޭ އެހީގެ ގޮތުގަ އެވެ. އިތުރަށް ހަމަޖެހުނު ފައިސާއާ އެކު، 'ކޮވިޑް-19 އިމަޖެންސީ އިންކަމް ސަޕޯޓް ޕްރޮޖެކްޓް' އަށް ޖުމްލަ ހޭދަކުރެވޭނީ 34.4 މިލިއަން ޑޮލަރެވެ. އޭގެ ތެރޭގައި، މީގެ ކުރިން އައިޑީއޭ އިން ފޯރުކޮށްދީފައިވާ 6.4 މިލިއަން ޑޮލަރުގެ ހިލޭ އެހީ އަދި 6.4 މިލިއަން ޑޮލަރުގެ ލޯނު އެހީ ހިމެނެ އެވެ.\nކޮވިޑް-19 އިންކަމް ސަޕޯޓް އެލަވެންސް ސްކީމް ގެ ދަށުން މިހާރު ވެސް ވޯލްޑް ބޭންކުން ރާއްޖެ އަށް އަންނަނީ އެހީވަމުންނެވެ. އެގޮތުން މިދިޔަ އަހަރުގެ އޭޕްރީލް މަހު އަވަސް އެހީއެއްގެ ގޮތުގައި 7.3 މިލިއަން ޑޮލަރުގެ އެހީއެއް ވަނީ ދީފަ އެވެ. މީގެ އިތުރުން 952،000 ޑޮލަރުގެ އިމަޖެންސީ ޕެންޑެމިކް ފެސިލިޓީއެއް ވެސް އެ ބޭންކުން ވަނީ ހަމަޖައްސައި ދީފަ އެވެ. ޖުމްލަގޮތެއްގައި މިހާތަނަށް ކޮވިޑް ފަންޑަށް އެ ބޭންކުން 148 މިލިއަން ޑޮލަރުގެ އެހީ ދީފައިވެ އެވެ.\nތަފާސް ހިސާބުތައް ދައްކާ ގޮތުން އިންކަމް ސްޕޯޓުގެ ގޮތުގައި މިހާތަނަށް އިންކަމް ސަޕޯޓަށް ދޫކުރި އަދަދު ވަނީ 252.5 މިލިއަން ރުފިޔާ އަށް އަރާފަ އެވެ.\nވޯލްޑް ބޭންކް ކޮވިޑް-19 އިގްތިސޯދު + އެކޮންމިކް ރިލީފް ޕެކެޖް